Offside malhee gai jehi Liverpool ah molhu nuvevunu\nއޮފްސައިޑް މަޅީގައި ޖެހި ލިވަޕޫލަށް މޮޅު ނުވެވުނު\nލިވަޕޫލާއި އެވަޓަންގެ މެޗުގެ ތެރެއިން\nމާސީ ސައިޑް ޑާބީގެ ކުރިމަތިލުމުގައި، މެޗުގެ އެންމެ ފަހު ވަގުތުގައި ލިވަޕޫލުގެ ޖޯޑަން ހެންޑަސަން ޖެހި ލަނޑު ވީއާރުން ގަބޫލު ނުކުރުމުން އެވަޓަން އާއި ލިވަޕޫލް ކުޅުނު މެޗު 2-2 ން އެއްވަރު ވެގެން ނިމިއްޖެ އެވެ.\nމެޗު ފަހު ވަގުތު އެވަޓަން ކުޅުނީ އެއް ކުޅުންތެރިޔަކު މަދުކޮށެވެ. އެއީ އެ ޓީމުގެ ރިޗާލްސަން ޑި އެންޑްރޭއަށް މެޗުގެ 90 ވަނަ މިނެޓްގައި ދެއްކި ރަތް ކާޑާ ގުޅިގެންނެވެ. ރިޗާލްސަންއަށް ރަތް ކާޑު ދެއްކީ ލިވަޕޫލްގެ ތިއާގޯ އަލްކަންޓަރާއަށް ކުރި ޗެލެންޖާ ގުޅިގެންނެވެ. އޭގެ ދެ މިނެޓް ފަހުން ލިވަޕޫލްގެ ތިން ވަނަ ލަނޑު ސެޑިއޯ މާނޭ ހުރަސް ކޮށްދިން ބޯޅައިން ހެންޑަސަން ކާމިޔާބު ކުރި އެވެ. ލިވަޕޫލްގެ ކުޅުންތެރިން އުފާފާޅު ކުރި ނަމަވެސް އެ ލަނޑު ވީއޭއާރް ޓީމުގެ ސަމާލު ކަމަށް އައެވެ. އެވަޓަންގެ ހާފުގެ މެދެއްހާ ހިސާބުން ތިއާގޯ، މާނޭއަށް ބޯޅަ ދިން އިރު، އޭނާ ހުރީ އެވަޓަންގެ އޭރިއާ ތެރޭގަ އެވެ. މާނޭއަށް ބޯޅަ ލިބުނު އިރުވެސް އޭނާ ހުރީ އޮފްސައިޑް ޕޮޒިޝަނެއްގަ އެވެ.\nލިވަޕޫލްގެ އަތުން މޮޅު ނުވެވޭތާ 10 އަހަރު ވީރު މިއަދު އެ ތާރީހް ބަދަލު ކުރަން ނުކުތް އެވަޓަން މި ފަހަރު ވެސް އެކަން ކާމިޔާބު ނުވި އެވެ. ލިވަޕޫލް ސިޓީއަށް ނިސްބަތްވާ ދެ ކުލަބުގެ ކުރިމަތިލުމުގައި އެވަޓަންގެ ހޯމް ދަނޑު ގޫޑިސަން ޕާކްގައި ކުޅުނު މެޗުގައި އެންމެ ފުރަތަމަ ލީޑް ނެގީ ލިވަޕޫލުންނެވެ. އެ ޓީމުގެ ލަނޑު މެޗު ފެށިގެން ތިން ވަނަ މިނެޓްގައި މާނޭ ކާމިޔާބު ކުރީ އެންޑްރޭ ރޮބަޓްސަން ތަނަވަސްކޮށް ދިން ފުރުސަތަކުންނެވެ.\nއޭރިއާ ތެރެއަށް ވަދެ، ރޮބަޓްސަން ބޯޅަ ހުރަކޮށް ދިނީ ގޯލް ކުރިމަތީގައި މާނޭ ހުރުމުންނެވެ. ބޫޓުގެ ކުރިން ބޯޅައިގައި ޖަހައި މާނޭ ވަނީ ގޯލްގެ އެތެރޭގެ މަތީ ދާގަނޑަށް އަމާޒުކޮށް ބޯޅަ ފޮނުވާލާފަ އެވެ. އޭގެ ފަހުން ލިވަޕޫލުން ނެގި ކޯނަރުގައި އެ ޓީމުގެ ޑިފެންޑަރު ވާޖިލް ވެންޑައިކް ބޯޅައަށް އެރުމުން އެ ބޯޅަ ދިފާއު ކުރަން ނުކުތް އެވަޓަންގެ ކީޕަރު ޖޯޑަން ޕިކްފޯޑް ކުރި ޗެލެންޖުގައި ވެންޑައިކްއަށް އަނިޔާވި އެވެ. ކުޅުން ކުރިއަށް ގެންދެވޭ ނުގެންދެވޭނެތީ އޭނާ ބަދަލު ކުރި އެވެ. ބަދަލުގައި ކުޅެން ނުކުތީ ޖޯއާ ގޯމޭޒް އެވެ. ލިވަޕޫލުން ޕެނަލްޓީ އަށް އެޕީލް ކުރުމުން ވީއޭއާރް މެދުވެރިކޮށް މައްސަލަ ރިވިއު ކުރި އެވެ. އެހެން ނަނަވެސް ރެފްރީ ނިންމީ ޕެނަލްޓީ ދޭން ޖެހޭ ވަރުގެ ކަމެއް ނެތް ކަމަށެވެ.\nއެވަޓަންއިން މެޗުގެ ނަތީޖާ ހަމަހަމަ ކުރީ 19 ވަނަ މިނެޓްގަ އެވެ. ހަމޭސް ރޮޑްރިގޭޒް ނަގައިދިން ކޯނަރު މޮއިސް ކީން ބޮލުން ފޮނުވާލީ ލިވަޕޫލްގެ ކީޕަރު އެޑްރިއަން ހުރި ދިމާލަށެވެ. އެޑްރިއަށް ބޮޅައިގައި އަތް ނުލެވި ބޯޅަ ގޯލަށް ވަނީ އޭނާަގެ ދެއަތް ދޭތެރެއިންނެވެ.\nދެ ވަނަ ހާފުގައި މުހައްމަދު ސަލާހް ލިވަޕޫލަށް ލީޑް ނަގައިދިނެވެ. މެޗުގެ 72 ވަނަ މިނެޓްގައި ސަލާހް ލަނޑު ކާމިޔާބު ކުރީ އެވަޓަންގެ ޑިފެންޑަރު ޔެރީ މިނާ ދިފާއު ކުރުމުން ރީބައުންސަށް ނުކުތް ބޯޅަ ގޯލްގެ ތެރެއަށް ފޮނުވާލައިގެންނެވެ. ލިވަޕޫލްގެ ފަބީނިއޯ ފޮނުވާލި ބޯޅަ މިނާ ދިފާއު ކުރި އެވެ. އެ ބޯޅަ ލިބުނީ އޭރިއާ ތެރޭގައި ހުރި ސަލާހަށެވެ. އޭނާ ވަނީ ގޯލްގެ ކަނަށް އެ ބޯޅަ ވައްދާލާފަ އެވެ. އެވަޓަން އަށް އަލުން ނަތީޖާ ހަމަހަމަކޮށް ދިނީ ޑޮމިނިކް ކަލްވާޓް ލެވިން އެވެ. އޭނާ ލަނޑު ކާމިޔާބު ކުރީ މެޗުގެ 81 ވަނަ މިނެޓްގަ އެވެ.


Etihad airways in ves July 16 gai raajje ah dhathuruthah fashanee\n01:01pm | Sunday, 09 August 2020\nއިއްތިހާދު އެއާވޭސް އިން ވެސް ޖުލައި 16 ގައި ރާއްޖެ އަށް ދަތުރުތައް ފަށަނީ\nޖުލައި 1, 2020\nއިއްތިހާދު އެއާވޭސް އިން ވެސް އަންނަ މަހުގެ 16 ވަނަ ދުވަހު އަލުން ރާއްޖެ އަށް ދަތުރުތައް ފެށުމަށް ނިންމައިފި އެވެ.\nޔޫއޭއީގެ އަބޫ ދާބީ އަށް ނިސްބަތްވާ އެއާލައިން އިން، ޖުލައި 16 އިން ފެށިގެން ހަފްތާއަކު ދެ ފްލައިޓް ރާއްޖެ އަށް އޮޕަރޭޓް ކުރާނެ އެވެ.\nނޮވެމްބަރު 2011 ގައި ރާއްޖެ އަށް އުދުހެން ފެށި އިއްތިހާދުގެ ފްލައިޓްތައް ހުއްޓާލާފައި ވަނީ މިދިޔަ މާޗު މަހުގެ ފަހުކޮޅު ރާއްޖޭގެ ބޯޑަރު ބަންދުކުރުމާ ގުޅިގެންނެވެ. އޭގެ ކުރިން ދުވާލަކު ދެ ފްލައިޓް ރާއްޖެ އަށް ބާއްވާފައިވެ އެވެ. އޭގެ ތެރެއިން އެއް ފްލައިޓްގައި ބޭނުންކުރަމުން ދިޔައީ އެންމެ ފަހުގެ 787 ޑްރީމްލައިނާ ބޯޓެކެވެ.\nރާއްޖޭގެ ބޯޑަރު ޖުލައި 15 ގައި އަލުން ހުޅުވާއިރު، 11 އެއާލައިނަކުން ސްލޮޓް ނަގާފައިވާ ކަމަށް ޓޫރިޒަމް މިނިސްޓަރު އަލީ ވަހީދު މިދިޔަ ހަފްތާގައި ވިދާޅުވެފައިވެ އެވެ. އަދި ކޮވިޑް-19 އާ ގުޅިގެން ރާއްޖޭގެ ބޯޑަރު ބަންދުކުރުމުގެ ކުރިން ރާއްޖެ އަށް ދަތުރުކުރި ހުރިހާ އެއާލައިނަކުން ވެސް ކުރިއަށް އޮތް މަސްތަކުގެ ތެރޭގައި ރާއްޖެ އަށް އަލުން އުދުހެން ފަށާނެ ކަމަށް ވެސް އޭނާ ވިދާޅުވެފައިވެ އެވެ.\nޔޫއޭއީގެ ދުބާއީ އަށް ނިސްބަތްވާ އެމިރޭޓްސް އިން ވެސް ޖުލައި 16 ގައި ރާއްޖެ އަށް އަލުން ދަތުރުތައް ފެށުމަށް ވަނީ ނިންމާފަ އެވެ.\nއެމިރޭޓްސް އިން، ރާއްޖެ އަށް ހަފްތާއަކު ފަސް ދުވަހު ފްލައިޓެއް ބާއްވާނެ އެވެ. އެގޮތުން، ދުބާއީ-މާލެ ރޫޓްގައި އުދުހޭނީ ކޮންމެ އާދިއްތަ އަދި ހޯމަ ދުވަހެއްގެ އިތުރުން، ބުރާސްފަތި، ހުކުރު އަދި ހޮނިހިރު ދުވަހު އެވެ.\nޚަބަރު, އޭވިއޭޝަން, ވިޔަފާރި\nޓޫރިޒަމް ހުޅުވޭއިރު މާމިގިލީ އެއާޕޯޓް އިންޓަނޭޝަނަލް ކުރެވެނޭ: ނަހުލާ\nޖޫން 6, 2020\nއެމްޓީސީސީގެ ބޯޑަށް އާންމު ހިއްސާދާރުންގެ ފަރާތުން ކުރިމަތިލާން ހުޅުވާލައިފި\nބީއެމްއެލްގެ އަހަރީ އާއްމު ޖަލްސާ މި މަހު 31 ގައި\nކަރަންޓީނަށް ރަށްރަަށަށް ދެވޭނެ ޝަރުތުތައް ކަނޑައަޅައިފި\nއޮގަސްޓު 8, 2020\nވާޖިން އެޓްލާންޓިކް އެއާލައިންސް ބަނގުރޫޓު ވެއްޖެ!\nމާކް ޒަކަބާގްގެ މުއްސަނދިކަމުގެ އަގު 100 ބިލިއަން ޑޮލަރަށް!\nއުރީދޫގެ އީ-ކޮމާސް ޕްލެޓްފޯމް "މޫލީ" ކާމިޔާބު އެއް އަހަރު ފާހަގަކޮށްފި


Ravee: Beyruge festival thakun award hoadhaidhey director | Mihaaru\nރަވީ: މޮޅު ޑައިރެކްޓަރެއްގެ ގޮތުގައި ގިނަ ބަޔަކު މިހާރު ބަލައި ގަނޭ.\nރަވީ: ބޭރުގެ ފެސްޓިވަލްތަކުން އެވޯޑް ހޯދައިދޭ ޑައިރެކްޓަރު\n05 ޑިސެމްބަރ 2017 - 07:21 13 comments\nރާއްޖޭގެ ފިލްމު އިންޑަސްޓްރީގައި ތިބި ފަންނާނުންނަށް ބަލާއިރު ރަވީ ފާރޫގަކީ މިހާރު އާދައިގެ މީހެއް ގޮތުގައި ބެލޭކަށް ނެތެވެ. ފިލްމީ އާއިލާއަކުން ނުކުތް މި ހުނަރުވެރިޔާ ނެށުންތެރިއެއްގެ ގޮތުގައި ކުރިން އެންމެ ބޮޑަށް މަޝްހޫރު ވިޔަސް، ފަހުން އޭނާ ވީ ކުޅަދާނަ އެކްޓަރަކަށެވެ. ޑައިރެކްޓަރަކަށެވެ.\nޑައިރެކްޓަރު އަބްދުލް ފައްތާހްގެ "ހުރީމޭ އިންތިޒާރުގައި" އިން 2005 ގައި ފިލްމީ ދަތުރު ފެށި، ރަވީ މާ ގިނަ ފިލްމްތަކެއް ކުޅެފައެއް ނެތެވެ. އޭނާ ކުޅުނު ފާހަގަކޮށްލެވޭ ބައެއް ފީޗާ ފިލްމްތަކުގެ ތެރޭގައި "ލޫދިފާ"، "ހުޅުދާން" އާއި މި އަހަރު ރިލީޒް ކުރި "ވިޝްކާ" ހިމެނެ އެވެ.\nއެކްޓަރެއްގެ ގޮތުގައި ރަވީއަކީ ބެލުންތެރިން ވަރަށް ގަޔާވި ތަރިއެކެވެ. އެހެންވެ އޭނާ ބޮޑު ސްކްރީނުން ދެކިލުމުގެ ޝައުގުވެރިކަން އަދިވެސް ބޮޑެވެ. ދޭތެރެއަކުން އެ ފެނިލާ ފެނިލުމަށް ވުރެ ބޮޑަށް، ރަވީގެ އެކްޓިން ސްކްރީނުން ބަލައިލުމުގެ ފުރުސަތު އަދި ނުގެއްލޭނެ ކަމަށް ބަލަމާ ހިނގާށެވެ، ރަވީ ވެސް ބުނަނީ ސްކްރީނުން ނުގެއްލޭނެ ކަމަށެވެ.\n"ނުގެއްލޭނެ ސްކްރީނަކުންނެއް. ހަގީގަތުގައި މިހާރު ވާ ގޮތަކީ ކުޅެން އެހާ ހިތްހަމަޖެހޭ ކަހަލަ ރޯލްތަކެއް ވެސް ނުލިބެނީ. އަދި ލިބުނަސް ފަހުން އެބަހުރި އެ ފިލްމެއް ހަދާ ބައެއްގެ ފަރާތުން ފަހުން އެއްވެސް ހަބަރެއް ނުވެ ވެސް. އެކަހަލަ ކަންކަން ހުރީމަ ފެންނަލެއް މަދީ."\nނެށުމާއި އެކްޓް ކުރުން އެއް ފަރާތްކޮށްފައި މިހާރު އެންމެ ބޮޑަށް ދައްކަން ޖެހެނީ އޭނާގެ ޑައިރެކްޝަންގެ ވާހަކަ އެވެ. އެ ދިމާލުން ރަވީ ވަރަށް ކާމިޔާބު މަސައްކަތްތަކެއް ވެސް ކޮށްފި އެވެ. ރާއްޖޭގެ ފިލްމްތަކަށް ބޭރުގެ ފެސްޓިވަލަކުން އެންމެ ބޮޑު ކާމިޔާބީއެއް މިހާތަނަށް ހޯދައިދިން ޑައިރެކްޓަރަކީ ވެސް އޭނާ އެވެ. ރަވީ 2013 ގައި ގެނެސް ދިވެހި ސިނަމާގެ "ރަހަ ތަފާތުކޮށްލި" ފިލްމް "އިނގިލި" އަކީ 2014 ގައި ސާކް ފިލްމް ފެސްޓިވަލްގައި ބްރޯންޒް މެޑެލް އުފުލި ފުރަތަމަ ފިލްމެވެ. އެ އަހަރު ފެސްޓިލް ނިންމާލައި "އިނގިލި" ގެ ޓީމް ރާއްޖެ އައީ އެ ފިލްމްގެ އެކްޓަރު އިސްމާއީލް ރަޝީދު (ކޮޕީ އިއްސެ) އަށް ލިބުނު އެންމެ މޮޅު އެކްޓަރުގެ އެވޯޑާ ވެސް އެކުގަ އެވެ.\nއަލީ ސީޒަންގެ "އިންސާނާ" އަށް ވެސް 2015 ގައި ބްރޯންޒް މެޑެލް ލިބިފައިވެ އެވެ.\nމި އަހަރު ސާކް ފިލްމް ފެސްޓިވަލްގެ މޮޅު ބަތަލާ ރިޝްމީ އެވޯޑާ އެކު، 2014 ގެ ސާކްގެ މޮޅު އެކްޓަރު ކޮޕީ އިއްސެއާ އެކު.\nއެންމެ ދެ އެކްޓަރުން ލައިގެން ހެދި "އިނގިލި" އަކީ ވިޔަފާރީގެ ގޮތުން ރާއްޖޭގައި ކާމިޔާބު ފިލްމަކަށް ނުވިޔަސް، އެއީ ކްރިޓިކުންގެ ތައުރީފު އޮހުނު ފިލްމެކެވެ. "އިނގިލި" އަށް ރަވީ ހޯދައި ދިން ކާމިޔާބީއަކީ ރާއްޖޭގެ ފިލްމް ތާރީހުގައި ހަމަ ރަން އަކުރުން ލިޔެވޭނެ ކާމިޔާބީއެކެވެ.\nސާކް ފިލްމް ފެސްޓިވަލްގައި 2014 ގައި ހޯދި ކާމިޔާބީ ތަކުރާރު ކުރުމުގެ ފުރުސަތު ދެވަނަ ފަހަރަށް ވެސް ހޯދި ޑައިރެކްޓަރަކީ ރަވީ އެވެ. މި އަހަރުގެ ސާކް ފިލްމް ފެސްޓިވަލްގައި ރަވީ ޑައިރެކްޓްކޮށް، އެކްޓް ވެސް ކުރި "ވިޝްކާ" ބައިވެރިކޮށްގެން އެ ފިލްމްގެ ބަތަލާ އައިޝަތު ރިޝްމީ ވަނީ މި ސަރަހައްދުގެ އެންމެ މޮޅު ބަތަލާގެ އެވޯޑް ވެސް ހޯދައިފަ އެވެ. މި އެވޯޑްގެ ވާހަކަ ދައްކާ އިރު، ރަވީގެ ވާހަކަ ކޮންމެހެން ވެސް ދައްކަން ޖެހޭނެ އެވެ.\nއެކްޓަރުންގެ ހުރި ހުނަރެއް، އޭގެ މަތީ މަތީ ފެންވަރަށް ނެރެވޭނީ ރަނގަޅު ޑައިރެކްޓަރަކާ އެކު ވެސް މަސައްކަތްކޮށް ކޮށްލެވިގެންނެވެ. ކޮޕީ އިއްސެ އާއި ރިޝްމީ ހޯދި ކާމިޔާބީ އަށް ބަލާ އިރު، މި އެ އެވޯޑްތަކުގެ ފަހަތުގައި ހުރި ރަވީއަކީ ރާއްޖޭގެ އެހެން އެއްވެސް ޑައިރެކްޓަރަކަށް މިހާތަނަށް ހޯދުނު ކާމިޔާބީއެއް ނޫނެވެ.\n"އަސްލު ވަރަށް ބޮޑު އެޗީވްމަންޓެއް މިއީ. ފިލްމް ހަދަން ފެށި އެއް ސަބަބަކީ ދިވެހިންނަށް ވެސް ތަފާތު ވައްތަރުގެ ފިލްމްތައް ހެދޭނެކަން ސާބިތުކޮށް ދިނުން. ހަމައެއާ އެކު ފިލްމްތަކަށް ޒުވާން އޯޑިއަންސެއް ވެސް ކްރިއޭޓް ކުރުން،" އަބަދު ވެސް ކޮންޓެންޓްގެ ގޮތުންނާއި ނެރޭޝަން ސްޓައިލްގައި ތަފާތު ކަމެއް ގެންގުޅޭ ޑައިރެކްޓަރު ބުންޏެވެ. "އިނގިލި ހޯދި ކާމިޔާބީ އަށް ބަލާ އިރު އެއީ އެއްގޮތަކަށް ވެސް އެވޯޑް ހޯދަން ހެދި ފިލްމެއް ނޫން. އޭރު ބޭނުންވީ މުޅި ޕްރޮޑަކްޓް ވެސް ރަނގަޅުކޮށްގެން ތަފާތު އެއްޗެއް ހަދަން. ވިޝްކާގެ ތަޖުރިބާ އަށް ބަލާ ކަމަށް ވަންޏާ އެއީ ސީދާ އެވޯޑަށް ހެދި ފިލްމެއް. މި ފިލްމްތަކުން ލިބުނު ކާމިޔާބީތަކަކީ ވަރަށް ބޮޑު ކުރިއެރުމެއްގެ ގޮތުގައި މަ ސިފަ ކުރާނީ."\nސާކްގެ މޮޅު ބަތަލާގެ އެވޯޑް ލިބުނު ރިޝްމީއާ އެކު "ވިޝްކާ" ގެ ޑައިރެކްޓަރާއި ޓެކްނިކަލް ޓީމް.\nރަވީ އަކީ އަބަދުވެސް ތަފާތު ރަހައެއް ބެލުންތެރިންނަށް ގެނެސް ދޭން މަސައްކަތް ކުރާ ޑައިރެކްޓަރެކެވެ. މިދިޔަ އަހަރު ސާކް ފިލްމް ފެސްޓިވަލްގައި ވާދަ ކުރި "މިކޮއެ ބައްޕަ ބައޭބައޭ" އަކީ އޭގެ ހެއްކެކެވެ. އެކަމަކު ކަންދިމާ ކުރި ގޮތުން މިދިޔަ އަހަރުގެ ފެސްޓިވަލް ރާއްޖެ އަށް ކާމިޔާބެއް ނޫނެވެ.\nއެކްޓަރުން ލައްވައި މޮޅަށް އެކްޓް ކުރުވައިގެން ބޭރުގެ އެވޯޑްތައް ހޯދައި ދެވޭ ވަރުގެ ޑައިރެކްޓަރުން ރާއްޖޭގައި ތިބިކަން ރަވީ ކިތަންމެ ރަނގަޅަކަށް ވެސް ސާބިތުކޮށް ދީފި އެވެ. އެހެންވެ އޭނާގެ މަސައްކަތްތަކަށް ދެވޭ ޝައުގުވެރިކަން މިހާރު މާބޮޑަށް ވެސް އިތުރުވެއްޖެ އެވެ.\n"ހަމައެކަނި ސާކް ފިލްމް ފެސްޓިވަލެއް ނޫން. ރާއްޖޭން މިހާރު އެބަ ޖެހޭ ބޭރުގެ އެހެން ފެސްޓިވަލްތަކުގައި ފިލްމްތައް ބައިވެރި ކުރަން. އެވޯޑްތަކެއް ނުލިބުނަސް، ބޭރުގެ ފާހަގަކޮށްލެވޭ އެހެން ފެސްޓިވަލްތަކަށް ދިވެހި ފިލްމެއް ސިލެކްޓްވުން ވެސް އެއީ ހަމަ ކާމިޔާބީއަކަށް ވާނީ،" އަމިއްލަ ސްޓައިލާ ދުރު "މި ހަށިން ފުރާނަދަންދެން" ވެސް ބެލުންތެރިންނާ ހަމައަށް ގެނެސް ދިން ޑައިރެކްޓަރު ބުންޏެވެ.\nރަވީ ބުނަނީ ދިވެހި ސިނަމާ އަށް އާ ވިސްނުންތަކާއި އާ ހިޔާލުތައް ވެސް ވަރަށް މުހިއްމު ކަމަށެވެ. އެގޮތުން ދިވެހި މުޖުތަމައު ތެރޭގައި ހަގިގީ މައްސަލަތައް ސިނަމާ އަށް ގެނައުން މުހިއްމުކަން ބޮޑުކަމަށް ބުންޏެވެ. ހަމަ މިއާ އެކު ޕްރޮފެޝަނަލްކޮށް މަސައްކަތް ކުރުމުގެ އުސޫލު ވަރަށް ބޮޑަށް އަށަގަންނުވަން ޖެހޭ ރަވީ ކަމަށް ބުންޏެވެ.\n"އަހަންނަކީ އަބަދު ވެސް ރިއަލިސްޓިކް ސިނަމާ އަށް ލޯބި ކުރާ މީހެއް. މީގެ މާނައަކީ ކޮންމެހެން އެހެން ވައްތަރުގެ ފިލްމްތައް ނަހަދާށެކޭ ނޫން،" އޭނާ ބުންޏެވެ. "އެކަމަކު އަބަދު ފޮނިކާ އެއްޗެހި [ހިޔާލީ ލޯބީގެ ފިލްމްތައް] ވިއްކާކަށް ނުވާނެ. ތަފާތު ރަހަތަކުގެ، އަނެއްކާ ސޮސައިޓީ ތެރޭގައި ހުރި ހަގީގީ މައްސަލަތަކަށް ހޭލުންތެރިކަން އުފައްދަން ވެސް އެބަ ޖެހޭ ފިލްމް ހަދަން. އެކަހަލަ ވިސްނުންތަކެއް ގެންގުޅޭ މީހެއް މަށަކީ. ދެން ކޮލިޓީއަކީ އަބަދު ވެސް އަހަރެން ބަލާ އެއްޗެއް. ޕްރި-ޕްރޮޑަކްޝަނަށް އަބަދު ވެސް އިސްކަން ދެން."\nރަވީ އަންނަ އަހަރު އޭނާ ދެ ފިލްމެއްގެ މަސައްކަތް ފަށަން އަންނަނީ ތައްޔާރުވަމުންނެވެ. އެއީ އޭނާ ޑައިރެކްޓް ކުރާ ދެ ފިލްމެކެވެ.\n"އިނގިލި" ގެ ޓްރެއިލާއެއް.\n"އެބަ ރާވަން އަންނަ އަހަރަށް ދެ ފިލްމެއް. ދޭއްޗަކީ ވެސް އަމިއްލަ އަށް ޑައިރެކްޓް ކުރާ ދޭތި،" އޭނާ ބުންޏެވެ. "އެކަތީގެ ސްކްރިޕްޓް ނިމި މިހާރު ކާސްޓުން ހޮވުމާ ހިސާބުގައި އޮތީ. އަނެއް ފިލްމްގެ ސްކްރިޕްޓް ލިޔަމުން އަންނަނީ. ފަހަރުގައި މި ދެ ފިލްމުން ކުރެ އެއް ފިލްމެއްގެ ކެމިއޯއަކުން ރަވީ ވެސް ފެނިދާނެ."\nޔަގީނުން ވެސް ރަވީގެ ފޭނުން ދެން އެންމެ އުންމީދު ކުރާނެ އެއް ކަމަކަށް ވާނީ ބޭރުގެ ފެސްޓިވަލަކުން އޭނާ އެންމެ މޮޅު ޑައިރެކްޓަރުގެ އެވޯޑް ވެސް އުފުލައިލުމެވެ. ނުވަތަ އޭނާ ހަދާ ފިލްމަކަށް އެންމެ މޮޅު ފިލްމްގެ އެވޯޑް ވެސް ލިބުމެވެ. ރަވީ ދައްކަމުން އަންނަ ހުނަރަށް ބަލާ އިރު، އެއީ މިހާރު ނުވާނެ ކަމެއް ނޫނެވެ.\n"އެކްޓިން އަށް ވުރެ ބޮޑަށް މިހާރު ޑައިރެކްޝަނަށް ފޯކަސް ކުރަނީ ވެސް. ބޭނުންވޭ ތަފާތު އެއްޗެހިތަކެއް އޯޑިއަންސާ ހަމަށް ގެނެސްދޭން." އޭނާ ބުންޏެވެ.\nއިތުރު ލިޔުންތައް ދިވެހި ފިލްމް އިންޑަސްޓްރީ ރަވީ ފާރޫގު ފިލްމް "އިނގިލި" އައިޝަތު ރިޝްމީ


Sihhee bodu kaamiyaabee eh: Sirrakee kobaa? | Mihaaru\nޭއަންހެނުންތަކެއް އިޖުތިމާއީ މަސައްކަތެއްގައި: މާބަނޑުވުމާ ގުޅުން ހުރި މައްސަލަތަކުގައި އަންހެނުން މަރުވާ ނިސްބަތް ވޭތުވެދިޔަ 25 އަހަރު ތެރޭ އެންމެ ބޮޑަށް ދަށްކޮށްފައިވާ ގައުމަކީ ރާއްޖެ.\nސިއްހީ ބޮޑު ކާމިޔާބީއެއް: ސިއްރަކީ ކޮބާ؟\n22 އޮކްޓޯބަރ 2016 - 08:21 22 comments\nރާއްޖޭގެ ސިއްހީ ޚިދުމަތުގެ ފެންވަރަށް ބަލަންޏާ، އާއްމުންގެ އިތުބާރު ކުޑަވެފައި ޝަކުވާ ބޮޑެވެ. އެކަމަކު ދުނިޔޭގެ ސިއްހީ އަމާޒުތައް ހާސިލްކުރުމުގައި ފާހަގަކުރެވޭ ކުރިއެރުންތަކެއް ރާއްޖެ އިން އަންނަނީ ހޯދަމުންނެވެ. އެފަދަ އެއް ކަމަކީ މާބަނޑުވުމާއި ވިހެއުމާ ގުޅުން ހުރި މައްސަލަތަކުގައި އަންހެނުން މަރުވާ އަދަދު މަދުކުރުމުގައި ލިބިފައިވާ ކާމިޔާބީ އެވެ.\nމިދިޔަ ހަފްތާގައި އދ. އިން އިއުލާންކުރި ގޮތުގައި 1990 އިން ފެށިގެން މިދިޔަ އަހަރުގެ ނިޔަލަށް ރާއްޖެ އިން ވަނީ މައިން މަރުވާ އަދަދު 90 ޕަސެންޓް ދަށްކޮށްފަ އެވެ. މިއީ ވޭތުވެދިޔަ 25 އަހަރަށް ބަލާ އިރު ގައުމަކުން ހޯދި އެންމެ ބޮޑު ކުރިއެރުމެވެ. އެހެން ގޮތަކަށް ބުނާ ނަމަ މައިންގެ ފުރާނަ ރައްކާތެރިކޮށްދިނުމުގައި ރާއްޖެ މި ވަނީ މުޅި ދުނިޔެ އިން އެއް ވަނަ ހޯދާފަ އެވެ.\nމިއީ ފަހަރެއްގައި އަޖައިބުކުރަނިވި ކާމިޔާބީއެކެވެ. ސިއްހީ ދާއިރާގެ ލަސް ކުރިއެރުމާއި ފަރުވާ ހޯދަން، ޚާއްސަކޮށް ރަށްރަށުގައި ދިރިއުޅޭ މީހުން، އުފުލަން ޖެހޭ ބޮޑު ތަކުލީފަށް ބަލާ އިރު މިކަހަލަ އެދެވޭ ބަދަލުތަކުގެ ވާހަކަ އާއްމުންނަށް ނަގައިގަނެވޭނީ ހައިރާންކަމަކާ އެކީގަ އެވެ. އެކަމަކު، މައިންގެ ސިއްހަތު ކުރިއެރުވުމުގެ ލަނޑުދަނޑީގައި ހިމެނޭ މި އަމާޒު ރާއްޖެ އިން ހާސިލްކުރީ ބޮޑެތި މަސައްކަތްތަކަކުންނެވެ. އާބާދީއާ ބެހޭ އދ.ގެ ޖަމްއިއްޔާ ޔޫއެންއެފްޕީއޭ އާއި ސަރުކާރު ގުޅިގެން، ބޮޑެތި ޚަރަދުތަކެއް ކޮށް، ދުރާލާ ފިޔަވަޅުތަކެއް އަޅައިގެންނެވެ.\nސިއްހީ ދާއިރާގެ ތަރައްގީ އަށް އެކި ސަރުކާރުތަކުން މަސައްކަތްތަކެއް ކޮށްފައި އެބަހުއްޓެވެ. މައްސަލައަކީ އާއްމުންގެ އުއްމީދުތަކާ އެއްވަރަށް އެ ޚިދުމަތް ގެންގޮސްދެވިފައި ނުވުމެވެ. އަދި ހޯދާ ކުރިއެރުންތައް ވެސް ދެމެހެއްޓިފައި ނެތުމެވެ. އޭގެ ތެރޭގައި، މާބަނޑު މީހުންނަށް ދޭން ޖެހޭ ޚިދުމަތްތައް ވެސް ހިމެނެ އެވެ. އެހެން ކަމަށް ވަންޏާ، މައިން މަރުވާ އަދަދު މިހާ ބޮޑަށް ދަށްކުރީ ކިހިނެއް ހެއްޔެވެ؟\nހުރިހާ ކޮޅަކުން ވިސްނި\nސިއްހީ ޚިދުމަތުގެ ނިޒާމް ވަރަށް ދަށް ހާލަތެއްގައި އޮތް ނުވަދިހައިގެ ދުވަސްވަރު މައިން މަރުވާ ނިސްބަތް ހުރީ ސީރިއަސް ދަރަޖައެއްގަ އެވެ. އޭރު މާބަނޑު މީހުންނަށް ކުއްލި ފަރުވާ ދެވެނީ މަދު ރީޖަނަލް ހޮސްޕިޓަލްތަކެއްގައި އެކަންޏެވެ. ދިމާވާ ބޮޑެތި މައްސަލަތައް ހައްލުކުރާނެ މީހުންނެއް އަދި ވަސީލަތްތަކެއް ވެސް ސިއްހީ ދާއިރާގައި ނެތެވެ.\nވިހާ ކޮންމެ 100،000 ކުދިންގެ ނިސްބަތުން ބަލާ އިރު، މާބަނޑުވުމާ ގުޅުން ހުރި މައްސަލަތަކުގައި މަރުވާ އަންހެނުންގެ އަދަދު 1990 ވަނަ އަހަރު 677 އަށް އަރަ އެވެ. އެކަމަކު މިދިޔަ އަހަރު އެ ނިސްބަތް ވަނީ 68 އަށް ތިރިވެފަ އެވެ. މިއީ ވޭތުވެދިޔަ 25 އަހަރަށް ބަލާ އިރު އަހަރަކު 9.2 ޕަސެންޓްގެ ދަށްވުމެކެވެ. އެ މުއްދަތުގައި ދުނިޔޭގައި މި ނިސްބަތް ދަށްވަމުން އައީ އަހަރަކު 2.3 ޕަސެންޓެވެ.\nނުވަދިހައިގެ އަހަރުތަކުގެ ފަހުކޮޅު: މާބަނޑުވުމާ ގުޅިގެން ފުރާނަ އަށް ނުރައްކާވާ ހާލަތްތައް މަދުކުރުމުގެ ފިޔަވަޅުތައް ތައާރަފްކުރީ އެ ދުވަސްވަރު. ފޮޓޯ: ޔޫއެންއެފްޕީއޭ/ ޝާހީނާ އަލީ\nރާއްޖެ އަށް މިހާ ބޮޑު ކުރިއެރުމެއް ލިބުނީ، ޔޫއެންއެފްޕީއޭ އިން ފާހަގަކުރާ ގޮތުގައި، މައްސަލައިގެ "ހުރިހާ ދިމާލަކުން" ހައްލު ހޯދަން މަސައްކަތްކޮށްގެންނެވެ.\nއާއިލާ ރޭވުމުގެ މުހިއްމުކަން ފާހަގަކޮށް ދޭތެރެ ދޫކުރުމުގެ މައުލޫމާތާއި އެކަމަށް ބޭނުންވާ ވަސީލަތްތައް ފަސޭހަ އިން ލިބޭނެ ގޮތް ހަމަޖެއްސި އެވެ.\nސިއްހީ ޚިދުމަތް ދޭ ވަސީލަތްތަކުގެ ތަރައްގީ އަށް ބަލާ އިރު، މާބަނޑު މީހުން ދެ ގަޑި އިރަށް ވުރެ ގިނަ އިރު ދަތުރުކުރަން ނުޖެހޭނެ ގޮތަށް ރަށްރަށުގައި އިމަޖެންސީ ޚިދުމަތް ގާއިމްކުރި އެވެ. ޔޫއެންއެފްޕީއޭގެ އެހީގައި 12 ރަށެއްގައި ލޭބަ ރޫމް ހަދައި މާބަނޑު މީހުންނަށް ޚާއްސަ ޚިދުމަތްތައް ހަތަރު ރީޖަނަލް ހޮސްޕިޓަލެއްގައި ތައާރަފްކުރި އެވެ.\nއެއާ އެކު ފެށުނު ކުރިއެރުންތައް މިއަދާ ހަމައަށް އައި އިރު، ރާއްޖޭގެ ހުރިހާ އަތޮޅެއްގައި (20) ވަނީ ކުއްލި ހާލަތްތަކުގައި މާބަނޑުމީހުންނަށް ފަރުވާ ދެވޭނެ ވަސީލަތްތައް ގާއިމްކޮށްފަ އެވެ. މާބަނޑު ދުވަސްވަރު ބޭނުންވާ ސިއްހީ ޚިދުމަތްތައް ގާތްގަނޑަކަށް ހުރިހާ އެންމެން މިހާރު ހޯދަ އެވެ. އަދި ކޮންމެ ކުއްޖަކު ކަހަލަ ގޮތަކަށް އުފަންވަނީ ސިއްހީ ޚިދުމަތް ދޭ ތަނެއްގަ އެވެ.\nއެކަމަކު މީގެ މާނައަކީ ދެމެހެއްޓެނިވި ގޮތެއްގައި ފެންވަރު ރަނގަޅު ސިއްހީ ޚިދުމަތެއް ލިބުމެއް ނޫނެވެ. ފަރުވާ ހޯދުމުގައި މި ވޭތުވެދިޔަ އަހަރުތަކުގައި އާއްމުންނަށް އެކި ދުވަސްވަރު ކުރަން ޖެހިފައި ވަނީ އެކި ތަޖުރިބާތަކެވެ. މާބަނޑު މީހުން ވެސް މިކަމުން އިސްތިސްނާއެއް ނުވެ އެވެ. ޑޮކްޓަރުން ނެތުމާއި ޓެސްޓުތައް ހެދެން ނެތުމާއި ބޭސް ނުލިބުމާއި ޚިދުމަތުގެ ފެންވަރު ދަށްވުމުގެ މައްސަލަތަކާ ދޭތެރެދޭތެރެ އިން ކުރިމަތިލާންޖެހެ އެވެ. އެހެންވީމާ މައިން މަރުވާ ނިސްބަތް މިހާ ބޮޑަށް ދަށްވީ ފަރުވާދިނުމުގެ ޚިދުމަތްތައް ރަނގަޅުވެގެން އެކަންޏެއް ނޫނެވެ.\nއެންމެ ބޮޑު ބަދަލަކަށްވީ ހޭލުންތެރިކަން\nމި ކާމިޔާބީގެ ފަހަތުގައި ވަރަށް މުހިއްމު އެހެން ސަބަބުތަކެއް ވެސް ހުރިކަން ޔޫއެންއެފްޕީއޭ އިން ފާހަގަކުރެ އެވެ.\nއެއް ކަމަކީ މާބަނޑުވުމާ ގުޅިގެން މަރުވާ ހުރިހާ ހާދިސާތަކެއް ތަހުގީގުކުރަން ހެލްތު މިނިސްޓްރީން އޭރު ފެށުމެވެ. ކޮމިޓީއަކުން ހުރިހާ ކޭސްތަކެއް ރިވިއުކޮށް، އިސްލާހުކުރަން ޖެހޭ ކަންކަން ދެނެގަތުމުގެ މަސައްކަތް މިހާތަނަށް ވެސް އައީ ކުރަމުންނެވެ. އެކަމަކު ގައުމީ ފެންވަރުގައި އޭރު ދިން ފަދަ އަހައްމިއްޔަތެއް މިހާރު އެކަމަށް ނުދެވޭކަން ސިއްހީ ދާއިރާގެ ބައެއް ބޭފުޅުން ފާހަގަ ކުރައްވަ އެވެ.\nދެވަނަ ކަމަކީ ކޮމިއުނިޓީ ހެލްތު ވޯކަރުންގެ ދައުރެވެ. އޭރު ހެލްތު ވޯކަރުންނަށް އިތުރު ތަމްރީން ދީ ރަށްރަށުގައި ގޭގެ އަށް ފޮނުވައިގެން މާބަނޑު މީހުންގެ ހާލު ބަލަން ފެށުމަކީ ވަރަށް ބޭނުންތެރި ކަމަކަށް ވެގެންދިޔަ އެވެ. ޚާއްސަކޮށް، ރިސްކު ބޮޑު މީހުން ދެނެގަންނަން ފަސޭހަވި އެވެ.\n"މިހާރުގެ ހެލްތު ސިސްޓަމް މި އޮތީ އެ ގޮތަކަށް ނޫން. ހެލްތު ވޯކަރުން ގޭގެ އަށް ޒިޔާރަތްކުރުމަކީ އަޅުގަނޑު ދެކޭ ގޮތުގައި މާބަނޑު މީހުންގެ ހާލަތު ގާތުން ބެލުމަށް ވަރަށް މުހިއްމު ކަމެއް،" ޔޫއެންއެފްޕީއޭގެ އެސިސްޓެންޓް ރެޕްރެޒެންޓެޓިވް ޝާދިޔާ އިބްރާހިމް ވިދާޅުވި އެވެ.\nއެކަމަކު އޭރު ކުރި ހުރިހާ މަސައްކަތްތަކެއްގެ ތެރެއިން އެއް ކަމެއް ޝާދިޔާ ވަކިން ބޮޑަށް ފާހަގަކުރައްވަ އެވެ. އޭނާ ގަބޫލުކުރައްވާގޮތުގައި މި ކާމިޔާބީގެ ހަގީގީ ސިއްރަކީ އާއްމު ހޭލުންތެރިކަމެވެ.\nއާއިލާ ރޭވުމާއި ދޭތެރެ ދުރުކުރުމަކީ މައިންގެ ސިއްހަތަށް ކިހާ މުހިއްމު ކަމެއް ކަން ދިވެހިންނަށް އެނގިގެން ދިޔަ ދުވަސްވަރު. ފޮޓޯ: ޔޫއެންއެފްޕީއޭ/ ޝާހީނާ އަލީ\nހެލްތު ވޯކަރުން ގޭގެ އަށް ކުރި ޒިޔާރަތްތަކުގައި، އާއިލާ ރާވައިގެން ބަލިވެއިނުމާއި ދޭތެރެ ދުރުކުރާ ވަސީލަތްތައް ބޭނުންކުރުމުގެ މުހިއްމުކަން މީހުންނަށް އޮޅުންފިލުވައިދިނެވެ. ދަރިމައިވުމުގެ ސިއްހަތާ ގުޅުން ހުރި ފަރުވާތައް ހޯދުމާއި މާބަނޑު މީހުން ކެއުން ބަހައްޓަންވީ ގޮތާއި ރައްކާތެރިގޮތުގައި ވިހެއުން ފަދަ އެތައް ކަމެއް ވިސްނައިދޭން ޔޫއެންއެފްޕީއޭގެ އެހީގައި ސަރުކާރުން ގިނަ މަސައްކަތްތަކެއް ކުރި އެވެ. އެކަހަލަ މެސެޖުތައް ހިމެނޭ "ކައްތިރި" ފަދަ ޑްރާމާތަކާއި ލަވަތައް އޭރު އަބަދު ދިޔައީ ޓީވީން ފެނި އަޑު އިވެމުންނެވެ.\nޝާދިޔާ ގަބޫލުކުރައްވާ ގޮތުގައި މި ކުރިއެރުމުގެ ހަގީގީ ސަބަބަކީ އެ މައުލޫމާތުތައް ލިބި މީހުންގެ ލޯ ހުޅުވިގެން ދިޔުމެވެ.\n"މިހާރު މީހުންނަށް އެބަ އެނގޭ އަމިއްލަ އަށް ވެސް ސިއްހީ ޚިދުމަތް ހޯދަން ދާން. ރަށުގައި ޚިދުމަތް ލިބެން ނެތަސް، ނުވަތަ ކިތަންމެ ބޮޑެތި ގޮންޖެހުންތަކެއް ކުރިމަތިވިޔަސް އެ ބޭނުންވާ ޚިދުމަތެއް ލިބެން ހުރި ހިސާބަކަށް ދާން ކުރަން ޖެހުނު ކޮންމެ ކަމެއް ވެސް އެބަކުރޭ. އެއީ މީހުންގެ ހޭލުންތެރިކަން ބޮޑުވީމަ،" އޭނާ ވިދާޅުވި އެވެ.\nޝާދިޔާ ގަބޫލުކުރައްވާ ގޮތުގައި އޭރުގެ އެ މަސައްކަތްތައް އަނެއްކާވެސް ދިރުވަން ޖެހެ އެވެ. އެހެން ނޫނީ، މި ލިބުނު މުހިއްމު ކާމިޔާބީ ދަމަހައްޓަން އުނދަގޫވާނެ ކަމަށް އޭނާ ދެކެވަޑައިގަންނަވަ އެވެ.\nއެކަމުގެ ސިގްނަލް މިހާރު ވެސް ވަނީ ލިބެން ފަށާފަ އެވެ. މި ފަހުގެ އަހަރުތަކުގައި ހަދާފައިވާ ސާވޭތަކުން އެނގޭ ގޮތުގައި ދޭތެރެ ދޫކުރާ ވަސީލަތްތައް ބޭނުންކުރާ މިންވަރު ވަނީ ދަށްވެފަ އެވެ. އެއީ މައިންގެ ސިއްހަތު ރައްކާތެރިކުރުމަށް ކޮންމެހެން މުހިއްމު ކަމަކަށް ވާއިރު ހޭލުންތެރިކަން އިތުރުކުރަން ޖެހެ އެވެ.\nއިތުރު ލިޔުންތައް ސިއްހަތު އާބާދީ ޔޫއެންއެފްޕިއޭ ސިއްހީ ޚިދުމަތް މައިންގެ ސިއްހަތު


(30 ޖުލައި 2019 އާ ގުޅޭ)\nއީޝަލްއަކީ މިޝަލްގެ ދަރިފުޅަށްވާއިރު އޭނާއާ ހަފްސާއާ ކޮންމެހެން ވެސް ބައްދަލުވާން ޖެހޭނެކަން މަލަކާ ޤަބޫލުކުރެއެވެ. އަލައިނާ އަވަސްއަވަހަށް އޭނާގެ ފޯނު ބޭއްވުނު ތަނެއް ހޯދިއެވެ. މަލަކާ އެދުނު ފަދައިން ހަފްސާއަށް މިޚަބަރު ދޭން އޭނާ ވެސް އަވަސްވިއެވެ.\nކާމޭޒުމަތީ ބޭއްވިފައި އޮތް ފޯނު ނެގުމާއެކު އަލައިނާ އަވަސް އަވަހަށް ހަފްސާއަށް ގުޅިއެވެ. އެންމެންނާ ދުރުގައި އޭނާ ހުއްޓެއްކަމަކު ފޯނުން ދެކޮޅުން ދައްކާ ވާހަކަ ވެސް އީޝަލްއާއި މީކާޢިލްއަށް ސާފުކޮށް އިވެއެވެ. ކެތްތެރިކަން ކުޑަވެފައި އީޝަލް އިނީ ހަފްސާއާ ބައްދަލުވާނެ އިރަކަށެވެ. އޭނާ ހަފްސާގެ ވާހަކަ އެހުމުގެ ކުރީން މަލަކާ އެކަމަށް އިޝާރާތްކުރުމުން އިތުރު ހިތްހަމަޖެހުމެއް ލިބުނެވެ. އީޝަލްގެ ވަށައިގެންވަނީ މީގެ ކުރިން އޭނާ ދުށް ކަންތައްތަކެއްނޫނެވެ. އިންސާނުންދެކެ މީކާޢިލް ފޫހި ވިޔަސް އެ ފޫހިކަން އަލައިނާއާ ދޭތެރޭ ނުވާކަން އީޝަލް ދެނެގަތެވެ. އެހެންނަމަވެސް ހަފްސާގެ ނަން އިވުމާއެކު މީކާޢިލް ފުށުން ތަފާތު ކަމެއް އީޝަލްއަށް ފާހަގަވިއެވެ.\nލުގަލްބަންދާއާއި ވައިސިންނީގެ އިތުރުން ޔޫރާ ވެސް އިންސާނުންގެ ދުނިޔެއަށް ފޭބިއެވެ. އެމީހުންނާއެކު ޒަލަފްއާއި ރައުލް ހުއްޓެވެ. ރެހާންމެން ގޭ ދޮށުގައި ޒަލަފްއާއި ރައުލް މަޑުކޮށްލައިގެން ތިއްބެވެ. ދެންތިބި ތިންމީހުން ބޭތިއްބީ އެ ގެއާ ދުރުގައެވެ. އެއީ މީކާޢިލް އެންގި ގޮތެވެ. އެހެން ޖިންނީންގެ ސަމާލުކަމަށް އަންނަ ފަދަ އެއްވެސް ކަމެއް ނުކުރުމަށް މީކާޢިލް އޮތީ ބުނެފައެވެ.\nއިންތަނުން މީކާޢިލް ތެދުވުމާއެކު އެންމެންގެ ނަޒަރު އޭނާއަށް ހުއްޓުނެވެ. އީޝަލްގެ ކަނާއަތް ފަރާތުގައި އިން އަލައިނާ ވެސް ކުއްލިއަކަށް ތެދުވީ އެހެންވެއެވެ.\n"ދަނީތަ؟... ޝެބީމަންމަ މިހާރު އެ އަންނަނީ" އަލައިނާގެ މޫނުން ހާސްކަން ފާޅުވެލިއެވެ.\n"ބޭރުގައި އެބަހުރިން..." މީކާޢިލް ބުނެލިއެވެ. އަދި ހަލުވިކޮށް އޭނާ އެގެއިން ނުކުތެވެ.\n"އެބަ އަންނަން އިނގޭ" އެންމެންނަށް ބަލާލައި އަލައިނާ ބުންޏެވެ. ރެހާން ބޯޖަހާލިއިރު މަލަކާ އިނީ ސުވާލު އުފެދިފައެވެ. މީކާޢިލް ދޮރޯށިން ނުކުންނަންވާއިރަށް އަލައިނާ އޭނާގެ ފަހަތުން އައިސް ގޮވާލިއެވެ.\n"އަހަރެންނަށް މި ހީވަނީ ރަނގަޅައްތަ؟" އަލައިނާގެ ހިލަން ވުމުން ދޮރޯށި ހުޅުވާލައިފައި ވެސް މީކާޢިލް ހުއްޓުނެވެ. އަދި އަލައިނާއާ ކުރިމަތިލިއެވެ.\n"ކޮންކަމެއް؟" މީކާޢިލް އެއްސެވެ.\n"އަދިވެސް ތިހުންނަނީ ނުރުހިފައި، ޝެބީގެ މަންމަދެކެ ނުރުހިފަ.... މީކާޢިލް، އަހަރެން ކަލޭގެ ވާހަކަ ވެސް އަޑުއެހިން، ހަފްސާ ދައްތަ ކިޔައިދިން ކަންކަން ވެސް އަޑުއެހިން، ހުރިހާކަމެއްވެ ނިމުނުއިރު އެ ކޮޓަރީގައި އެކަކުވެސް ފެންނަންނެތް... އެހެންވާނީ ކީއްވެގެންކަން އަހަރެމެން އެންމެންނަށް ވެސް ޔަގީންކޮށް ބުނަންއެނގުނު، އަހަރެންގެ ބޭބެގެ ހަށިގަނޑު ވެސް ޝެބީގެ ހަށިގަނޑު ފަދައިން އަހަރެމެންނަކަށް ނުފެނުނު، އާހިލް މަރުވެއްޖެކަން އަހަރެން ޔަގީންކުރީން އެ ދުވަހު މިޝަލް ދެއްކި ވާހަކަތަކުން، އޭނާއަށް އެ ޚަބަރުތައް ގެނެސްދޭނެ މީހަކީ ކަލޭކަން އެނގޭ... އަހަރެމެންނަށްވުރެ ގިނަ ކަންކަން ކަލޭމެންނަށް އެނގޭކަން އަހަރެން ޤަބޫލުކުރަން، މީކާޢިލް!... ޕްލީޒް... ޕޮގިވް ހާ... ފޮގިވް ޔޯ ސެލްފް، އެ ދުވަހު މީކާޢިލްއާ ކުރިމަތިލި ޝެބީގެ މަންމައެއްނޫން މިހާރު އެއީ، ހިނގައިދިޔަ ހުރިހާކަމާ ހަފްސާ ދައްތަ ހިތާމަކުރޭ، ކިތަންމެ ފަހަރަކު ބުނި އެ ދުވަހު އެހެން ކަންތައްނުކުރެވުނުނަމަ މިއަދު ޝެބީއާއި ދަރިފުޅު އަހަރެމެން ގާތު ހުރީހޭ، މިއަދު ވެސް އަހަރެން ގާތު ބުނި... ވަކިވެގެން ދިޔައީ މީކާޢިލްގެ ލޯބިވެރިޔާ، ދަރިފުޅުގެ މަންމަ... ހަމައެގޮތަށް ހަފްސާ ދައްތަގެ ހުރި ހަމައެކަނި ދަރިފުޅު، މައިންބަފައިން ދިރިތިއްބާ ދަރީން ވަކިވެގެން ދިއުމުން ހިތަށް ކުރާނޭ އަސަރު އަންދާޒާކުރަން މީކާޢިލްއަށް ވެސް މިހާރު އެނގޭނެ، އީޝަލް އެ ހުރީ ފުރިހަމަ ޒުވާނަކަށްވެފައި، މިއަދު އެ ދަރިފުޅު ގޮވައިގެން ތިއައީ ވެސް އޭނާގެ އުފަލަށްޓަކައިކަން އަހަރެންނަށް ޔަގީން... ޝެބީ... މީކާޢިލްގެ މިޝަލް ބޭނުންވާނެތަ އޭނާ އެންމެ ލޯބިވިމީހާއާއި އޭނާ އުފަންކުރި މަންމައާ ދެމެދު ނަފުރަތުގެ ފާރެއްލެވިފައިވާން... އައި މިސް ހާ ޓޫ... އަހަރެންގެ ހުރިހާކަމެއްގައި އެންމެ ގާތުގައި ހުންނާނަންކަމަށް ޝެބީ ވަޢުދުވި... ތަޤުދީރު އަހަރެމެން އެކަކަށް ވެސް ރަހުމެއްނުކުރި، ޕްލީޒް މީކާޢިލް، މިއަދު ވަކިވެގެން ދިއުމަށްފަހު ދެން ނޭނގެ ދުވަހަކުވެސް ބައްދަލުވާނެކަމެއް، އެދުވަހު ޕާކުތެރެއިން މީކާޢިލް ދަރިފުޅު ގޮވައިގެން ނުކުތުމުން އަހަރެން ހިތަށް އެރި ދެން ދުވަހަކުވެސް އީޝަލްއެއް ނުފެންނާނެއޭ، އެ ދަރިފުޅަކީ އަހަރެމެންގެ ތެރެއަށް ޝެބީ ދޫކޮށްދިޔަ ހަމައެކަނި ނިޝާން، އެކަމަކު ބުނަން، މިފަހަރު ވަކިވެގެންދާންވާނީ މަޢާފުކުރަން ދަންނަ މީހަކު ފަދައިން... އީޝަލްއާ އަހަރެމެންނާ ވެސް ގުޅުމެއްވޭ" އަލައިނާއަށް ކުރިއަށް ޖެހިލެވުނީ ބޭއިޚްތިޔާރުގައެވެ. ހަމައެހިނދު މީކާޢިލް ފަހަތަށް ފިޔަވަޅެއް އަޅާލިއެވެ. އޭނާގެ ގައިގާ އަލައިނާ އަތްލަފާނެހެން ހީވުމުންނެވެ. އެހެންނަމަވެސް އޭނާއަށް އަލައިނާގެ ފެންކަޅިވެފައިވާ ދެ ލޯ ފެނުނެވެ.\n"އަހަރެން ކުރިން ވެސް ބުނީމެންނު ތީ މިޝަލްއަށް ހެޔޮ އެދޭ އޭނާދެކެ ލޯބިވާ ރަޙުމަތްތެރިއެކޭ... އީޝަލް ގޮވައިގެން އެހެން މީހެއްގެ ގާތަށް ނުގޮސް އަލައިނާގެ ގާތަށް އަހަރެމެން މިއައީ އެހެންވެ، މީ އަހަރެންގެ ނިންމުމެއްނޫން، މިޝަލްއަށް ޓަކައި އަހަރެން އެ ދަރިފުޅު އިންސީންގެ ތެރެއަށް މިގެނައީ... މިޝަލްއާ ނުލާ އެ ދަރިފުޅު ބޮޑުވީ، އެކަމަކު އޭނާ އަހަރެންނަށްވުރެ މިޝަލްއަށް ބޭނުންވޭ... މިޝަލްގެ ޢާއިލާއާ ބައްދަލުކުރުން އަހަރެން އޭނާއަށް މަނައެއްނުކުރަން... ދޭ އެތެރެއަށް، މިޝަލްގެ ދަރިފުޅާއެކު ހޭދަކުރަން މިލިބުނު ވަގުތުކޮޅު ނަގާނުލާ، އޭނާ ކަލޭގެ ދުލުން އޭނާގެ މަންމަ އެނގެން ބޭނުންވޭ، އަލައިނާ... އީޝަލްއަށް ހުރިހާ ކަމެއް ކިޔައިދީ، އެ ދަރިފުޅަކީ މިޝަލް ހާ ޚާއްޞާ ކުއްޖެއް" މީކާޢިލް ބުންޏެވެ. ދެ ލޮލަށް ޖަމާވެފައިވި ކަރުނަތައް ކަނާއަތުން ފުހެލައި އަލައިނާ ބޯޖަހާލިއެވެ. މީކާޢިލް ދޮރޯށިން ނުކުމެ ދޮރު ލައްޕާލުމާއެކު އަލައިނާ ވެސް އެނބުރި ގޭތެރެއަށް ވަނެވެ. އޭރު އެ ދެ މީހުންގެ ދެމެދު ދެކެވުނު ހުރިހާ ވާހަކައެއް އީޝަލްއަށް އިވިއްޖެއެވެ.\n"އެބައަންނަން... އީޝަލްއަށް ދައްކަން ބޭނުންވާ އެއްޗެއް ދައްތަގެ އަތުގައި އެބަހުރި" ލުއި ހިނިތުންވުމެއް އީޝަލްއާ ބަދަލުކޮށްލަމުން އަލައިނާ ބުންޏެވެ. އޭނާ ސިޑިން އަރައިގެން ދިޔައީ މަލަކާގެ ކޮޓަރިއަށެވެ. އެ ކޮޓަރީގައި ހުރި އަލަމާރީގެ ތެރެ ހާވަންފެށީ ޒަމާންވެފައިވާ އަލްބަމްއެއް ނެގުމަށެވެ. އަދި ރެހާންގެ މަސައްކަތްކުރާ ކޮޓަރިއަށް ވަދެ އެތަނުގައި އޮތް އަލައިނާގެ އައިޕެޑް ނެގިއެވެ.\n"އާންޓީގެ ނަން އަޅުގަނޑަށް ކިޔާ އިރު، އަދިކިރިޔާ މި އެނގުނީ އާންޓީގެ ޑޯޓާއެއް ހުންނަކަން" ރެހާން އިން ގޮނޑީގެ އަތްގަނޑުމަތީ ފޫޖައްސާލައިގެން އިން މިޝަލް ވާހަކަދެއްކީ އީޝަލްއާއެވެ. އޭނާ ވަކި އެއްޗެއް ނުބުނެ މިޝަލްއަށް ހިނިތުންވެލީއެވެ.\n"އީޝަލް ހުންނަނީ ރާއްޖޭން ބޭރުގައި... މިޝަލް އާންޓް ވަކިވުމުން ދެއާ ފެމެލީ ގޮޓް ކޮމްޕްލިކޭޓެޑް" ރެހާން ބުންޏެވެ. އީޝަލްގެ ހަޤީޤަތް ހާމަކޮށް ރެހާންގެ ދަރިފުޅަށް ހާސްކަމެއް ލިބެން އޭނާ ނޭދެއެވެ. އެކަން އީޝަލް ދެނެގަތެވެ.\n"ބައްޕައާއެކު އަޅުގަނޑު އުޅެނީ، މިކޮޅުގައި ޢާއިލާ މީހުން އުޅޭކަން އެނގޭތީ އައީ" ރެހާންގެ ވާހަކައާ ގުޅުވާލައި އީޝަލް ބުންޏެވެ. އޭރު އެމީހުންގެ ތެރެއަށް އަލައިނާ އަތުވެއްޖެއެވެ. އޭނާ އަވަސް އަވަހަށް އީޝަލްގެ ގާތުގައި އިށީނެވެ. ފައިކައިރީ ސޯފާ މަތީ އައިޕެޑް ބާއްވާލުމާއެކު އަތުގައި އޮތް އަލްބަމް ދައްކާލިއެވެ.\n"މީގައި އީޝަލްގެ މަންމަގެ ހަނދާންތައް ހުންނާނެ، އެހެންވެ ދައްކާލަން މިގެނައީ" އަލައިނާ ބުންޏެވެ.\nއާސޯޚުވެފައި އިނދެ ފޮޓޯތަކަށް އީޝަލް ބެލިއެވެ. އަލްބަމާއި އައިޕެޑްގައި ހުރި މިޝަލްގެ ފޮޓޯތައް އަލައިން ދެއްކިއެވެ. ޒުވާން މިޝަލްގެ މޫނު ފެނުމުން އީޝަލްއަށް އޭނާގެ ކޯތާފަތުގައި އަތްތިލަ ޖައްސާލެވުނީ ބޭއިޚްތިޔާރުގައެވެ. އެކި ފޮޓޯތަކުން ފެންނަ މިޝަލްގެ ހަރަކާތްތަކާއި މޫނުގައިވާ އަސަރު ތަފާތެވެ. މިޝަލްއާ ފުރަތަމަ ބައްދަލުވި ދުވަހުން ފެށިގައި އެކުގައި ހޭދަކުރި ހުރިހާކަމެއް އަލައިނާ ކިޔާދިނެވެ. ލުއި ހީނލުމަކާއެކު އަލައިނާގެ ވާހަކައަށް މަލަކާ އިތުރުކޮށްލައެވެ. އެ އެންމެންގެ ލޮލުން އީޝަލްއަށް އޭނާގެ މަންމަ ފެންނަމުން ދިޔަ ކަހަލައެވެ. އަލައިނާ ދޭތެރެއަކުން އީޝަލްގެ ބުރަކަށީގައި ފިރުމާލައި ގަޔާ ގާތްކޮށްލައެވެ. އަލައިނާގެ ބޯ އީޝަލްގެ ބޮލުގައި ޖައްސާލާނެއެވެ. އެހެންނޫނީ ކުލުންވެރިކަމާއެކު އީޝަލްގެ ބޮލުގައި ބޮސްދީފާނެއެވެ. އެ ހުރިހާ މަންޒަރެއް ބަލަން އިން މަލަކާ ނަންބަރު އައިނު ދުރުކޮށްލައި އޭނާގެ ފެންކަޅިވެފައިވާ ދެ ލޯ ފުހެލިއެވެ. ކުރިމަތިން ފެންނަމުން އެ ދަނީ އިންސާނަކަށް ފެންނާނޭ އެންމެ ބޮޑު އަޖައިބުކަން މަލަކާ ޤަބޫލުކުރިއެވެ. ﷲގެ ކުޅަދުންވަންތަކަމޭ މަލަކާގެ ހިތް ބުނެލިއެވެ.\n"މާމަ އަތުވެއްޖެ" ކުއްލިއަކަށް އީޝަލްގެ ސަމާލުކަން ސިޓިންރޫމު ދޮރަށް ހުއްޓާލިއެވެ.\n"ހަފްސާ އައީތަ؟" މީހަކު ފެންނަން ނެތުމުން މަލަކާއަށް ސުވާލުކޮށްލެވުނެވެ. އަލައިނާ އިންތަނުން ތެދުވިއެވެ. އެވަގުތު ބޭރު ދޮރޯށި ހުޅުވިއްޖެއެވެ. ސިޓިންރޫމުގެ ބޮޑެތި ކުޑަދޮރުތަކުން ދޮރޯށިން އެތެރެއަށް ވަން ހަފްސާއާއި ޖާވިދު އެންމެންނަށް ފެނުނެވެ.\n"މަލަކާ... މި އެލީ ކީކޭތަ އެކިޔަނީ؟ އޭނާ ފޯނުން އެ ދެއްކި ވާހަކައެއް އަހަރެންނަށް ޤަބޫލެއްނުކުރެވޭ" ސިޓިންރޫމު ދޮރުމައްޗަށް މަލަކާ ނުކުތްތަން ފެނި ހަފްސާ ބުންޏެވެ. އޭރު އޭނާއަށް ސިޓިންރޫމު ތެރޭ ތިބި ބަޔަކު ނުފެނެއެވެ.\n"ﷲ ކަލޭގެ ދުޢާ އިޖާބަކުރައްވައިފި" ފުޅާ ހިނިތުންވުމަކާއެކު މަލަކާ ބުންޏެވެ. އަދި އަވަސް އަވަހަށް އެއްފަރާތަށް ޖެހިލީ ހަފްސާ ގޭތެރެއަށް ވަންނަން ތަންދައްކަމުންނެވެ. ސިޓިންރޫމުގައި ހުރި ސޯފާތައް ކައިރިއަށް އާދެވުމާއެކު ސޯފާއެއްގައި އިށީނދެ އިން އަންހެންކުއްޖާ ހަފްސާގެ ލޮލަށް ފެނިއްޖެއެވެ. ފަރުވާތެރިކަމާއެކު އޭނާ ބަލާލިއެވެ. ހިނދުކޮޅެއްގެ ތެރޭ އޭނާއަށް ލިބުނު ހައިރާންކަމާއެކު ދެ ލޯ ބޮޑުކޮށްލެވި އަނގަ ހުޅުވިއްޖެއެވެ. ގާތުގައި ހުރި މަލަކާއާއި އަލައިނާއާ އަވަސް ނަޒަރެއް ބަދަލުކޮށްލެވުނެވެ.\n"ޝެބީ..." ހަފްސާއަށް ބުނެވުނެވެ. އޭނާގެ ގާތުގައި ހުރި ޖާވިދު ވެސް ހުރީ ބަސްހުއްޓިފައި ހުރިހެންނެވެ.\n"މީ އީޝަލް މާމާ" އީޝަލް އިންތަނުން ތެދުވެ ހިނިތުންވެލައިގެން ހުރެ ބުނެލިއެވެ.\n"މަލަކާ..." ރިހުންއެކުލެވިފައިވާ ފަދަ ގޮތަކަށް ހަފްސާއަށް ގޮވާލެވުނެވެ. މޭގައި ކަނާއަތްއަޅައި އޮބާލައިފިއެވެ. އެ ހަށިގަނޑު ގޮނިކޮށްލީ ހިތުގައި ރިހޭ މީހަކު ފަދައިންނެވެ.\n"މި ފެންނަނީ ހަޤީޤަތެއްތަ؟" އިސްޖަހާލައި ދެފަރާތަށް ބޯހޫރާލަމުން ހަފްސާ ބުނެލިއެވެ. އޭނާގެ ދެފަރާތުން ނިކަން އަވަހަށް މަލަކާއި ޖާވިދު ގާތްވެލިއެވެ.\n"ހަފްސާ، އެއީ އަހަރެމެން އުރައިގެން ގެންގުޅުނު ޝެބީ ވިހޭ ދަރިފުޅު، އެއީ އެކުއްޖާކަން ކަލެއަށް އެނގިއްޖެކަން އެނގޭ، އެ ދަރިފުޅުގެ ލޯ ކަލޭ ހަނދާނެއްނުނެތޭނެކަން އެނގޭ... އެ ކުއްޖާ އައިސް އެ ހުރީ ކަލެއާ ބައްދަލުކުރަން، މިޝަލްގެ ޢާއިލާއާ ބައްދަލުކުރަން" ހަފްސާގެ މުލައްދަނޑީގައި ހިފަހައްޓާލައިގެން ހުރެ މަލަކާ ބުންޏެވެ.\n"މާމާ... އަޅުގަނޑު މީ އީޝަލް، މިތަނުގައި އޮޅުވާލުމެއް ނުހިނގާ... އަޅުގަނޑަކީ މާމަގެ މިޝަލް ވިހޭ ދަރިފުޅު" އީޝަލް ކުރިއަށް އައެވެ. ޖެހިލުންވެފައި ހުރެ ހަފްސާގެ ކުރިމަތީ ހުއްޓުނެވެ.\n"ކިހިނެއް މިތަނަށް އައީ؟ ކިހިނެއް އެނގުނީ މިގެއަށް އަންނަން... މިހުރިހާ ދުވަހު ކޮންތާކު ތިއުޅުނީ" އިސްއުފުލާލި ހަފްސާ އެއްފަހަރާ އެތައް ސުވާލެއް ކުރިއެވެ. އެވަގުތު އަލައިނާ އޭނާގެ އަންހެން ދަރިފުޅު ގާތު މައްޗަށް ދިއުމަށް އެދުނެވެ. އެތަނުގައި ދެކެވޭ ވާހަކަތައް އެ ދަރިފުޅަށް ނުވިސްނޭނެކަން އޭނާއަށް އެނގޭތީއެވެ.\n"ބައްޕައާއެކު ބައްޕަގެ ޢާއިލާގާތު ހުރީ، ތި ވެސް އަޅުގަނޑުގެ މާމައެއްނު، މަންމަގެ އެކަކުވެސް އަޅުގަނޑު ނުދެކެން، މާމާ!... އަޅުގަނޑުމެން ވެސް މަރުވޭ، އެހެންވެ ފަހުވަތު އައިސް ޖެހުމުގެ ކުރީން އަޅުގަނޑުގެ މަންމަގެ ޢާއިލާއާ ބައްދަލުކުރަން ބޭނުންވީ، މިތަނަށް ގެނެސްދިނި ބައްޕަ...މަންމަގެ ހުރިހާ ވާހަކައެއް ބައްޕަ ކިޔައިދިން" ހަފްސާ ކަންބޮޑުވެ ހާސްވެގެން އީޝަލްއާ ދުރަށް ހިނގައިދާނެތީ އީޝަލް ޖެހިލުންވިއެވެ.\n"އަހަރެންގެ ޝެބީގެ ދަރިފުޅު... އީޝަލް... އާން!... ތީ އީޝަލް... އާދެބަލަ... މާމަ ގާތަށް އާދެބަލަ، މާމަ އަތްލަންތަ ދަރިފުޅު ގައިގާ" ރޮވިފައި ހުރެ ހަފްސާ އަހާލިއެވެ. ޚުދު އޭނާ ވެސް ހުރީ ޖެހިލުންވެފައެވެ. އޭނާގެ ކުރިމަތީގައި އެހުރީ ޖިންނިއަކަށް މިޝަލް އުފަންކުރި ދަރިއެއްކަން ހަފްސާ ހަނދާނެއްނުނެތެއެވެ. އެހެންވިޔަސް މިޝަލްގެ ސޫރަ އީޝަލްގެ މޫނުން ސިފަވުމުން ހަފްސާގެ މައިވަންތަކަން ނުބައި ޚިޔާލުތަކުން އޭނާގެ ބުއްދި ސަލާމަތްކުރިއެވެ. ދެއަތްތިލަ ހިއްލާލެވުނީ އީޝަލްގެ ގައިގާ އަތްލުމަށެވެ. އޭނާއަށް ހުއްދަދެމުން އީޝަލް ބޯޖަހާލިއެވެ.\n"ނުރޮއެ މާމާ" ހަފްސާގެ ގައިގާ ބައްދާލައިގެން ހުރެ އޭނާގެ ބުރަކަށީގައި އީޝަލް ފިރުމިއެވެ. އެތައް އަހަރެއްވަންދެން ފޮރުވަމުން އައި ހިތްދަތިކަމުގެ ވޭނީކަރުނަ ހަފްސާގެ ލޮލުން އޮހޮރެމުން ދިޔައެވެ. އަމިއްލަ ނަފްސު ހަމައަކަށް އަޅުވަން އޭނާއަށް ވަގުތު ބޭނުންވިއެވެ. އީޝަލްގެ އެހީގައި އޭނާ އައިސް ސޯފާގައި އިށީނެވެ. އޭނާގެ ގާތުގައި އީޝަލް އިނެވެ. މަޑުމަޑު ހުވަނދެއްގެ ވަސް ހަފްސާގެ ނޭފަތުގައި ޖެހުނީ އެވަގުތެވެ. ކަރުނައިގެ ތެތްކަން އެކުލެވިފައިވި ދެ ލޮލުން ހަފްސާ ބަލާލިއެވެ. އޭނާގެ ހަނދާނަށް އައީ މިޝަލްގެ ކޮޓަރިތެރެއިން ވެސް އެފަދަ ވަހެއް ދުވިކަމެވެ. މިހާރު އޭނާއަށް ހުރިހާކަމެއް ވިސްނިއްޖެއެވެ. ލުއި ހިނިތުންވުމެއް ތުންފަތަށް ވެރިވެގެންދިޔައީ އެހެންވެއެވެ. އީޝަލްގެ އަތުގައި އެއްއަތުން ހިފަހައްޓާލައި އަނެއްއަތުން އީޝަލްގެ ކޯތާފަތުގައި ހަފްސާ ހިފަހައްޓާލިއެވެ.\n"އިންސާނުންގެ ލޯތަކަށް ޖިންނީންނެއް ނުފެނޭ، އޭރު މާމައަށް ހުރިހާކަމެއް އެނގުމުން ބިރުގަތީ އެހެންވެ... ޖިންނީންނާއި އިންސާނުން ގުޅުމެއްނުވޭ، އަހަރެމެން ދެބައިމީހުންގެ ދުނިޔެ ވަކިކުރެވިފައިވަނީ އެހެންވެ... އެހެންވިޔަސް ތަޤުދީރު ރޭވިގޮތަކަށްނޫނީ އެއްކަމެއްވެސް ނުވާނެ، ހަދާނޭގޮތެއް ނޭނގި ބިރުގެންފައި ހުރެ މަކަރުވެރިއެއްގެ ދަލުގައި ޖެހެވުނީ، ހަނދާންނެތުނީ އިންސާނުންގެ ތެރޭގައި ވެސް އަމިއްލަ އެދުންބޮޑު ޝައިޠާނުން އުޅޭކަން، އެކަމަކު މިއަދު އެހެނެއްނުވާނެ، މިއަދު މާމަ ބިރެއްނުގަނޭ... ދަރިފުޅު ފެނުމުން މާމަ ބިރެއްނުގަނޭ... އީޝަލްތީ އަހަރެންގެ ޝެބީގެ ދަރިއެއް، އަހަރެންގެ ހުރި ހަމައެކަނި މާމަ ދަރިފުޅު... ދަރިފުޅު ދެކެ މި މާމަ ބިރެއްނުގަނޭ" ހަފްސާ ބުންޏެވެ. އޭނާގެ ވާހަކަތަކަށް ހިނިތުންވެލައިގެން އިން އީޝަލް ބޯޖެހިއެވެ. އަދި ލޯތްބާއެކު ހަފްސާގެ ތެމެމުންދިޔަ ކޯތާފަތް ދެއަތުން ފުހެލަދިނެވެ. އެހިނދު އެ ދެއަތުގައި ހިފަހައްޓާލައި ހަފްސާ ބޮސްދީފިއެވެ.\n"ބައްޕަ... ބުނީމެންނު ބައްޕައާއެކުއޭ އައީ... ކޮބާ ބައްޕަ؟... މާމައާ ބައްދަލުކުރަން ބޭނުންނުވަނީ ދޯ، މީކާޢިލް... އެހެން ދޯ ބައްޕައަށް ކިޔަނީ... އޭނާ އެ ދުވަހު އަހަރެންނަށް ވިސްނައިދޭން މަސައްކަތްކުރި، އަހަރެންގެ ލޮލުން ދުށީން މިޝަލްއާއި މީކާޢިލްގެ ދެމެދުގައިވާ ލޯބި، އެމީހުންގެ ދެ ލޮލުން އެ ލޯބި ދުށީ... އޭނާ ދެކޭނީ އަހަރެންނަކީ އަނިޔާވެރިއެއްގެ ގޮތުގައި" ހަފްސާ އިސްޖަހާލިއެވެ.\n"މީކާޢިލް ވަން މިގެއަށް، އަހަރެން ދުށީން... ހަފްސާ... އޭނާ ޖެހިގެން ހުރި ސިފައެއްކަމެއް ބުނާކަށް ނޭނގޭ، އެކަމަކު އެ މޫނުމަތިން ނުބައިކަމެއް ނުފެނޭ، އެއްވެސް ޝައިތާނީ އުނދަގުލެއް ވެސް އިޙްސާސެއްނުވި، އަލިމޫނެއްގެ ފުރިހަމަ ޒުވާނެއެއް އަހަރެން ދުށީ، މީނދަ ކުއްޖާގެ ލޮލާ އޭނާގެ ލޯ އެއްވެސް ތަފާތެއްނެތް" އަޖައިބެއް ފެނިފައި ހުރި މީހަކު ފަދައިން މަލަކާ ވާހަކަދެއްކިއެވެ.\n"ދަރިފުޅުގެ ބައްޕައަށް ގޮވާލަބަލަ، އެބަހުރިތަ؟ ބުނެބަލަ މާމަ ބައްދަލުކޮށްލަން ބޭނުންވާ ވާހަކަ" އީޝަލްގެ އަތުގައި ހިފާލައި އާދޭހުގެ ރާގެއްގައި ހަފްސާ އެދުނެވެ.\n"ބޭރުގައި އެބަހުރި، މާމަ ވަންތަން ބައްޕައަށް ފެންނާނެ... މަންމަ ނެތުމުގެ ސަބަބުން ބައްޕަ ވަރަށް އެކަނިވެރި، މަންމަ މަތިން އަބަދު ހަނދާންކުރޭ، އަޅުގަނޑުމެން މަންމަގެ މަހާނަ ކައިރިއަށް ދަން، ބައްޕައަކީ ގޯސް މީހެއްނޫން، އަޅުގަނޑުދެކެ ވަރަށް ލޯބިވޭ، މާމަމެން ގާތަށް އައުމުން ބައްޕައަށް ހީވަނީ ކަންނޭނގެ މަންމަ ފަދައިން އަޅުގަނޑަށް ވެސް ކަމެއްވެދާނޭ، އެހެންވެ އިންސާނުންގެ ތެރެއަށް އައުމަށް ބައްޕަ ތަރުޙީބެއްނުދޭ، އެއްގޮތަކަށް ވެސް ޤަބޫލުކަމެއްނޫން... އަޅުގަނޑު މިހާރު މިދައްކާ ވާހަކަ ވެސް ބައްޕައަށް އިވޭނެ، ބައްޕަ ހުރީ މިތަނުގައި ހިނގާ ކަންކަން އެނގޭހާ ގާތުގަ، މާމަގެ ތި އާދޭސް ބައްޕައަށް އިވޭނެ" އީޝަލް ބުންޏެވެ. އެއާއެކު ހަފްސާ ވަށައިގެން ހޯދާލިއެވެ. އަދި މީކާޢިލްގެ ނަމުން ގޮވާލިއެވެ. އެވަގުތު ސިޓިންރޫމު ދޮރުމަތިން ސަލާމްގޮވާލި އަޑުއިވުނެވެ. ހަފްސާއަށް އިންތަނުން ތެދުވެވުނެވެ. އެ ސަލާމަށް މަލަކާ ޖަވާބުދިނެވެ.\n"މަލަކާ... އެއީ އޭނާ ޖެހިގެން ހުރި ސިފައެއްނޫން، އެއްވެސް ތަފާތެއްނެތް... އެއީ އަހަރެންގެ ޝެބީ ޚިޔާރުކުރި ބައިވެރިޔާ، އޭނާގެ ދަރިފުޅުގެ ބައްޕަ، އަހަރެންގެ ކުރިމަތިން އެ ދުވަހު ވެސް ފެނުނު ސޫރަ..." ހަފްސާ ބުންޏެވެ. މީކާޢިލް ހުރީ ދޮރުމަތީގައި އިސްޖަހާލައިގެންނެވެ.\n"އަހަރެންނަށް މަޢާފުކުރޭ، މީ އަހަރެންނަށް އެނގިފައިނުވާ ޢިލްމެއް... އެދުވަހު މަނިކުގެ ބަސް ޤަބޫލުކުރެވުނީ އެހެންވެ، މީކާޢިލް... އާދޭސްކުރަން، މި ނިކަމެތި މަންމައަށް ނޭނގުމުގެ ތެރޭ ކުރެވުނު ހުރިހާކަމަށް މަޢާފަށް އެދެން... އަހަރެންނަށް އަހަރެންގެ ޝެބީ އެއްފަހަރު ވިޔަސް ދައްކާލަބަލަ، އީޝަލް އެބުނީ މިހާރު އަހަރެންގެ ދަރިފުޅު ދުނިޔެއަކުނެތޭ، އެހެންވީރު އެކުއްޖާގެ މަސްގަނޑުވީ ކަލޭމެންގެ ދުނިޔޭގަތަ؟" ހަފްސާ ވާހަކަދެއްކިއެވެ. މީކާޢިލް އެއްޗެއް ނުބުނުމުން އޭނާ ދެފައި މައްޗަށް ތިރިވިއެވެ. އެހިނދު މީކާޢިލް ގޮވާލީ އީޝަލްއަށެވެ. އޭނާގެ މާމަ ނެގުމަށް އީޝަލް ގާތު މީކާޢިލް ބުންޏެވެ. މީކާޢިލް އަޑުވީއްލައި ވާހަކައެއް ނުދެއްކިއެވެ. އޭނާ ވާހަކަދެއްކީ އޭނާގެ ދަރިފުޅާއެވެ. މީކާޢިލްގެ ވާހަކަތައް އެންމެންނަށް ހާމަކުރީ އީޝަލްއެވެ.\n"މާމާ... ބައްޕަ ބުނީ މަންމައަށް ޓަކައި އެންމެންނަށް މަޢާފުކޮށްފިންކަމަށް، އެކަމަކު މަންމަގެ ގަބުރު ގެނެސްނުދެވޭނެއޭ، މަންމަ ވަޅުލެވުނީ އިސްލާމީ އުސޫލުތަކާ އެއްގޮތްވާ ގޮތުގެމަތިން، މަނިކުގެ ސަބަބުން އެދުވަހު އެ ކޮޓަރިތެރެއަށް މަންމަގެ ފަހުނޭވާ ދޫކޮށްލިފަހުން ކަމަކަށް ބައްޕަ އެ ހަށިގަނޑު ގެންދިޔައީ، ބައްޕަ އެދެނީ މަންމަގެ މައްޗަށް ހެޔޮ ދުޢާކުރަން، އިންސާނުންނާއި ޖިންނީން ވެސް މަރުވުމަށްފަހު އެނބުރި އައުމެއްނުވެޔޭ ބައްޕަ ބުނީ" އީޝަލް ބުންޏެވެ.\n"ކަލޭ އިންސާނަކަށްވީނަމަ... އެހެންވިޔަސް ކަލެއާ މީނދަ ދަރިފުޅު އަހަރެން ބަލައިގެންފިން" ހަފްސާ ބުނެލީ ހިނިތުންވެލަމުންނެވެ. އެތަނުން މީކާޢިލް ޣައިބުވީއެވެ. ހަފްސާ ދޮރާ ދިމާލަށް ބަލަން ފެށުމުން އީޝަލް ވާހަކަދެއްކިއެވެ.\n"ބައްޕަ ބޭރަށް ނުކުމެއްޖެ" އީޝަލް ބުންޏެވެ.\n"މާމަ ގާތަށް ދަރިފުޅު އަންނައްޗޭ، ތި އައީ ބޮޑުކުއްޖަކަށްވީ ފަހުން، ދަރިފުޅުގެ ޅައުމުރުގެ އެއްވެސް ހަނދާނެއް މާމަމެންނާއެކުނެތް، އީޝަލް... މިތާ މިތިބީ ދަރިފުޅުގެ ހަޤީޤަތް އެނގޭ މީހުން، ދަރިފުޅުގެ މައްޗަށް ރައްކާތެރިވާނެ ބައެއް، އިތުބާރުކުރެވޭ ބައެއް... މި ފެނިލުމަކީ އެންމެ ފަހު ބައްދަލުވުންކަމަށްވާން މާމަ ނޭދެން... ދަރިފުޅަށް މިހާރު ކިތައް އަހަރުތަ؟ މައުސޫމުކަމުގެ ތެރެއިން މާމައަށް ހަރު އަންހެނެއްގެ ސިފަ އެބަފެނޭ" ސަމާސާ ގޮތަކަށް އީޝަލްގެ ކޮލުގައި ހަފްސާ ހިފާލިއެވެ.\n"އަޅުގަނޑު... މިހާރު..." އީޝަލް ލަދުގަންނަގޮތްވިއެވެ. އެހެންވިޔަސް އޭނާގެ ހާލު އޮޅުންފިލުވައިދިނެވެ. އެންމެންނަށް ހައިރާންކަމެއް ލިބުނީ މީހަކާ އިނދެގެން އުޅޭކަން އެނގުމުންނެވެ. އަދި އެމީހުންނާއެކު އޭނާގެ ފިރިމީހާ އައިސް ހުރި ވާހަކަ ބުނުމުންނެވެ.\n"މާމައަށް ބައްދަލުނުކޮށްދޭނަންތަ؟ މާމައަށް އެނގޭ ދަރިފުޅުގެ ދުނިޔެ މާމަމެންގެ ދުނިޔެއާ މުޅިން ތަފާތުކަން، އެހެންވިޔަސް ދަރިފުޅުގެ ފިރިމީހާއަށް މިވެސް އީޝަލްގެ ބައެއްކަން އެނގެންވާނެއެއްނު" ހަފްސާ ބުންޏެވެ.\nރައުލްއަށް އީޝަލް ގޮވާލުމުން ދޮރޯށި ހުޅުވާލައިފައި އެތެރެއަށް ވަދެގެން އައެވެ. އާންމު އިންސާނެކޭ އެއްވެސް ތަފާތެއްނެތެވެ. ހަމުގެ ކުލަ އީޝަލްމެންނާ ތަފާތު ވިޔަސް އެ ޒުވާނާއަށް ވެސް ލިބިފައިވަނީ އީޝަލްމެން ފަދަ ރީތިކަމެއްކަން އެންމެންނަށް ފާހަގަވިއެވެ. އަދަބު އިޚްތިރާމު ރައުލް އަދާކުރާތަން އެންމެން ވެސް އެ ޒުވާނާއަށް ޝައުގުވެރިވިއެވެ. އެމީހުންނާ ހިނިތުންވުމެއް ރައުލް ބަދަލުކޮށްލިއެވެ. އީޝަލްގެ ގާތުގައި ރައުލް އައިސް އިށީނެވެ. ދެން ވެސް ވާހަކަދެއްކީ އީޝަލްއެވެ. އެއްވެސް ފޮރުވުމެއްނެތި އީޝަލްމެންނަކީ ޖިންނީންގެ ތެރެއިން ކޮން ނަސްލެއްގެ ބައެއްކަމާއި ރައުލް އައީ ކޮންބައެއްގެ ތެރެއިންކަން ހާމަކުރިއެވެ. އަދި އެމީހުންގެ ދިރިއުޅުންވަނީ ޖިންނީންގެ ތެރޭގައިކަން އީޝަލް ބުންޏެވެ. އެހެންނަމަވެސް ހަފްސާއާއި އަލައިނާގެ ޢާއިލާއިން އޭނާގެ މަތިން ހަނދާންކުރާނަމަ ބައްދަލުކުރަން އާދެވިދާނެކަމުގައި ބުންޏެވެ. އެކަމަކު އެއީ ކޮންމެ ދުވަހަކުވާނޭ ކަމެއްނޫންކަން އީޝަލް ވިސްނައިދިނެވެ. ހަފްސާގެ ވާހަކައާ ގުޅުވައި އީޝަލް ވެސް ބުނީ އިންސާނުންނާއި ޖިންނީންގެ ދުނިޔެއަކީ ވަކި ދެ ތަނެއްކަމެވެ. އެއްބަޔަކު ވެސް އަނެއްބައެއްގެ ތެރެއަށް ވަނުން ރަނގަޅުނުވާނެކަމުގައެވެ.\n"އަހަރެން ވެސް ހިތަށް އަރާ އެމީހުންގެ އަލުން ދެވޭނެނަމައޭ" ދޮރޯށި ދޮށުގައި ހުއްޓިލައިގެން ހުރި ޒަލަފް ބުންޏެވެ. މީކާޢިލް ހީނލާފައި ޒަލަފްއަށް ބަލާލިއެވެ.\n"އަހަރެން އިންސި ދުނިޔެއަކު ވެސް ނެތް، އެކަމަކު ކަލެއަށް އެ ފުރުޞަތު އެބައޮތް، އަހަރެންނަށް އެ ފުރުޞަތު އޮތްނަމަ ތިހެން ދުރަކު ނުހުރެވުނީސް" މީކާޢިލް ބުންޏެވެ.\n"ހެ ހެ ހެ... މިހާރު އެ ހަށިގަނޑަކީ އަހަރެންގެ މިލްކެއްނޫން، ބޭނުންނުވިޔަސް ދޫކޮށްލީ އަހަރެން އަމިއްލައަށް، އޭނާއަށް އޭނާގެ މީހުންގެ ތެރޭގައި އުޅުމަށް ފުރުޞަތު ދޭން އަހަރެންގެ އަމިއްލަ އިޙްސާސްތައް ގުރުބާންކުރީ، އެކަމަކު އެންމެން އެއްތަންކުރެވޭ ދުވަހުން އަހަރެން އޭނާ ދުލެއްނުކުރާނަން، އަހަރެންގެ އަނބިމީހާކަމުގަ އެ ދުވަހަކުން ހަދާނަން" ޒަލަފް ބުންޏެވެ. ފިނިނޭވާއެއް ދޫކޮށްލި މީކާޢިލް މަޑުމަޑުން މަގަށް ނުކުތެވެ. އޭނާގެ ހަރަކާތްތަކަށް ބަލަން ދޮރޯށި ކައިރީ ފާރުގައި ލެނގިލައިގެން ޒަލަފް ހުއްޓެވެ. އެ ދެމީހުންގެ ލޮލުގައި އަޅައިގަތީ ހިމޭންވެފައި އޮތް އެ މަގުން ދުވަމުން އަންނަ އިންސާނެކެވެ. އިރުއޮއްސެން ކައިރިވެފައި ވިޔަސް ދުނިޔެ މަތިން އަލިކަން ހުއްޓެވެ. ޒަލަފްއާއި މީކާޢިލްގެ ސަމާލުކަން އެ އިންސާނާއަށް ހުއްޓުނީ ސަބަބެއް ނެތިއެއްނޫނެވެ. މަގުގެ އެއްފަރާތުން އެ އިންސާނާގެ ފަހަތުން އަންނަ ހިޔަނި އެމީހުންނަށް ފެނުނީއެވެ. އެ ހިޔަނި އެ އިންސިއާ ގާތެއްނުވެއެވެ. އެއްވަރެއްގައި ހުރެ އަންނަނީއެވެ. އެ ހިޔަނިން ނުބައިކަމެއް ވެސް މީކާޢިލްއާއި ޒަލަފްއަށް އިޙުސާސެއްނުވެއެވެ.\n"ސޮރީ..." ދުވަމުން އައި ޒުވާނާ މީކާޢިލްއާ ގާތަށް އާދެވުމުން އޭނާގެ ގައިގާ ނުޖެހެން އެއްފަރާތްވެލައި ބުނެލިއެވެ. ލައިގެން ހުރި ހޫޑީގެ ތެރެއިން މޫނު ނުފެނުނަސް އިވުނީ އަންހެންކުއްޖެއްގެ އަޑެވެ. އޭނާ ފަސްއެނބުރިލި ހިނދު ހުޑް ފަހަތަށް ވެއްޓުނެވެ. ނިކަން އަވަހަށް ހުޑް ގެނެސް ބޮލުގައި އަޅައި އޭނާ ނިވާކޮށްލިއެވެ. އެހެންނަމަވެސް ފަޅި ސިކުންތެއްގެ ތެރޭ މީކާޢިލްއަށް އެ އަންހެންކުއްޖާގެ ވިހުރުވިގެން ދިޔަ ބުޅި އިސްތަށިގަނޑުގެ ތެރެއިން މޫނުގެ ބައެއް ފެނުނެވެ.\n"ޒަލަފް..." ޒަލަފްއަށް އެހުރިހާކަމެއް ފެނުނުތޯ އަހާލާ ފަދައިން މީކާޢިލް ގޮވާލިއެވެ. އޭރު އެ ދެ މީހުންގެ މޫނުން ވެސް ފެންނަނީ އިންތިހާ ދަރަޖައިގެ ހައިރާންކަމެވެ. އަޖައިބުވެފައި ހުރެ މީކާޢިލްއަށް އޭނާގެ ބޮލުގައި އަތްތިލަ ހިންގާލެވުނެވެ.\n"ކިހިނެއް އޭނާއަށް އަހަރެން ފެނުނީ... އިންސާނުންގެ ލޯތަކަށް އަހަރެން މިހުރީ ފޮރުވިގެން... ދެން ކިހިނެއް؟" މީކާޢިލް ސުވާލުކޮށްލިއެވެ. އެއާއެކު އޭނާ ދެން ބަލާލީ އެ އަންހެންކުއްޖާގެ ފަހަތުން ދިޔަ ހިޔަންޏަށެވެ. މީކާޢިލް ބަލާލުމުން އެ ހިޔަނި ފަސްއެނބުރި ބަލާލިއެވެ. އަނދިރިކަމުގެ ތެރެއިން މީހެއްގެ މޫނު ފާޅުވެލައި އެ ޒުވާނާ ހިނިތުންވެލިއެވެ. އަދި އޭނާ ނުހިއްޓި އެ އަންހެންކުއްޖާގެ ފަހަތުން ދިޔައެވެ. ލޮލުކޮޅަށް އެމީހުން އޮބާލަންދެން މީކާޢިލް ބަލަން ހުއްޓެވެ.\nފެނުނު ކަންތަކާމެދު މީކާޢިލް އިތުރަށް މަޝްވަރާއެއްނުކުރިއެވެ. އެހެންވިޔަސް ޒަލަފް އޭނާގެ ޚިޔާލު ފާޅުކުރިއެވެ. ފެނުނީ ޖިންނިއެއްގެ އިންސިއަކަށް ވެދާނޭ ޒަލަފް ބުންޏެވެ. އެކަމާ މީކާޢިލް އެއްބަހެއްނުވިއެވެ. އަދި ޖިންނިއެއްގެ އިންސިއަކަށްވިޔަސް އެހެން ޖިންނީން ނުފެންނާނޭކަން މީކާޢިލް ޔަގީންކޮށްދިނެވެ. އެވާހަކަ ޒަލަފްއަށް ވެސް ޤަބޫލުކުރެވުނެވެ.\nއިރުއޮއްސުމާއެކު އީޝަލް ގޮވައިގެން އެނބުރި ޖިންނީންގެ ދުނިޔެއަށް މީކާޢިލް އައެވެ. އޭނާއަށް ފެނުނު ކަންތަކުގެ ވާހަކަ އެކަކު ގާތު ވެސް ނުދެއްކުމަށް ޒަލަފް ގާތު މީކާޢިލް ބުންޏެވެ. ހަފްސާމެންނާ ބައްދަލުވީތީ އީޝަލް ހުރީ އުފަލުންނެވެ. މިޝަލްއާއި އަލައިނާ އެކުގައި ނަގާފައިވާ ފޮޓޯގަނޑެއް އަލައިނާ އޮތީ ދީފައެވެ. ކިތަންމެ ދުރުގައި ހުއްޓަސް ބޮޑުކަމެއް ޖެހިއްޖެނަމަ އީޝަލް އަންނާނަން ކަމުގައި އޭނާ އެމީހުންނަށް ވަޢުދުވިއެވެ. އަދި ޢާއިލާ އިތުރުވާ ދުވަހަކުން އެ ޢާއިލާއާ ބައްދަލުކޮށްދޭން އެމީހުންގެ ތެރެއަށް އީޝަލް އަންނާނަންކަމުގައި ވެސް ބުންޏެވެ. އެނބުރި އާދެވުމުން ޒިޔަޒެލްއަށް ހުރިހާ ވާހަކައެއް އީޝަލް ކިޔާދިނެވެ. އެތަނުގައި އޭނާގެ ވާހަކަތައް އަޑުއަހަން ލުގަލްބަންދާއާއި ވައިސިންނީގެ އިތުރުން ޔޫރާ ވެސް ތިއްބެވެ.\nރައުލްއާއެކު ތުނޑީގެ ކޮޅަށް އައިސް އީޝަލް މަޑުކޮށްލިއެވެ. ހުރިހާކަމަކާމެދު އޭނާ މިހާރު އެ ހުރީ ވަރަށް ހިތްހަމަޖެހިފައިކަމުގައި އީޝަލް ބުންޏެވެ. އަދި ރައުލްދެކެ ލޯބިވާވަރު އޭނާ ހާމަކުރިއެވެ. އަނބިމީހާ އުނގަށްލައިގެން ވެލިގަނޑު މަތީ ރައުލް އިށީނެވެ.\n"މަދުރާގެ ވާހަކަ ރައުލް ވެސް އަޑުއެހީމެންނު ދޯ، އެކަމާ އަހަރެން ގޮތެއް ނިންމައިފިން، ރައުލް ރުހޭނަމަ ބުނަންވީ" އީޝަލް ބުންޏެވެ. އަދި އޭނާ ޚިޔާލުކޮށްފައި އޮތް ގޮތް ރައުލްއަށް ކިޔައިދިނެވެ. ބޭރީތުގެ ރަސްކަން މަދުރާ ބުނިހެން ރަނގަޅު ހަރުދަނާ ގޮތެއްގައި ކޮޅަށް ޖަހަން އީޝަލް ބޭނުންވިއެވެ. ރައުލްއަށް އެއްގަމުގައި އުޅެން ފަސޭހަވިޔަސް ރާވިންނާއި ދެންތިބި އެކުވެރީންނަށް އެގޮތް ފަސޭހަނުވާނެތީ އެމީހުންނަށް ޓަކައި ބޭރީތުގެ ގަނޑުވަރު ޚިޔާރުކުރިއެވެ. ރަސްކަމުގެ ތަޚުތައް ހަތޯރު އިސްކުރުމަށެވެ. އަދި އޭނާއަށް އެހީވާން ދެންތިބި މީހުން ތިބުމަށެވެ. ކަމަކަށް ބޭނުންވެއްޖެނަމަ އީޝަލްއާއި ރައުލް ވެސް އެމީހުންނަށް އެހީވާން ދެވޭނެކަމެވެ. އަދި އެމީހުންނަށް ވެސް އީޝަލްމެންގެ ތެރެއަށް އައިސް އުޅުން މަނާނުވާނެކަމެވެ. އޭރުން މުސްތަޤުބަލުގައި އެ ދެބައިމީހުންގެ މެދުގައި ވަރުގަދަ ގުޅުމެއް ޤާއިމް ކުރެވިފައި އޮންނާނެކަމެވެ. ބަޚުރުގެ ތެރެއިން އީޝަލްމެންނާ އެއްބާރުލުން ދޭނެ ބަޔަކު ތިބޭނެކަމެވެ. އީޝަލްގެ އެ ޚިޔާލު ރައުލްއަށް ވަރަށް ކަމުދިޔައެވެ. އެއަށްވުރެ ރަނގަޅު ނިންމުމެއް ނެތްކަން ޚުދު ރައުލް ވެސް ޤަބޫލުކުރިއެވެ.\n"ހަތޯރަކީ އެކަމަށް އެންމެ އެކަށޭނެ ޒުވާނާ... ސޭމެސްގެ އެހީތެރިކަމާއެކު އޭނާއަކީ ބަޚުރުގައިވާނެ އެންމެ ޢަދުލުވެރި ރަސްކަލަށްވާނެކަން ޔަގީން، އޭނާގެ އެ ޤާބިލުކަން އެބަހުރި، މިހާރު މިވަގުތު ތި ޚަބަރު އެންމެންނަށް ދޭން އަހަރެން ބޭނުން" ރައުލްއަށް ތަފާތު އުފާވެރިކަމެއް ލިބިފައި ވާކަހަލައެވެ.\nއީޝަލްގެ ޚިޔާލު ހާމަކުރުމާއެކު މަދުރާގެ ކުރިމަތީ އީޝަލްގެ ޤަދަރު އުފުލުނެވެ. އޭނާ ބޭނުންވަނީ ބޭރީތުގެ ތަޚުތުގައި ރައުލް އިނުމެވެ. އެހެންވިޔަސް އީޝަލްގެ ނިންމުން އޭނާ ޤަބޫލުކުރިއެވެ. ތަޚުތެއްގައި ނީނެއްކަމަކު އީޝަލްއަކީ ރަންޏެއްކަމަށް މަދުރާ ބުންޏެވެ. އޭނާގެ ވިސްނުމާއި އޭނާގެ ބާރަކީ އެފަދަ ބާރެއްކަމެވެ. ޔަގީނުން ވެސް ބަޚުރުން ބައެއް އީޝަލްއަށް ބޯލަނބާނެކަމުގެ ޔަގީންކަން މަދުރާ ދިނެވެ. އެކަމާ އެހެންމެންބަރުން އެއްބަސްވިއެވެ. އެ މަޝްވަރާ އަޑުއަހަން ޒިޔަޒެލްއާއި މީކާޢިލް ތިބީ ފަޚުރުވެރިކަމާއެކުއެވެ. ރައުލްގެ ބަސް އޭނާގެ އެކުވެރީން ޤަބޫލުކުރިއެވެ.\n"ގަނޑުވަރަށް ގެންނަން ޖެހޭ ބަދަލުތައް ގެނެސް މަރާމާތު ކުރެވެންދެން އަހަރެން ކަލޭމެންނާއެކު ހުންނާނަން، އަދި ތަޚުތަށް ހަތޯރު އިސްކުރެވޭ ޙަފުލާ ކުލަގަދަކޮށް ފާހަގަކުރަން ބޭނުން" ރައުލް ބުންޏެވެ.\n"ރަސްކަން ބޭނުންވެގެން މަންމަ އުޅުނީ، މިއަދު އެ ރަސްކަން މަންމަ ބޭނުންވި ފަދައިން މަންމަގެ ދަރިއަކަށް ލިބިއްޖެ، ރައުލްއާމެދު މަންމަ ހިތްނުބައިކުރިއިރު މި ހުރިހާކަމެއް މިވީ އޭނާގެ ހިތްތިރިކަމުން، އަހަރެން އަބަދުވެސް ބުނިން، ރައުލްއަކީ އަމިއްލަ އެދުން ބޮޑު ނުބައި މީހެއްނޫނޭ، އެދުވަހު ވެސް އަހަރެން ހުރީ ރައުލްއާއެކު، މިއަދު ވެސް ރައުލްގެ ތި ނިންމުން އަހަރެން ޤަބޫލުކުރާނަން، އަހަރެންނަށް އެނގޭ އަހަރެންނަށް ހެދޭ ގޯސްތައް ރައުލް ރަނގަޅުކޮށްދޭނެކަން، ހަމަމަގަށް އަހަރެން ގެންނާނެކަން... އެހެންނޫނީ މިކަމެއް އަހަރެންނަށް ނުވާނެ" ހަތޯރު ބުންޏެވެ.\nރޭގެ އަރާމު ހޯދުމަށް އެންމެން ބައިބައިވެ އެމީހެއްގެ ދާނުގައި އޮތުމަށް ދިޔައީ ހިތްހަމަޖެހިގެން ތިބެއެވެ. އިހު އޮތް އަމާންކަން އެނބުރި އަތުވެއްޖެކަން އެންމެންނަށް ވެސް ޤަބޫލުކުރެވިއްޖެއެވެ. އަދި މިހާރު އެމީހުންގެ މައްޗަށް އެއްވެސް ކޮޅަކުން މަޖުބޫރުކަމެއް ނެތެވެ.\nފަތިހުގެ ރަން ދޯދި އުދަރެހުން ފާޅުވެލީ ކިރިޔާއެވެ. ޒިޔަޒެލްމެންނާ ވަކިވެގެން ރައުލް އައީ އަތިރިމަތީގައި ހުރި އޭނާގެ އަނބިމީހާ ގާތަށެވެ. ހިނިތުންވެލައިގެން ހުރެ އީޝަލް އެނބުރިލިއެވެ. ރައުލް އައިސް އީޝަލްގެ އުނަގަނޑުގައި ހިފަހައްޓާލައި ގާތްކޮށްލައި ނިތުގައި ބޮސްދިނެވެ.\n"މީ ކޯޗެއްކަން އެނގޭތަ؟" އަތުގައި އޮތް ހިލަކޮޅު އީޝަލް ދައްކާލަމުން އަހާލިއެވެ. ރައުލްއަށް ވަގުތުން އެއީ ކޯޗެއްކަން އެނގުނެވެ.\n"އީޝަލްގެ އަތަށް އެރީ ކިހިނެއް؟... އަހަރެން ހީކުރީ ރާވިންގެ އަތުގައި ކަމަށް އޮތީ... ރާވިން އަހަރެންނަށް ކިޔައިދިން" ރައުލް ބުންޏެވެ.\n"ސަމިއާނާގެ އަހަރެން ދުށީން، އެހެންވިޔަސް އަހަރެން އޭނާއަށް ރަޙުމަތްތެރިކަމުގެ އަތް ދިއްކުރިން، އެ އަތުގައި އޭނާ ހިފި، ރައުލް!... އޭނާ ހުރީ ރައުލްއާ ބައްދަލުކުރަން ބޭނުންވެފައި" އީޝަލް ބުންޏެވެ.\n"އެކަމަކު... އަހަރެމެން ދެ މީހުންގެ ދެމެދު" ރައުލް ހާސްވިއެވެ.\n"އެނގޭ... އޭނާގެ ހިތް އެނގުނުހެން ރައުލްގެ ހިތް ވެސް އަހަރެންނަށް އެނގޭ، ސަމިއާނާ ބޭނުންވިޔަސް ތިހިތުން އޭނާއަށް ޖާގައެއްނެތް، އެކަމަކު އޭނާއަށް ރަޚުމަތްތެރިކަން ނުބޭއްވޭނެތަ؟ ސަމިއާނާއަކީ މިހާރު އަހަރެންގެ ރަޚުމަތްތެރިއެއް" އީޝަލް ބުންޏެވެ. ރައުލް ހިނިތުންވުމެއް އީޝަލްއަށް ދިނެވެ.\n"އީޝަލްގެ ހިތް ސާފީއާ އަހަރެން މިހުރީ ރަޚުމަތްތެރިކަމުގެ އަތް ދަމާލަން ތައްޔާރަށް، އަހަރެންނަށް އީޝަލްއަށް ނޫނެކޭ ނުބުނެވޭނެ، ތީ މުޅި ދުނިޔޭގައި ވެސް ހުރި އަހަރެން އެންމެ ލޯބިވާ މީހާ، އަހަރެންގެ ނަސީބާމެދު ޝުކުރުވެރިވަން، އެނބުރި އަހަރެންގެ އަނބިމީހާގެ ގާތަށް އާދެވިއްޖެ" ރައުލް ބުންޏެވެ. ދެން ފެނުނީ ދިޔަރެސް ފަށަށް އީޝަލްގެ އަތުގައި އޮތް ހިލަކޮޅު އެއްލި ތަނެވެ. ގިނައިރެއްނުވެ ސަމިއާނާ ފާޅުވެއްޖެއެވެ. އޭނާ ފެނުމުން އީޝަލް ހަލުވިކޮށް އައިސް އޭނާއާ ކަރާކަރުޖައްސާ ސަލާމްކޮށްފިއެވެ. ބައްދަލުވީތީ އުފާފާޅުކުރިއެވެ. ރައުލް ގަދަވެ ސަލާމަތުން ހުރިތަން ފެނުމުން ސަމިއާނާއަށް އުފަލުން ގޮސް ރޮވުނެވެ.\n"ސަމިއާނާ... އަހަރެން ތަޢާރަފުކޮށްދިނުމުގެ ކުރީން ކަލޭމެން ދެ މީހުން އެކަކުއަނެކަކާ ބައްދަލުވެއްޖައީމު، އަހަރެން ގާތުން ސަމިއާނާ އެދުނު ހަނދާންވޭ، ރަޚުމަތްތެރިއެއްގެ ގޮތުގައި ހުންނާނަމޭ، އަދި އަހަރެމެންގެ ކައިވެންޏަށް ދަޢުވަތު ދީފިނަމަ ބައިވެރިވާނަމޭ.... ކައިވެނި ކުރެވިއްޖެ، އެހެންވިޔަސް އެކުވެރިކަމަށް ވަގުތު ކަނޑައެޅިފައެއްނުވޭ، މި ހުރީ އަހަރެންގެ ލޯބިވާ އަނބިމީހާ، އޭނާގެ ކުރިމަތީ މިބުނަނީ، މިއަދުފެށިގެން އަހަރެންގެ އެކުވެރިކަން ސަމިއާނާއާއެކުވޭ... އަހަރެންނަށް މަޢާފުކުރޭ އީޝަލްނޫން އަންހެނެއް އަހަރެންނަށް ބަލައިނުގަނެވޭނެ" ރައުލް ބުންޏެވެ. އޭނާއަށް ބަލަން ހުރެފައި ސަމިއާނާ ޖަހާލީ ހިނިގަނޑެކެވެ. އަދި އީޝަލްގެ ދެއަތުގައި އޭނާ ހިފާލިއެވެ.\n"އެނގޭ... އެކުވެރިކަން ފުދޭ... އީޝަލްގެ މަޤާމަށް އައުމުގެ ޝައުގުވެރިކަމެއް މިހާރަކުނެތް، ކަލޭމެން ދެމީހުންވަނީ އެކަކުއަނެކަކަށް ޓަކައި" ނިކަން ބޮޑަށް ހިނިއައިސްފައި ހުރެ ސަމިއާނާ ބުންޏެވެ.\nއީޝަލްމެންގެ ހަރަކާތްތަކަށް ބަލަން ދުރުގައި ލުގަލްބަންދާ އޮތެވެ. އޭނާގެ ގާތުގައި ވައިސިންނީއާއި ޔޫރާ ހުއްޓެވެ. އީޝަލްގެ ދިރިއުޅުން އަދިކިރިޔާ ފެށުނީ ކަމުގައި ވައިސިންނީ ބުންޏެވެ. އަދި ލުގަލްބަންދާގެ ބުރަކަށިމަތީ މަޑުމަޑުން އޭނާ ޖަހާލިއެވެ. އީޝަލް ދިރިހުރިހާ ދުވަހަކު އެމީހުންވަނީ އޭނާއާ ގުޅިފައިކަން ވެސް ވައިސިންނީ ބުންޏެވެ. އީޝަލްއަށް ދުވަހަކުވެސް ދެރަގޮތެއް ވާން ނޭދޭކަން ލުގަލްބަންދާ ހާމަކުރިއެވެ.\n"ކަލޭގެ ޚަބަރު ވެސް އޮޅުންފިލުވަންވީ ވަގުތު ޖެހިއްޖެ... މީ އެކަންކުރުމަށް އަހަރެންނަށް ލިބޭނެ ފުރުޞަތު، އަހަރެންގެ އެކުވެރިޔާއަށް ވީގޮތެއް އެނގެން ބޭނުން" ވައިސިންނީ ބުންޏެވެ. ޔޫރާއާއި ލުގަލްބަންދާއާ ދެމީހުން ވައިސިންނީއަށް ބަލާލިއެވެ.\nއީޝަލްގެ ދިރިއުޅުންވަނީ ޖިންނީންގެ ތެރޭގައިކަން ގައިމެވެ. އެހެންވިޔަސް މީކާޢިލްގެ ޚިޔާލުތައް ވަނީ އިންސީންގެ ދުނިޔެއާ ގުޅިފައެވެ. މިޝަލް ބޭނުންވާނޭ ފަދަ ހަމަޖެހޭ ދިރިއުޅުމެއް އޭނާގެ ދަރިފުޅަށް ހޯދާ ދެވިއްޖެކަމުގައި މީކާޢިލްއަށް މިއަދު ޤަބޫލުކުރެވެއެވެ. ހަމައެއާއެކު އޭނާގެ ގާތުގައި ހުންނާނޭ އޭނާގެ ޖަޒުބާތުތައް ވިސްނޭ އެކުވެރިޔަކު ލިބިއްޖެއެވެ. ޒަލަފްއާ ބައްދަލުވީތީ އޭނާ އެކަމާ އުފާކުރެއެވެ.\n"އަދިވެސް ތިވިސްނަނީ އެކަމާތަ؟" މީކާޢިލް ގެއްލިފައި އިންތަން ފެނި ޒަލަފް އެއްސެވެ. ބެރެބެދިގަހުގެ އޮފިގަނޑެއްގައި އިން މީކާޢިލް ފެންނަ ހިސާބުގައި ޒަލަފް އިނެވެ. އެމީހުން ރަށުތެރޭގައި ހިނގާ ކަންކަން ބަލަނީއެވެ. އެހިސާބުން އޭނާއަށް އީޝަލްއާއި ރައުލް ވެސް ފެނެއެވެ.\n"އެއީ އަޖައިބެއް... އެކަމަކު މިވަގުތު ހިތުގައިވަނީ އީޝަލް، އަހަރެން އެ ދަރިފުޅު ގޮވައިގެން އަހަރެމެންގެ ތެރެއަށް އައުން އެއީ ރަނގަޅު ނިންމުމެކޭ، ރައުލްއާއި އީޝަލްގެ އުފާވެރިކަން އަހަރެންގެ ހިތަށް ހަމަޖެހުން ގެނެސްދީފި، މިވަގުތަށް މުހިންމީ އެކަން، ދުނިޔޭގައި ހުރިއްޔާ އަދި އެހެން ކަންތައްތަކާ ވިސްނާ ފިކުރުކުރާނޭ ވަގުތު ވާނެ" މާނަފުން ހިނިތުންވުމެއް މީކާޢިލް ބަދަލުކޮށްލިއެވެ. އެ ހިނިތުންވުން ބުނަނީ ކީކޭކަން އެނގުނު ފަދައިން ޒަލަފް ވެސް ހީނލިއެވެ. (ނިމުނީ)


Dhiraagu Pay: Mihaaru Market Golhithakun ves Viyafaari Kurevey!\nދިރާގު: މިހާރު މާރުކޭޓް ގޮޅިތަކުން ދިރާގު ޕޭގެ ހިދުމަތް ލިބޭނެ.\nދިރާގު ޕޭ: މިހާރު މާރުކޭޓް ގޮޅިތަކުން ވެސް ވިޔަފާރި ކުރެވޭ!\nދިރާގުން ތައާރަފްކޮށްފައިވާ އެ ކުންފުނީގެ "ދިރާގު ޕޭ" މެދުވެރިކޮށް މާލޭގެ މާރުކޭޓް ގޮޅިތަކުން ވިޔަފާރި ކުރެވޭ ގޮތް އެ ކުންފުނިން މިއަދު ތައާރަފް ކޮށްފި އެވެ.\nމާރުކޭޓް ސަރަހައްދުގައި މިއަދު ނޫސްވެރިންނަށް ބައްދަލުކޮށް ދިރާގުގެ އެސިސްޓެންޓް މެނޭޖާ، އެޑްވަޓައިޒިން އެންޑް އިވެންޓްސް ހަސަން ޝާރިހް ވިދާޅުވީ ލޯކަލް މާރުކޭޓުން ވިޔަފާރި ކުރާއިރު މޯބައިލް ފޯނު މެދުވެރިކޮށް މިހާރު ފައިސާ ދެއްކޭނެ ކަމަށެވެ. އަދި ރޯދަ މަހު ލޯކަލް މާރުކޭޓް ގޮޅިތަކުގެ އިތުރުން އަމީނީ މަގުގައި ހުންނަ ދިރާގު ޕޭ އެކްޓިވޭޓެޑް ސްޓޯލްތަކުން 150ރ. އަށް ވުރެ މަދު ނޫން އަދަދުތަކުން ދިރާގު ޕޭ މެދުވެރިކޮށް ވިޔަފާރި ކުރުމުން ކަރާ ކިލޯއެއް ހިލޭ ލިބޭނެ ކަމަށް ޝާރިހް ވިދާޅުވި އެވެ.\n"ދިރާގު ޕޭ އެކްޓިވޭޓެޑް ސްޓޯލުން 150ރ. ނުވަތަ 150ރ. އަށް ވުރެ މަދުނޫން އަދަދަކުން ތަކެތި ބައްލަވައިގަތުމުން ކަރާ ކިލޯއެއް ހިލޭ ލިބިގެން ދާނެ. އަޅުގަނޑުމެންގެ ބޭނުމަކަށް ވީ، ރޯދަ މަހާއި ގުޅޭ ހަދިޔާއެއް ތިބޭފުޅުންނަށް ފޯރުކޮށްދިނުން،" ޝާރިހް ވިދާޅުވި އެވެ.\nދިރާގު ޕޭ އަކީ 2017 ވަނަ އަހަރު ދިރާގުން ތަޢާރަފުކުރި ކޭޝްލެސް ނުވަތަ ޖީބުގައި ފައިސާ ނުގެންގުޅެ ވިޔަފާރީގެ އެކި މުއާމަލާތް ހިންގޭ ޑިޖިޓަލް ވޮލެޓެކެވެ. ދިރާގު ޕޭ އަކީ ރާއްޖޭގައި ނިއާ ފީލްޑް ކޮމިނިކޭޝަން (އެން.އެފް.ސީ) ޓެކްނޮލޮޖީ ބޭނުންކޮށްގެން ކޮންމެ މޯބައިލް ފޯނަކުންވެސް ތަކެއްޗާއި ހިދުމަތްތަކަށް ފައިސާދެއްކޭނެގޮތާއި ފައިސާ ޖަމާކުރުމާއި ފައިސާ ނެގޭނެގޮތަށް ތައާރަފްކޮށްފައިވާ އެޕް އެކެވެ.\nދިރާގު ނެޓްވޯކް ނޫން އެހެން ނެޓްވޯކްތަށް ބޭނުންކުރާ ފަރާތްތަކަށްވެސް ދިރާގު ޕޭ މެދުވެރިކޮށް ފައިސާ ޖަމާކޮށް ފައިސާ ފަސޭހަކަމާއެކު ފޮނުވޭނެ އެވެ. ދިރާގު ޕޭ އެކައުންޓެއް ގާއިމުކުރުމަކީ ދިރާގު ޕޭގެ އެޕް ނުވަތަ މޯބައިލް ފޯނުގެ ޔޫ.އެސް.އެސް.ޑީ މެނޫ ބޭނުންކޮށްގެން އުނދަގުލަކާނުލައި ރަޖިސްޓްރީކޮށްލެވޭ ހިދުމަތެކެވެ.\nއެކައުންޓަށް ފައިސާ ޖަމާކުރުމަށް ދިރާގުގެ ކޮންމެ ހިދުމަތްދޭ އައުޓްލެޓެއް ނުވަތަ ކަނޑައެޅިފައިވާ ދިރާގުޕޭ އޭޖެންޓް ފިހާރައަކަށް ގޮސް ރީލޯޑް ކުރާ އުސޫލުން ކޮށްލެވޭނެއެވެ. އަދި ދިރާގުގެ ވެބްސައިޓުންވެސް ވޮލެޓް ރީޗާޖުކުރެވޭނެއެވެ.\nދިރާގު ވިޔަފާރި ޕްރޮމޯޝަން


Story: Dhekilan Edheythee - 09 - One Online\nދެކިލަން އެދޭތީ - 09\n''އާރ ޔޫ އޯލްރައިޓް؟ ކޮން ކަހަލަ މީހެއްތަ! ގައިގަ ޖެހިފަ ދިޔަ އިރު ވެސް މަޢާފަށް ނޭދުނު، ނުލަފާ ވިޔަސް ބޮޑު ވަރު ކަން ނޭނގެ، އަންހެންކުއްޖެއްގެ ގައިގަ އެހެން އައިސް ޖެހިގަނެފަ ދާން ކެރުނު ކަމާ މެދު ވެސް ހައިރާން ވެއްޖެ...'' ރައުހާ ހުއްޓި ހުރީ އީވާއާއި ތަންކޮޅެއް ދުރުގައި ކަމުން އޭނައަށް ފެނުނީ އެޒުވާނާގެ ފުރަގަހެވެ. އީވާ ކައިރިއަށް ޖެހިލަމުން މީހުންގަނޑުގެ ތެރެއަށް ގޮސް ގެއްލުނު ޒުވާނާއާ ދިމާއަށް ރައުހާ ކުދި ކިޔާލިއެވެ.\n''އާނ، ވަރަށް ތަދުވެއްޖެޔޭ، ދެލޯ ކޮންތަނެއްގަ ބަހައްޓައިގެން ކަމެއް ވެސް ނޭނގެ އޭނަ ދުވެފަ އައީ...'' އަތުގެ ހިކަނދިމަސްގަނޑުގައި ފިރުމާލަމުން އީވާ ބުންޏެވެ. އޭނައަށް ތުންފަތް އަރިއަކަށް ދަމާލެވުނީ ހިތުގައި އުފެދުނު ފޫއްސެއްގެ ބޮޑުކަމުންނެވެ.\n''ދެން ހިނގާ އަވަހަށް ދަމާ، މިހާރު ގަޑި ޖެހެން ކައިރިވަނީ...'' އަތްދަބަހުން ނެގި ފޯނަށް ބަލައިލަމުން ރައުހާ ވާހަކަދެއްކިއެވެ. އަދި ކުރިއަށް ހިނގައިގަތެވެ. އީވާ ވެސް ރައުހާގެ ފަހަތުން މިސްރާބު ޖެހިއެވެ.\nއިވާއާއި ރައުހާއަށް ދެވުނު އިރު ލިފްޓް ކައިރި އޮތީ ތޮއްޖެހިފައެވެ. މީހުންގެ އަޑުފަށްގަނޑު މާހައުލުގައި ގުގުމާލާފައި އޮތުމުން ބޮލަށް އުނދަގޫ ވާ ގޮތް ވެސް ވިއެވެ. ލިފްޓަށް މަޑުކުރުމުގެ ޚިޔާލު ދޫކޮށްލަމުން އީވާ ހިނގައިގަތީ ސިޑިއާ ދިމާއަށެވެ. އެވަގުތު އީވާގެ އަތުގައި ރައުހާއަށް ހިފާލެވުނީ ހައިރާންކަމާއެކުގައެވެ.\n''މިތާ މިތިބަ ހުރިހާ މީހުންގެ ތެރޭން ލިފްޓަށް އަރަން އުނދަގޫވާނެ، ސިޑިން އެރިޔަސް އަހަންނަށް ހީވަނީ މާ ފަސޭހަ ވާނެހެން، ތިން ވަނަ ފަންގިފިލާ އަކަށްނު ދާން ޖެހެނީ ވެސް... އެވެސް ކަސްރަތަކަށް ވާނެއެއްނު...'' ރައުހާގެ އަތުގައި ހިފާ ދަމާލަމުން ސިޑިއާ ދިމާއަށް އީވާ މިސްރާބު ޖެހިއެވެ. ވަށައިގެން ހޯދާލި ރައުހާ އެއްޗެއް ބުނަން އުޅެފައި ވެސް އީވާގެ ފަހަތުން ހިނގައިގަތީ ގަޑި ޖެހެން ބޭނުން ނުވާތީއެވެ. މީހާ ކިތަންމެ ކަންނެތް ވިޔަސް ސިޑިން އެރުން ނޫން ގޮތެއް އެވަގުތަކު ނުފެނުނެވެ. ތުން ދިގުކޮށްލެވުނީ އެހެން ވެއެވެ.\nބައެއް ހަރުފަތްތައް މަތިން ފުންމަމުން ތިން ވަނަ ފަންގިފިލާއަށް އެރުނު އިރު ދެމީހުން ވެސް ތިބީ މައިނޭވާލެވޭވަރު ވެފައެވެ. ގުދުވެލަމުން އޭނަގެ ނޭވާތައް ހަމައަކަށް އަޅުވަން ރައުހާ އުޅުނެވެ. އީވާ ވެސް ފުންނޭވާތަކެއް ދޫކޮށްލަމުން ހިނގައިގަތީ ކްލާސްރޫމަށް ދިއުމަށެވެ.\n''މަޑުކޮށްބަލަ...'' ނޭވާ ހަމައަކަށް އަޅުވަން އުޅުނު ރައުހާއަށް ކުރިއަށް ހިނގައިގަތް އީވާ ފެނުމުން، ހަށިގަނޑު ސީދާކޮށްލަމުން ބުނެލިއެވެ.\n''ސާބަސް، މީހާ ހަލާކުވާން ކައިރިވެފައެއްނު ތިހިރީ...'' ހިނިއައިސްފައި ހުރި އީވާ ބުނެލިއެވެ. ގަޑިޖެހެން ވަގުތުކޮޅެއް އޮތުމުން ރައުހާ އޭނައާއި އަރާ ހަމަކުރެވެން ދެން ފިޔަވަޅުތައް މަޑު ޖައްސާލިއެވެ.\n''އީވް ގޮތަށް އަހަންނަކީ އެހާ ގިނައިން ކަސްރަތުކުރާ މީހެއް ނޫނޭ...'' ރައުހާ ބުންޏެވެ. ދެއެކުވެރިން އެކުއެކީ ގޮސް ކްލާސްރޫމް ކައިރިއަށް ހުއްޓުނު އިރު މީހުންތައް އެތެރެއަށް ވަންނަނީއެވެ. އެންމެންގެ ފަހަތުން ކަހަލަ ގޮތަކަށް ކްލާހަށް ވަންނަން އުޅުނު އީވާއަށް ތަންކޮޅެއް ކުރީގައި ހުރި ޒުވާނަކު ލޮލުގައި އަޅައިގަތެވެ. އެއާއެކު ފަރުވާތެރިކަމާއެކު އޭނަ ބަލައިލިއެވެ. އޭނަ ލައިގެން ހުރި ހޫޑީގެ ސަބަބުން އެއީ ކާކުކަން ދެނެގަންނަން އީވާއަށް އުނދަގުލެއް ނުވިއެވެ. އޭނައަށް ވަގުތުން ދެލޯ ބޮޑުކޮށްލެވުނެވެ. ގާތުގައި ހުރި ރައުހާގެ އަތުގައި ކޮއްޓާލަމުން އެޒުވާނާއަށް އިޝާރާތްކޮށްލިއެވެ. ފޯނާއި ނަޒަރު ވަކިކޮށްލުމަށްފަހު އީވާ އިޝާރާތްކުރި ދިމާއަށް ރައުހާ ބަލައިލިއެވެ. އީވާ ބުނަން އުޅުނީ ކީކޭކަން ނޭނގުމުން އޭނަ ބުމަ އަރުވާލިއެވެ.\n''އެއީ އޭނަ، އޭރު އަހަރެންގެ ގައިގައި ޖެހުނު މީހާގަނޑު، އޭނަ މިތާނގަ ކީއްކުރަނީތަ؟'' ހިތުގައި އެފެދުނު ސުވާލުތައް އަމާޒު ކޮށްލަމުން، ރައުހާގެ މޫނަށް އީވާ ބަލައިލިއެވެ. ރައުހާ ވެސް އެޒުވާނާއަށް ފަރުވާތެރިވެ ބަލައިލިއެވެ. ހޫޑީގެ ސަބަބުން ވަކިކުރަން އުނދަގުލެއް ނުވިއެވެ.\n''އޭނަ ވެސް އެއީ ޑޮކްޓަރެއްތަ؟ އެކަމަކު އެހެރަ ދިގު އިސްތަށިގަނޑާއި، ތުނބުޅިއާއި، ލާފައި ހުރި އެއްޗެހީގެ ސަބަބުން ހީވަނީ މަގުމަތިވެފައިވާ މީހެއް ހެން... މިހާރު އެކަހަލަ ތާކުންތާކު ނުޖެހޭ ލަދުކުޑަ މީހުންނަށް ވެސް ޑޮކްޓަރުންނަށް ވާން ފަސޭހައީ ކަން ނޭނގެ...'' އީވާގެ ހިތުގައި ފޫހިކަން އުފެދުނެވެ. ވާހަކަދައްކަމުން ދިޔަ އިރު މޫނަށް ގެންނަމުން ދިޔަ ހަރަކާތްތަކުން ހިތުގައި އުފެދިފައި އޮތް ނުރުހުންތެރިކަން ހާމަވެއެވެ.\n''ތެދެއް ތިބުނީ! ހޫނ، ޖެހޭނެ އޭނައާ ވާހަކަދައްކަން!'' ރައުހާ ވެސް ތުން އަނބުރާލިއެވެ. އެޒުވާނާ ދެކެ އޭނަ ގަޔާ ނުވިއެވެ. ލޮލުގައި އަޅައިގަންނަ ސިފައެއް ނެތް ތަނުގައި މީހާ ހީވަނީ ސަލާންޖަހަން އުޅޭ މީހަކު ހެންނެވެ.\n''އެކީއްކުރަން؟'' އީވާއަށް ދެލޯ ބޮޑުކޮށްލެވުނެވެ. ''އެކަހަލަ މީހަކާ ވާހަކަދައްކަނީ ކީއްކުރަން!''\n''އީވްގެ ގާތުން އޭނަ ޖެހޭނެ ދޯ މަޢާފަށް އެދެން!'' ރައުހާ ބުނެލިއެވެ.\n''ނޫން! ބަހައްޓާ! އޭނައާ ވައިއެޅޭކަށް ވެސް އަހަރެން ބޭނުމެއް ނޫން، ނޭނގޭ ކޮންތަނަކުން އައިސްފަ ހުރި ކާކުކަމެއް ވެސް، އަޅާ ނުލިއްޔާ ރަނގަޅު ވާނީ!...'' ތުންފަތަށް ގޮތެއް ހަދާލަމުން އީވާ ދެފަރާތަށް ބޯހޫރާލިއެވެ.\nކްލާހަށް ވަންނަމުން ވަށައިގެން ހޯދާލެވުނެވެ. ހުސްޖާގައެއް ލިބެން އޮތީ އެންމެ ފަހު ގޮނޑިބަރިތަކުންނެވެ. އީވާއާއި ރައުހާ އަވަސްއަވަހަށް އެދިމާއަށް ހިނގައިގެންފިއެވެ. ނަސީބު ދިމާކުރި ގޮތުން އެކުގައި އިށީނުމުގެ ފުރުސަތު ލިބުނެވެ. ގޮނޑީގައި ހަމަޖެހިލަމުން އީވާ ކުރިއަށް ބަލައިލި ހިނދު، ކުރިމަތީ ހުރި ގޮނޑިބަރީގެ އަރިމަތީ ގޮނޑީގައި އިށީނދެގެން އިން ޒުވާނާ އަނެއްކާ ވެސް ލޮލުގައި އަޅައިގެންފިއެވެ. މިފަހަރު ހޫޑީ ނަގައި އިސްއުފުލާލައިގެން އިނުމުން އެޒުވާނާގެ މޫނު ފެންނަ ވަރު ވިއެވެ. ދަންނަ ވައްތަރު ޖަހާހެން ހީވެގެން އީވާ ބަލަން އިނެވެ. އެހެން އިންދާ ގޮނޑީގެ ފައިބުޑު ކައިރީ ބަހައްޓާފައި ހުރި ދަބަހުން އެއްޗެއް ނަގަން އުޅުނު ވަގުތު އެޒުވާނާއަށް ފަސްއެނބުރި ބަލައިލެވިއްޖެއެވެ. ހިނދުކޮޅަކަށް ވިޔަސް ދެޒުވާނުންގެ ހަތަރުކަޅި ބައްދަލުވެގެން ދިޔަ އެވެ. ފުރަތަމަ ވެސް ނަޒަރު ވަކިކޮށްލީ އީވާ އެވެ. އޭރު އޭނަގެ ޚިޔާލުތަކުގެ ލޯގަނޑަށް ސޫރައެއް އަރައިފިއެވެ. އަދި ހަނދާނެއް އަލާވެގެން ދިޔަ އެވެ.\n''އޯ މައި ގޯޑް!!!...'' އީވާގެ ހަނދާންތަކުގެ މަޑިކިލަނބުގެ ތެރޭން އެސޫރައިގެ ވެރިޔާއާއި ފުރަތަމަ ބައްދަލުވި ދުވަސް އާލާވެގެން ދިޔަ އެވެ. އޭނައަށް އަނގަމަތީގައި އަތް އަޅާލެވުނެވެ. ދެލޯ ހަނިކޮށްލަމުން އިސްއުފުލައިލިއިރު އެޒުވާނާ އިނީ ކުރިއަށް ބަލަހައްޓައިގެންނެވެ.\n''ކީކޭ؟...'' އީވާ އެއްޗެއް ބުނެލިހެން ހީވެގެން ރައުހާއަށް އަހާލެވުނެވެ. އީވާ ބަލަން އިން ދިމާއަށް އޭނަ ވެސް ބަލައިލިއެވެ. ސުވާލު އުފެދިފައެވެ.\n''ކީއްވެތަ މާވަރަކަށް އޭނައަށް ތިބަލަނީ، ރުޅިން ގޮސް ހަޅޭއްލަވައިގަންނަން ބޭނުމީތަ؟ އެކަމަކު ދެންމެ ބުނީމެއްނު އެހާދިސާ މަތިން ހަނދާން ނައްތާލައިފީމޭ...'' އީވާ ބަލަމުން ދިޔަ ޒުވާނާ ފާހަގަ ކުރެވުމުން ހައިރާންކަމާއެކު ރައުހާ ބުނެލިއެވެ. ރައުހާގެ ޖުމްލައާއެކު އީވާއަށް ބަލައިލެވުނީ ރައުހާގެ މޫނަށެވެ. އީވާގެ މޫނުގައިވި ކުލަވަރުތައް ދޭހަކުރަން ރައުހާގެ ސިކުނޑި ނުކުޅެދުނެވެ. ބުމަ އަރުވާލެވުނީ ކިހިނެއްވީހޭ އަހާލާ ފަދައަކުންނެވެ.\n''އެއީ އޭނަ، އެއާރޕޯޓުން އަހަރުމެންގެ ޓެކްސީ ވަގަށް ނެގި މީހާ، އޯ މައި ގޯޑް!'' އީވާ ކިޔައިދިނެވެ. ރައުހާއަށް ދެލޯބޮޑުކޮށްލެވުނެވެ. ފަރުވާތެރިވެ އެޒުވާނާއަށް ބަލައިލަމުން ދުރު ހަނދާނެއް އަލާވެގެން ދިޔަ އެވެ.\n''ތިހެން ބުނީމަ ވައްތަރު ޖަހައިފި، އެދުވަހު ވެސް އެހާ ރޫޑް! މިއަދު ވެސް އީވްގެ ގައިގައި ޖެހިގަނެފަ ދިޔައީ، މަޢާފަށް ވެސް އެދުމެއް ނެތި ދިޔައީ ކުރެވުނު ކަންތަކާ މެދު ވިސްނާލުމެއް ނެތި... ބަލާބެލުމަށް ހީވަނީ އަރަބި ޤައުމެއްގެ މީހެއް ހެން! އެހެންވެ ކަން ނޭނގެ އެހާ ހިތް ފޮނީ... މިހާގެ އެހެރަ ސިފައަކުން ވެސް ފަރަންޖީން ބިރުން ތުރުތުރު އަޅާނެހެން ހީވަނީ! ހައްދުފަހަނައަޅާފައި ހުރި މީހެކޭ ތަފާތެއް ނެތް... ފޫހި މީހާ ގަނޑެއް... މަގުމަތީ ސަލާންޖަހަން އުޅޭ މީހާ ވެސް އޭނައަށް ވުރެން ބަލައިލަން ރީތިވާނެހެން ހީވަނީ... ޑޮކްޓަރެއްގެ ހުންނަން ޖެހޭ ސްމާޓްކަމެއް ނެތް! އީވް ބުނިހެން ތާކުންތާކު ނުޖެހޭ މީހުންނަށް ވެސް މިހާރު ޑޮކްޓަރުންނަށް އެބަވެވޭ، ގޯސް ދޯ އެހެންވާތީ؟'' ރައުހާ އޭނައަށް ހީވާ ގޮތަކަށް އެޒުވާނާއާ މެދު ވާހަކަދެއްކިއެވެ. ޤަދަރު ކުޑަކޮށްފައެވެ. ދެއެކުވެރިންނަށް ވެސް ވާހަކަދެއްކުނީ ތަންކޮޅެއް ބާރަށްކަން ރޭކާލީ އެޒުވާނާގެ ކަންފަތާ ހަމައަށް އަޑު ދަތުރުކުރުމުން ކުއްލިޔަކަށް އޭނަ ބަލައިލި ގޮތުންނެވެ. ލިބުނު ހައިރާންކަމާއި ސިހުމާއެކު ރައުހާއާއި އީވާއަށް އެކަކު އަނެކަކުގެ ދެލޮލަށް ބަލައިލެވުނެވެ. ބަސްހުއްޓިފައެވެ.\n''އޭނައަށް އަހަރުމެން ބުނީ އެއްޗެއް އެނގުނީތަ؟...'' ދެލޯބޮޑުކޮށްލަމުން ރައުހާ އެހިއެވެ. އީވާއަށް ދޭނެ ޖަވާބެއް ނޭނގުމުން ކޮނޑުއަރުވާލެވުނެވެ. އޭގެ ފަހުން އެދެމެދުގައި ވާހަކަ ބަދަލުކުރެވުނީ ސިއްރުން ކަހަލަ ގޮތަކަށެވެ. ކޮންމެހެން ވިޔަސް ރައުހާގެ ޝައުޤުވެރިކަން އެޒުވާނާ ހޯދައިފިއެވެ. އޭނައަށް ދިން ނަޒަރުން ދެއްކި ވާހަކަތައް ފަހުމުވީބާއޭ ހިތުގައި ސުވާލު އުފެދިފައި ވަނިކޮށް، ޕުރޮފެސަރު އައިސްފިއެވެ. އެއާއެކު ކްލާސްތެރޭގެ އަޑު ކެނޑިއްޖެއެވެ.\nޕުރޮފެސަރު ގްރޭއި ތަޢާރަފްވެލަމުން އޭނަ ކިޔަވައިދޭން ހަމަޖެހިފައި އޮތް މާއްދާގެ ކުރު ހުލާސާއަކާއި، އޮޕަރޭޝަން ޕްރެކްޓިކަލްސް ތަކުގެ ވާހަކަ ވެސް ކިޔައިދިނެވެ. ޕުރޮފެސަރުގެ ވާހަކަ އަޑުއަހަން އިން އީވާގެ އަތުގައި ކޮއްޓާލަމުން ރައުހާ ދައްކަން ފެށީ ޕްރޮފެސަރުގެ ޒުވާންކަމާއި ރީތިކަމުގެ ވާހަކައެވެ. އެހާ ޒުވާން އުމުރުގައި ޕުރޮފެސަރަކަށް ވުމުން އެކަމާ ހައިރާންވާ ވާހަކަ ވެސް ބުންޏެވެ. އެވާހަކައެއްގައި ތިއްބާ ކްލާސްތައް ފެށުމުގެ ކުރިން ހުރީ އެންމެން ވެސް ތަޢާރަފްވުމަށް ޕުރޮފެސަރު އެންގިއެވެ. އެއާއެކު ފޫހި ރާގެއް ލައްވާލި އަޑު ކްލާހުގައި ގުގުމާލައިގެން ދިޔަ އެވެ.\n''އައި ނޯ އިޓްސް އޯލްޑް ފެޝަން، ބަޓް އެވްރީވަން ނީޑްސް ޓު ނޯ އީޗްއަދާރ... އެވްރީވަން ވިލް ބީ ވޯރކިންގް އިން ޕެއާރސް އިން ސާރޖިކަލް ޕްރެކްޓިކަލްސް، ސޯ ދިސް އިޒް ދި އޮޕަރޗިއުނިޓީ ޓު ޓެލް ސަމްތިންގް އެބައުޓް ޔޫ... އައި ވޯންޓް އެވްރީވަން ޓު ގިވް އެ ބްރީފް އިންޓްރޮޑަކްޝަން އެބައުޓް ޔޯރސެލްފް އެންޑް ވަޓް ޔޫ ހޭވް އެޗީވްޑް ސޯ ފާރ އޭޒް އެ ޑޮކްޓާރ...'' ޕުރޮފެސަރު ކުރިއަށް ވުރެ ބޮޑަށް އަޑަށް ހަރުކަށިކަން ގެންނަމުން ބުނެލިއެވެ. އެއަޑަށް ކްލާސް ހިމޭންވެއްޖެއެވެ. ޖެހިލުންވުން ކޮންމެ މީހެއްގެ މޫނަށް ވެރިވެއްޖެއެވެ.\nތަޢާރަފްތައް ކުރިއަށް ދަމުން ދިޔަ އެވެ. ފޫހިވެގެން ގޮސް އާފުރެން ކައިރިވެފައި އިނީ ރައުހާ އެވެ. ބައެއްފަހަރު ނިދިބަރުކަން ވެސް އިހުސާސްވަމުން ދިޔަ އެވެ. އެއީ އޭނަ އެންމެ ކުރަން ބެނުންނުވާ ފޫހި ކަންތަކެވެ. ރައުހާއާއި ޚިލާފަށް އީވާ އިނީ ކޮންމެ މީހެއްގެ ތަޢާރަފަށް ސަމާލުވެގެންނެވެ. އެހެން އިންދާ ހިތަށް ޒާތެއްގެ ފޫހިކަމެއް ވެރިވެގެން ދިޔައީ ކުރިމަތިން ފެންނަމުން ދިޔަ ޒުވާނާ އޭނަގެ ތަޢާރަފް ދޭން ގޮނޑިން ތެދުވުމުންނެވެ. އަޑުއަހަން ބޭނުން ނުވެފައި އިން ފަދައިން އީވާ ދެއަތްތިލަ ގެނެސް މޭގައި ހުރަސްކޮށްލިއެވެ.\n''މާކިން!'' ބަރު ފިރިހެންވަންތަ އަޑަކެވެ. ސަމާލުކަން ދޭން ބޭނުންނުވެފައި އިން އީވާގެ ދެލޯ ބޮޑުވެގެން ދިޔައީ އެޒުވާނާ ބުނެލި އެއްޗަކުންނެވެ. ތާއްޔާޖެހިފައި އިން ރައުހާއަށް ވެސް ހަމަހޭވެރިކަން ވެރިވެއްޖެއެވެ. ދެލޮލުން ނިދީގެ އަސަރު ގެއްލި މީހާ އެލާޓަށް އައިސްފިއެވެ.\n''މޯލްޑިވްސްއޭ؟'' ރައުހާއަށް ބޭއިހްތިޔާރުގައި ބުނެވުނެވެ. އޭނައަށް އަނގަމަތީ އަތްއަޅާލެވުނެވެ. އެޒުވާނާ އޭނައަށް ބަލައިލި ސަބަބު ވިސްނައިގަނެވުނީ ދެނެވެ. ކީއްވެގެންކަމެއް ނޭނގެއެވެ. ރައުހާގެ ހިތަށް ލަދުވެތިކަން ވެރިވެގެން ދިޔަ އެވެ. އެޒުވާނާ ދަށްކޮށްލާފައި ދެއްކި ވާހަކަތައް އެކަންފަތާ ހަމައަށް ގޮސްފިކަން އެނގުމުންނެވެ. އެޒުވާނާ އޭނައަށް ދިން ނަޒަރުގެ ފަހަތުގައި ފޮރުވިފައި އޮތް ސަބަބު ވެސް ފަހުމު ވެއްޖެއެވެ. އޭނަ ދިވެހިން ވާހަކަދެއްކީ އެޒުވާނާއަށް އޭނަ ދެރަކޮށްލާފައި ދެއްކި ވާހަކަތައް ނޭނގޭނެ ކަމަށް ވިސްނާފައެވެ. ނަމަވެސް ކަންތައް ވެގެން ދިޔަ ގޮތުން އޭނަ ރަކި ވެއްޖެއެވެ. އަނގަ ސަކަރާތް ވެއްޖެއެވެ. ރައުހާއަށް ތުންފަތުގައި ދަތް އަޅާލެވުނެވެ.\n''ކްރެޕް!...'' މަޑުމަޑުން ރައުހާއަށް ބުނެވުނެވެ. މާކިންއަށް ބަލަން ވެސް އޭނައަށް ނުކެރުނެވެ.\nގޮނޑީގައި އިށީނުމުގެ ކުރިން އީވާއާއި ރައުހާއަށް ވަކިވަކިން މާކިން ބަލައިލިއެވެ. ދެއްކި ވާހަކަތައް އޭނައަށް އަޑުއިވިއްޖެކަން އަންގާލަން ކުރިކަމެއް ކަހަލައެވެ. ލަދު ގަތީ ރައުހާ އެވެ. އީވާ އިނީ މޫނު ހަދައިގެންނެވެ. ބަހާއި އަމަލުން ދެރަވާކަށް އޭނަ ބޭނުމެއް ނުވިއެވެ. ލަދުގަންނަ ވަރުކަމެއް އެމީހުންނަށް ކުރެވުނު ކަމަކަށް ވެސް އީވާގެ ޒަމީރު ޤަބޫލެއް ނުކުރިއެވެ. ނަމަވެސް، މާކިން އޭނަގެ ގާތުން މަޢާފަށް އެދޭވަރުގެ ކަންތައް ދެފަހަރެއްގެ މަތިން ތަކުރާރުކޮށްފިއެވެ. މީހާގެ ބޮޑާކަމާއި ކިބުރުވެރިކަމާ ހުރެ އެހުންނަނީ އެއްވެސް ކަމެއް ނުވާކަމަށް ހެދިގެންނެވެ.\n''އެރޮގެންޓް!، މީހާގެ ސިފަ ވެސް އެހާ ފީކަޅާ، އެކަމަކު ތިމާވަރުގެ މީހެއް ނެތްކަމުގައި ހެދިގެން އުޅެނީ... ޖާރކް!'' އެލަފުޒުތައް ވީ އީވާގެ ހިތުގައެވެ. އޭނަ މާކިންއާ ދިމާއަށް ކަޅިއަޅާލިއެވެ. ހިތުގައި އޮތް ފޫހިކަން އިތުރުވެގެން ދިޔަ ކަހަލައެވެ.\n''ދެން ކިހިނެއް ހަދާނީ، އަހަރުމެން ދެއްކި ވާހަކަތައް އޭނައަށް އަޑު އިވިއްޖެ، ދިސް އިޒް އެމްބަރޭސިންގް! މަޢާފަށް އެދެން ވީތަ؟'' ރައުހާއަށް އީވާގެ އަތުގައި އުޅޮނބޮށިން ޖަހާލެވުނެވެ. ދެކެވުނު ވާހަކައިގެ ގޮތުން ރައުހާގެ ހިތުގެ ހަމަޖެހުން ގެއްލިއްޖެއެވެ. އެއް ކްލާހެއްގައި އުޅޭ އިރު މާކިންއަށް ފިލައިގެން ވެސް އުޅެވޭނީކީ ނޫން ވިއްޔާއެވެ.\n''އަޅާނުލާ، އަހަރުމެން ގޯސް ކަމެއް ނުކުރަން، މަޢާފަށް އެދޭވަރުގެ ކަމެއް ވިއްޔާ ކުރީ އޭނަ، ފުރަތަމަ އަހަރުމެންގެ ޓެކްސީ ވަގަށް ނެގީ، ދެން މިއަދު ލޮލުން ބެލުމެއް ނެތި އަހަރެންގެ ގައިގައި ޖެހިގަތީ، އޭނަ އެކަމާ ނުވިސްނާ އިރު ކީއްވެގެންތަ ރައު ތިހެން އުޅެނީ؟، ލަދުގަންނަ ވަރުގެ ކަމެއް ރައު ނުކުރޭ، އޭނަގެ އެހަރަ ސިފައަކުން ގޯސްކޮށް ހީކުރެވުން އެއީ ރައުގެ މައްސަލައެއް ނޫން!'' ބުމަކައިރިކޮށްލަމުން އީވާ ބުނެލިއެވެ. އީވާގެ ރާގުން ހީވަނީ ކޮންމެކަމެއްގައި ވިޔަސް މާކިންއަށް ތުހުމަތުގެ އިނގިލި ދިއްކުރަން ބޭނުންވާ ހެންނެވެ. އުމުރު ދުވަހު ވެސް މީހަކު ދެކެ އެހާ ފޫހިވި ހަނދާނެއް އޭނަގެ ނެތެވެ.\n''އެކަމަކު...'' ރައުހާއަށް ބުނެވުނެވެ. އޭނައަށް އިނގިލީގެ ނިޔަފަތިތަކުގައި ދަތް އަޅާލެވުނެވެ.\n''އަޅާނުލާ...'' އީވާ ބުނިކަމުގައި ވިޔަސް އެއީ ފަސޭހަ ކަމަކަށް ނުވާނެއޭ ރައުހާގެ ހިތަށް އެރިއެވެ. އޭނަގެ މިޒާޖު ހުންނަ ގޮތުން އެއްވެސް މީހަކު އޭނަދެކެ ނުރުހިފައި ހުންނާކަށް ބޭނުމެއް ނުވެއެވެ. އެކަމުން މީހާއަށް އުނދަގޫތަކެއް އިހުސާސް ކުރެވޭތީއެވެ. ހަމައެއާއެކު އޭނައަށް ހެދުނީ ގޯހެއްކަން ވެސް އޭނައަށް ޤަބޫލުކުރެވުނެވެ. މީހާގެ ސިފައަށް ފާޑު ކިޔަން ނުވާނެ ކަމާއި، އަނެކާ ދެރަކޮށްލަން ނުވާނެކަމާއި، އެއީ ކިހާ ދަށު ދަރަޖައިގެ އަމަލެއްކަން ވެސް ވިސްނުނީ ދެނެވެ. މާކިން ކިތަންމެ ނުލަފާ ޒުވާނަކަށް ވިޔަސް އެދަރަޖައަށް ވެއްޓިގަތުމަކީ ތިމާގެ ޝަހުސިއްޔަތަށް އުނިކަން ގެނުވި ކަމެއްކަން ރައުހާއަށް ރޭކާލައިފިއެވެ. ތަބީއަތު ގޯސްވެފައި ވަނީ އެހެން ވެއެވެ.\nކްލާސް ނިމެން ކައިރިވެފައި އޮތް ދަނޑިވަޅުގައި އިތުރު ވާހަކައެއް ވެސް ޕުރޮފެސަރު ގްރޭއި ބުންޏެވެ.\n''ބައި ނެކްސްޓް ވީކް އައިލް ލެޓް އެވްރީވަން ނޯ ވިޗް ގްރޫޕް ޔޫ ވިލް ވީ ސޯރޓެޑް ޓު، ސްޓަޑީ ވެލް!...'' ދިއުމުގެ ކުރިން ޕުރޮފެސަރު ގްރޭއި ބުންޏެވެ. ހަމައެއާއެކު ކްލާސް ބޮޑުވުމުން ދެބަޔަށް ބަހައިލާނެ ވާހަކަ ވެސް ބުނެލިއެވެ.


Shaheeb aa Zaina Broadcom in vaki kuran nimmaifi\nޝަހީބާއި ޒައިނާ ބްރޯޑްކޮމުން ވަކި ކުރަން ނިންމައިފި\nމަޖިލީހުގެ މިނިވަން މުއައްސަސާތަކުގެ ކޮމިޓީގެ މިއަދުގެ ބައްދަލުވުމަށް ބްރޯޑްކޮމްގެ މެންބަރުން ހާޒިރުވެވަޑައިގެން: މެންބަރުން ވަނީ އެކަކު އަނެކަކަށް އެކި ތުހުމަތު ކުރައްވާފައި -- ފޮޓޯ: މަޖިލިސް\nބްރޯޑްކާސްޓިން ކޮމިޝަން (ބްރޯޑްކޮމް)ގެ ރައީސް މުހައްމަދު ޝަހީބުގެ އިތުރުން ނައިބު ރައީސް ފާތިމަތު ޒޭނާ މެންބަރުކަމުން ވަކި ކުރުމަށް ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީން މިއަދު ނިންމައިފި އެވެ.\nމިނިވަން މުއައްސަސާތަކުގެ ކޮމިޓީން މިއަދު ބޭއްވި ބައްދަލުވުމުގައި ބްރޯޑްކޮމްގެ މެންބަރު ކަމުން ޝަހީބާއި ޒައިނާ ވަކިކުރަން ހުށަހެޅުއްވީ ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގެވެ. އެ ހުށަހެޅުއްވުމަށް ތާއީދު ކުރެއްވީ ބިލެތްދޫ ދާއިރާގެ މެންބަރު އަހުމަދު ހަލީމް އެވެ.\nއެ ހުށަހެޅުއްވުމާ އެއް ގޮތަށް ބްރޯޑްކޮމްގެ މެންބަރު ކަމުން އެ ދެ ބޭފުޅުން ވަކިކުރަން ކޮމިޓީން ނިންމީ މިއަދުގެ ބައްދަލުވުމުގައި ބައިވެރިވެވަޑައިގެންނެވި 10 މެންބަރުންގެ އިއްތިފާގުންނެވެ. ޝަހީބާއި ޒައިނާ ވަކިކުރަން ކޮމިޓީން ނިންމި ނަމަވެސް އެ ދެ ބޭފުޅުން މެންބަރު ކަމުން ވަކިވާނީ މަޖިލީހުގެ ތަޅުމުން އެ ގޮތަށް ފާސްކޮށްފިނަމަ އެވެ.\nބްރޯޑްކޮމްގެ މެންބަރު ކަމުން ޝަހީބާއި ޒައިނާ ވަކިިކުރަން ކޮމިޓީން މިއަދު ނިންމިއިރު، ބްރޯޑްކޮމްގެ މެންބަރު ކަމުގައި ހުންނެވި އިސްމާއީލް ސޮފްވާން އާއި ހަސަން ނަބާހް ވަނީ ކޮމިޝަނުން އިސްތިއުފާ ދެއްވާފަ އެވެ. ކޮމިޝަނުން އެ ދެ ބޭފުޅުން އިސްތިއުފާ ދެއްވީ އެ މެންބަރުންގެ މައްސަލަތައް މިނިވަން މުއައްސަސާތަކުގެ ކޮމިޓީން ބަލަން ފަށާފައި ވަނިކޮށެވެ.\nކޮމިޝަންގައި ބާކީ ތިއްބެވީ ތިން މެންބަރުންނެވެ. އެއީ މެންބަރު ޒީނާ ޒަހީރާއި މެންބަރު އައިމިނަތު ސަހާރަތު އިއްޒަތު، އަދި މެންބަރު އަމްޖަދު ވަހީދެވެ. އެ ތިން މެންބަރުންގެ ތެރެއިން ޒީނާ ފިޔަވައި އެހެން މެންބަރުން ވެސް ވަނީ ވަކިވަކިން ކޮމިޓީއަށް ހާޒިރުކޮށްފަ އެވެ.\nމިނިވަން މުއައްސަސާތަކުގެ ކޮމިޓީން ބުނި ގޮތުގައި ޒިނާ ހާޒިރުކުރެވިފައި ނުވަނީ އޭނާ ވިހެއުމާ ގުޅިގެން މެޓާނިޓީ ލީވްއެއްގައި ހުރުމުންނެވެ. އެހެންކަމުން މެންބަރު ޒިނާއާއި އެހެން މެންބަރުންނާ މެދު ކޮމިޓީން ގޮތެއް ނިންމާނީ މެންބަރު ޒީނާ ހާޒިރުކޮށް އޭނާގެ މައްސަލަ ބެލުމަށް ފަހުގަ އެވެ. އެނގިފައިވާ ގޮތުގައި ޒީނާގެ ޗުއްޓީ އަންނަ މަހުގެ 14 ވަނަ ދުވަހަށް ހަމަވާނެ އެވެ.\nމިދިޔަ މަހުގެ 19 ވަނަ ދުވަހު ބްރޯޑްކޮމްގެ މެންބަރުން ވަނީ މިނިވަން މުއައްސަސާތަކުގެ ކޮމިޓީއަށް ހާޒިރުކޮށްފަ އެވެ. އެ ބައްދަލުވުމުގައި ބްރޯޑްކޮމްގެ މެންބަރުން ވަނީ ކުރިން އޮތް އަބުރު ރައްކާތެރި ކުރުމާއި ހިޔާލު ފާޅު ކުރުމުގެ މިނިވަން ކަމުގެ ގާނޫނުގެ ދަށުން އިންސާފުން ބޭރުން ވަކި ޓީވީ ސްޓޭޝަނަކަށް ނުވަތަ ސްޓޭޝަންތަކަށް އަމާޒުކޮށްގެން ކޮމިޝަނުން ނިންމުންތައް ނިންމާފައިވާ ކަމަށް އެއްބަސްވެފަ އެވެ.\nއެ ކަމާ ގުޅިގެން ބްރޯޑްކޮމްގެ ވަކިވަކި މެންބަރުންގެ މައްސަލަތައް ބަލަން މިނިވަން މުއައްސަސާތަކުގެ ކޮމިޓީގެ ތެރެއިން ސަބް ކޮމިޓީއެއް ވެސް ނެގި އެވެ. ސަބް ކޮމިޓީގައި ތިއްބެވި މެންބަރުންނަކީ އެ ކޮމިޓީގެ މުގައްރިރު، ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގާއި، ގަމު ދާއިރާގެ މެންބަރު މުހައްމަދު ވިސާމާއި، ވިލިމާލެ ދާއިރާގެ މެންބަރު އަހްމަދު އުޝާމާއި، ތިނަދޫ އުތުރު ދާއިރާގެ މެންބަރު އަބްދުﷲ ސަނީފެވެ.\nރައްޔިތުންގެ މަޖިލިސް ދިވެހި މީޑިއާ މޯލްޑިވސް ބްރޯޑްކާސްޓިން ކޮމިޝަން\nބްރޯޑްކޮމްއަށް މަރީ، އަލީ ޔޫސުފް އަދި ގައިސް\nބްރޯޑްކޮމްގެ ލިސްޓުގައި މަރީ އާއި އަނާ\nއެމްއެމްސީއާ ބްރޯޑްކޮމް އެއްކޮށްލަން ގިނަ މީޑިއާތަކުން ތާއީދު


14 ފެބުރުއަރީ 2021, 02:00 އިއުލާން\nލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު 2020ގެ ވޯޓުލާ މަރުކަޒުތަކުގައި ޙަރަކާތްތެރިވާ އޮފިޝަލުން ތަމްރީނު ކުރުމަށް އަތޮޅުތަކާއި ސިޓީތަކުގައި ޓްރެއިނަރުންގެ ގޮތުގައި ޙަރަކާތްތެރިވާނެ 33 (ތިރީސް ތިނެއް) ޓްރޭނަރުން ހޯދުމަށް އިޢުލާނުކުރީމެވެ.\nއޮފިޝަލުން ތަމްރީނުކުރުމަށް ހޮވޭ ޓްރެއިނަރުންނަށް އަމާޒުކޮށް 2021 މާރިޗް 06 އިން 2021 މާރިޗް 13 އަށް ޓްރެއިނިންގ އޮފް ޓްރެއިނާރސް (ޓީ.އޯ.ޓީ) ޕްރޮގްރާމެއް މާލޭގައި ކުރިއަށްގެންދެވޭނެއެވެ. ޓްރެއިނަރުންގެ ގޮތުގައި ހޮވޭ ފަރާތްތަކަށް ކުރިއަށްގެންދާ ޓީ.އޯ.ޓީގެ އެންމެހައި ޚަރަދުތައް ހަމަޖައްސާނީ މި ކޮމިޝަނުންނެވެ. ޓީ.އޯ.ޓީ ފުރިހަމަ ކުރައްވާ ފަރާތްތަކާއެކު އިޤުރާރު ކުރެވޭނެއެވެ. ތަމްރީނުކުރުމުގައި އަތޮޅުތަކާއި، ސިޓީތަކުގައި ޙަރަކާތްތެރިވާ ކޮންމެ ދުވަހަކަށް -/1000 (އެއްހާސް) ރުފިޔާގެ އުޖޫރައެއް ދެވޭނެއެވެ. އަދި ޓްރެއިނިންގ އޮފް ޓްރެއިނާރސް (ޓީ.އޯ.ޓީ) ޕްރޮގްރާމު ފުރިހަމަ ކުރުމުން -/1800 (އެއްހާސް އަށްސަތޭކަ) ގެ އުޖޫރައެއް ދެވޭނެއެވެ.\nވީމާ، މިކަމަށް ޝައުޤުވެރިވާ ފަރާތްތަކުން 18 ފެބްރުއަރީ 2021 ވާ ބުރާސްފަތި ދުވަހުގެ 14:00 ގެ ކުރިން މިކޮމިޝަނަށް އެޕްލިކޭޝަން ފޯމް ހުށަހެޅުއްވުން އެދެމެވެ. އެޕްލިކޭޝަން ހުށަހަޅުއްވާނީ އީމެއިލް މެދުވެރިކޮށް، [email protected] އަށެވެ. ޓްރެއިނަރުން ހޮވުމުގައި ވޭތުވެދިޔަ އިންތިޚާބުތަކުގެ ތަޖުރިބާ ލިބިފައިވާ ފަރާތްތަކަށާއި، އުގަންނައި ދިނުމުގެ ފަންނުގައި ޙަރަކާތްތެރިވާ ފަރާތްތަކަށް އިސްކަންދެވޭނެއެވެ.\nޓްރެއިނަރުންގެ އެޕްލިކޭޝަން ފޯމު\n02 ރަޖަބު 1442


Thoddoo geybisee thakuge mi mahuge current bil lge 50 percent coucilun dhenee\nތޮއްޑޫ ގޭބިސީތަކުގެ މިމަހު ކަަރަންޓް ބިލުގެ އެއްބައި ކައުންސިލުން ދެނީ\nއއ. ތޮއްޑޫ: ރޯދަމަހުގެ ތޮއްޑޫ ހުރިހާ ގޭބިސީއެއްގެ ކަރަންޓު ބިލުގެ 50 ޕަސެންޓް ދައްކައިދޭނީ ކައުންސިލު އިދާރާއިން -- އަހްމަދު މުހައްމަދު | އަވަސް\nރޯދަ މަސް ނިމޭން ހަތަރު ދުވަހަށްވެފައި ވަނިކޮށް ރޯދަ އިނާޔާތެއްގެ ގޮތުގައި ކޮންމެ ގޭބިސީއެއްގެ ރޯދަމަހާ ދިމާވާ ކަރަންޓު ބިލުގެ 50 ޕަސެންޓް ކައުންސިލްގެ އިދާރާއިން ދައްކައިދޭން އއ. ތޮއްޑޫ ކައުންސިލުން ނިންމައިފި އެވެ.\nތޮއްޑޫގައި 226 ގޭބިސީ ހުރެ އެވެ. އެ ރަށު ކައުންސިލްގެ ނައިބު ރައީސް ހަސަން އަބްދުﷲ މިއަދު ވިދާޅުވީ ރޯދަ އިނާޔަތެއްގެ ގޮތު އެ ރަށުގެ ގޭބިސީތަކުގެ މެއި މަހުގެ ކަރަންޓު ބިލަށް ޖެހޭ އަދަދުގެ 50 ޕަސެންޓް ކައުންސިލް އިދާރާއިން ދައްކައިދޭން ކައުންސިލުން ނިންމާފައިވާ ކަމަށެވެ.\nހަސަން ވިދާޅުވީ އިނާޔަތެއް ދިން ކަރަންޓް ބިލް ދެކުމުގެ އިންތިޒާމް ސްޓެލްކޯއާ ގުޅިގެން ދެއްކުމުގެ ކަންކަން މިހާރު ހަމަޖައްސާފައިވާ ކަމަށާއި މޭ މަހުގެ ކަރަންޓު ބިލަށް ފައިސާ ދައްކަންދާއިރު ބިލުގެ 50 ޕަސެންޓް އޮންނާނީ އަދާކޮށްފައި ކަމަށެވެ.\nމުޅި ވިލިމާލެއިން ކަރަންޓް ކެނޑިއްޖެ\nޕާކިސްތާނުން ކަރަންޓް ކަނޑައިގެން ދިއުން ބޮޑު ކަމަކަށްވީ ކީއްވެ؟


ބޮޑުގޭ ވަގުތީ މިސްކިތަށް ނަމާދަށް ގެންދާ ކުއްޖާގެ ސަބަބުން އެހެން މީހުންގެ ނަމާދަށް މުސީބާތަކަށް ނުހަދަމާ!\nކުޑަކުދިން ލައްވައި ނަމާދުކުރުވުމަކީ ކުރަންޖެހޭ ކަމެކެވެ. ޅަފަތުގައި އެކަމަށް ތަރުބިއްޔަތު ނުކުރެވިއްޖެނަމަ އެއީ ފަހުން ނުކުރެވުން ކައިރި ކަމެކެވެ. ނަމާދުކުރަން އާދަކުރުވުމަކީ މައިން ބަފައިންގެ މައްޗަށް އޮތް ވާޖިބެކެވެ.\nއެހެންކަމާއިއެކުވެސް މިސްކިތަށް ފޮނުވުމުގެކުރިންނާއި މިސްކިތަށް ގެންދިއުމުގެކުރިން އެކަމަށް ކުދިން ތަރުބިއްޔަތުކުރުވަން އެބަޖެހެއެވެ. ނަމާދަކީ ކޮބައިކަމާއި ނަމާދުކުރުމުގައި އަމަލުކުރަންޖެހޭ ގޮތްތައް ދަސްކޮށްދީ ތަރުބިއްޔަތުކުރުވަންވެސް އެބަޖެހެއެވެ. އެކަންކަން ނުކުރުމުން މުޅި ޖަމާއަތަށް ބައެއްފަހަރު މުޞީބާތްތައް ދަނީ ކުރިމަތިވަމުންނެވެ.\nމާފަންނު ބޮޑުގޭގައި ހަދާފައިވާ ވަގުތީ މިސްކިތަށް 3-4 އަހަރުގެ ކުޑަކުއްޖަކު އެބަގެންދެއެވެ. އެކުއްޖާގެ ކަމަކީ ތަޅުންމަތީގައި މަޑިއަށް ޖެހުމާއި އަޑުގަދަކުރުމެވެ. ޖަމާއަތަށް ހަރަމްބަނުމުން ކޮންމެ ރަކްއަތެއްގައި އެތައް ފަހަރަކު ތަޅުން މައްޗަށް ވެއްޓިވެސް ގަނެއެވެ.\nސަރަހައްދުގައި ފުރޮޅޭތަންވެސް ފެނެއެވެ. އެކަންކަމުގެ ސަބަބުން މުޅި ޖަމާއަތަށް އެކަމުގެ އަސަރުކުރެއެވެ.\nއެކަންކަމުގައި އެކުއްޖާގެ އެއްވެސް ކުށެއް ނެތެވެ. ޒިންމާ އުފުލަންޖެހޭނީ މައިންބަފައިންނެވެ.\nކައު އިތުރު ރަސޫލާ މުޙައްމަދު (ޞޢވ)، އިތުރު އެކަލޭގެފާނުގެ ދަރިކަނބަލުން ފާޠިމަތުގެފާނުގެ ދެ ދަރިކަލުން ކަމަށްވާ ޙަސަނުގެފާނާއި ޙުސައިނުގެފާނު މިސްކިތަށް ގެންދެވިއެވެ. ބައެއް ފަހަރު އިތުރު މާތް ނަބިއްޔާ ސަޖިދައަށް ވަޑައިގަތުމުން ކަނދުރާފުޅުގައި އިށީނދެވަޑައިގެން ހެއްދެވިއެވެ. އެކަމުގެ ސަބަބުން ސަޖިދައިގައި އިތުރަށް މަޑުކުރައްވަން ޖެހިވަޑައިގެންފައިވެސްވެއެވެ. ނަމަވެސް އެކަން މަނާކުރައްވަވާފައެއް ނުވެއެވެ.\nއެ މާތް ދެ ދަރިކަލުން މިސްކިތްކޮޅުގައި އަޑުގަދަކުރައްވައި އެހެން މީހުންނަށް އުނދަގޫފުޅު ކުރެއްވިކަން އެނގޭކަށް ނެތެވެ. މިކަމަށް ވިސްނައިލުމުން އެނގެނީ ކުއްޖަކު އޭނާ ގޮވައިގެން މިސްކިތަށްދާ މީހާއަށް އުދަނގުލެއް ކުރި ނަމަވެސް އެކަން މަނާކުރުމެއް ނެތްކަމެވެ. މަސައްކަތްކުރަންވީ ރަނގަޅު ގޮތްތައް ދަސްކޮށްދިނުމަށް ކަމެވެ.\nބުލޫ ހެވަން ކައިރީގައި ހުރި މިސްކިތުންވެސް މިފަދަ މަންޒަރެއް ރޭ ފެނުނެވެ. އިޝާ ނަމާދަށް ދިއަ ދެކުދިންނެވެ. އުމުރަކީ 12 ވަރަކަށް އަހަރުކަމަށްވެދާނެއެވެ. ދެކުދިންގެ ކިބައިގައި ވައްތަރުކަމެއްވެސް ހުއްޓެވެ.\nނަމާދުގައި ދެކުދިން ފުރަތަމަ ސަފުގައި ތިބީ ޖެހިޖެހިގެންނެވެ. އަޅިކުލައިގެ ޓީޝަރޓެއް ލައިގެން ހުރި ކުއްޖާގެ އުނދަނގުލާއިހުރެ ދެވަނަ ކުއްޖާ ސަފު ދޫކޮށް ގޮސް ހުއްޓުނީ އަނެއް ކުއްޖާއަށް ކައިރި ނުވެވޭނެ ގޮތަށް ދޮރެއްގެ ފާރުގެ ކައިރީގައެވެ.\nދެވަނަ ކުއްޖާ އެވަރަކުން ދުލެއް ނުކުރިއެވެ. ހަރަންބަނީ ފާރުގެ އަނެއްފަރާތުން ދޮރުމަތީގައި ފާރުގައި ޖެހިގެންހުރެއެވެ. މެދުގައި ފާރު ހުރިއިރުވެސް ގެންދިއައީ އިޝާރާތުންނާއި އަމަލުން އުނދަގޫކުރަމުންނެވެ.\nމިސްކިތަށް އެ އުމުރުގެ ކުދިން ފޮނުވަންޖެހޭނެއެވެ. އެކުދިން ލައްވައި ނަމާދުކުރުވަންޖެހޭނެއެވެ. ހަމަ އެއާއިއެކު އެކުދިންނަށް ނަމާދަކީ ކޮބައިކަން އަންގައިދޭން ޖެހޭނެއެވެ. ވީވަރަކުން އެކުދިން މިސްކިތުގައި އުޅޭ ގޮތް ބަލަންވެސް ޖެހޭނެއެވެ. ބަންގި ގޮވީމާ ކޮއްޕާ މިސްކިތަށް ފޮނުވުމަކުން ނުފުދޭނެއެވެ.\nކަންކަން މިހެން ހުރި ނަމަވެސް ބައެއް މައިން ބަފައިން މިފަދަ ކަންކަމަށް ޚާއްޞަ ސަމާލުކަންވެސް ދެއެވެ.\nބޮޑުގޭ ވަގުތީ މިސްކިތުން ކޮންމެ ދުވަހެއްގެ މެންދުރު ނަމާދު ވަގުތު އުމުރުން7އަހަރުވަރުގެ ކުއްޖަކާއި ބައްދަލުވެއެވެ. ހުންނަނީ ސްކޫލް ޔުނިފޯމުގައެވެ. ކުއްޖާ ގޮވައިގެން މިސްކިތަށް އަރަނީ ބައްޕަ ކަމަށް ވެދާނެއެވެ. ނަމާދުގައި ކުއްޖާ އަމަލުކުރަނީ ހާދަ ފުރިހަމައަށެވެ. އަމަލުތައް ގިނަ ބޮޑެތި މީހުންނަށްވުރެ ފުރިހަމައެވެ.\nމިއަދުގެ ޢަޞްރު ނަމާދަށްފަހު ވެސް އުމުރުން 12 ވަރަކަށް އަހަރުގެ ދެކުދިން ދެފަރާތުގައި ބައިތިއްބައިގެން ކީރިތި ޤްރްއާން ކިޔަވަން މީހަކު އެބައިނެވެ. ދެ ކުދިންވެސް ތިބީ ކިޔަވާށެވެ. ކިހައި އުފާވެރި މަންޒަރެއްތޯއެވެ!


Kulhuntherinaa bahdhalu nuvumuge hithaama maa bodu\nލިވަޕޫލްގެ ކޯޗް ޔާގަން ކްލްޕް\nކޮވިޑް-19 ގެ ހާލަތުގެ ސަބަބުން ކުޅުންތެރިންނާ ބައްދަލު ނުވެ ދިގުމުއްދަތެއް ހޭދަވެގެން ދާތީ އެކަމުގެ އަސަރު ވަރަށް ބޮޑަށް ކުރާ ކަމަށް، ލިވަޕޫލްގެ ކޯޗް ޔާގަން ކްލޮޕް ބުނެފި އެވެ.\nކޮރޯނާ ވައިރަސްގެ ބަލިމަޑުކަމުގެ ސަބަބުން، ފުޓްބޯޅަ ސީޒަން، މެދުކަނޑާލަން ޖެހުނީ ޕްރިމިއާ ލީގްގެ ޗެމްޕިއަނުންގެ މަގާމު ލިވަޕޫލަށް ވަރަށް ކައިރީގައި ވަނިކޮށެވެ. ޗެމްޕިއަންސް ލީގްގެ ދެ ވަނަ ބުރުގައި އެތުލެޓިކޯ މެޑްރިޑް އަތުން ބަލިވި މެޗަށް ފަހު، ލިވަޕޫލުން ފުޓްބޯޅައިގެ ހަރަކާތެއް ނުގެންދެ އެވެ.\nއެ ކުލަބުން ބުނީ، ގޭގައި ތިބެގެން ކުޅުންތެރިންގެ ޓްރޭނިންތައް ކުރިއަށް ގެންދާއިރު، ޓްރެއިނިން ޑޭޓާ ކުލަބަށް ލިބޭނެ އިންތިޒާމު ހަމަޖައްސާފައިވާ ކަމަށެވެ. އެ ޑޭޓާތަކަށް އިޝާރާތް ކޮށް ކްލޮޕް ބުނީ، ކުޅުންތެރިން ގޭގައި ތިބެ ވެސް ވަރަށް ޕްރޮފެޝަނަލް ކޮށް މަސައްކަތް ކުރަމުންދާ ކަމަށާއި އެ ކުޅުންތެރިންގެ ޓްރެއިނިން ޝެޝަންގައި އޭނާ ވަރަށް ބޮޑަށް އެންޖޯއި ކުރަމުން ދާ ކަމަށެވެ.\n"ބޭނުން ވަނީ އެ ކުޅުންތެރިންނާ ބައްދަލު ކުރަން ކުޅުންތެރިން ކުރާ މަސައްކަތް ގާތުން ބަލަން،" ލިވަޕޫލްގެ ވެބްސައިޓަށް ދިން އިންޓަވިއުގައި ކްލޮޕް ބުނެފައި ވެއެވެ. "މިހާރު އޮތް [ކޮވިޑް-19ގެ] ހާލަތު އަހަރެން 100 ޕަސަންޓް ބަލައިގަންނަން، އެހެން ނަމަވެސް އެހާ ގިނަ ދުވަހެއް ކުޅުންތެރިންނާ ދުރުގައި ހޭދަ ކުރަމަކީ އުނދަގޫ ކަމަކަށް ވޭ، ޝައުގުވެރިވާ ބަޔަކާ ބައްދަލު ނުވެ އެހާ ގިނަ ދުވަސް ހޭދަ ވުމަކީ ހިތްދަތި ވާނެ ކަމެއް."\nކުލަބުގެ ވީޑިއޯ ޗެޓް ސިސްޓަމް ވަނީ ކުޅުންތެރިންނާ ދުރުގަ އެވެ. އެއީ އެއް ކުޅުންތެރިޔަކު އަނެއް ކުޅުންތެރިޔަކަށް އިންޓަރެކްޓިވް ވުމުގެ ފުރުސަތު ނުދިނުމަށެވެ. ކްލޮޕް ބުނީ ކުޅުންތެރިން ޕްރޮފިޝަނަލް ވާނެ ކަމާމެދު އޭނާ ޝައްކު ނުކުރާ ކަމަށެވެ.\nލިވަޕޫލް ޔާގެން ކްލޮޕް ކޮވިޑް-19


FIFA World Cup Asia Qualifying gai raajje lavvalee varugadha A groupgai\nއޭޝިއަން ކޮލިފިކޭޝަނުގެ ގްރުއަތުލުން މިއަދު ބާއްވައިފި\nފީފާ ވޯލްޑް ކަޕް އޭޝިއާ ކޮލިފައިންގައި ރާއްޖެ ލައްވާލީ ވަރުގަދަ ގުރޫޕެއްގައި\n17 ޖުލައި 2019, 20:28 |\nކުރިޔަށް އޮތް ފީފާ ވޯލްޑްކަޕް އޭޝިއާ ކޮލިފައިންގެ ދެވަނަ ބުރުގައި ރާއްޖެ ލައްވާލީ ވަރުގަދަ ޗައިނާ އާއި ސީރީއާ ހިމެނޭ ގްރޫޕް އޭ ގައެވެ. މިގްރޫޕުގައި ދެން ހިމެނެނީ ޕިލިޕީންސްއާއި ގުއާމެވެ.\nއެއެފްސީން ވަނީ ޓީމުތައް5ދަރަޖައަކަށް ބަހާލާފައެވެ. އެގޮތުން ރާއްޖެ ހިމެނެނީ4ވަނަ ދަރަޖައިގެ ޓީމުތަކުގެ ތެރޭގައެވެ. ވުމާއެކު ކޮލިފައިންގެ ފުރަތަމަ ބުރު ނުކުޅެ ދެވަނަ ބުރުން ރާއްޖެއަށް ޖާގަ ލިބެއެވެ.\nއޭޝިއާގެ ކޮލިފިކޭޝަންގެ2ވަނަ ބުރުގައި ހިމެނޭ 8 ގްރޫޕުގެ ލީޑަރުންނަކީ، ގްރޫޕް އޭ-ޗައިނާ، ގްރޫޕް ބީ-އޮސްޓްރޭލިއާ، ގްރޫޕް ސީ-އީރާން، ގްރޫޕް ޑީ-ސައުދި އަރަބިއާ، ގްރޫޕް އީ-ބަންގްލާދޭޝް، ގްރޫޕް އެފް- ޖަޕާން، ގްރޫޕް ޖީ- އޫއޭއީ އަދި ގްރޫޕް އެޗް-ދެކުނު ކޮރެއާ އެވެ. ގަތަރު ވަނީ މުބާރާތް ބާއްވާ ގައުމުގެ ގޮތުގައި އޮޓޯމެޓިކު ޖާގައެއް ލިބިފައެވެ.\nއޭޝިއާ ކޮލިފިކޭޝަންގެ ފުރަތަމަ ބުރުގައި ދިވެހިރާއްޖެ ކުޅެން ނުޖެހުނީ ގަދަ 34 ޓީމުގެ ތެރޭގައި ރާއްޖެ ހިމެނުމުންނެވެ. ފާއިތުވި އަހަރާއި މިއަހަރު ވެސް އޭއެފްސީ ރޭންކިންގައި ރާއްޖެ އޮތީ 25 ވަނާގައެވެ.\nއޭއެފްސީގައި ހިމެނޭ 46 ޓީމުގެ ތެރެއިން ރޭންކް 1-34 ގެ ޓީމުތައް ވަނީ އޮޓޯމެޓިކުން ދެވަނަ ބުރުން ޖާގަ ދީފައެވެ. ފުރަތަމަ ބުރު ކުޅެނީ ރޭންކް 35-46 ގައި ހިމެނޭ 12 ޓީމު ދެޓީމު ދެޓީމު ހޯމް-އެންޑް-އަވޭ އުސޫލުންް ދެމެޗު ކުޅެ، ކޮންމެ ޕެއަރ އަކުން މޮޅުވާ ޓީމެއް2ވަނަ ބުރަށް ހޮވޭ ގޮތަށެވެ.\nއޭޝިއަން ކޮލިފިކޭޝަންގެ2ވަނަ ބުރުގަައި ގްރޫޕްތަކުގެ މެދުގައި ރައުންޑް-ރޮބިން އުސޫލުން ކުޅެ، ކޮންމެ ގްރޫޕަކުން ވެސް އެންމެ މޮޅު ޓީމަކާއި ހުރިހާ ގްރޫޕެއްގެ2ވަނަ ތަކުން އެންމެ މޮޅު4ޓީމެއް3ވަނަ ބުރަށް ހޮވޭގޮތަށެވެ.\nއަދި3ވަނަ ބުރުގައި ޖުމްލަ 12 ޓީމު2ގްރޫޕަށް ބަހާލައިގެން ހޯމް-އެންޑް-އަވޭ އުސޫލުން ކުޅެ، ކޮންމެ ގްރޫޕެއްގެ ވެސް 1 ވަނަ އަދި2ވަނަ ޓީމު ގަތަރުގައި ބާއްވާ ވޯލްޑްކަޕްގެ ފަހުބުރު ކުޅުމަށް ކޮލިފައިވާނެއެވެ.\nއޭޝިއާއަށް ވޯލްޑް ކަޕުން ކަނޑައެޅިފައިވާ 4.5 ޖާގައިގެ ތެރެއިން ބާކީވާ ފަޅި ފުރުސަތަށް ޓީމު ކަނޑައަޅާނީ3ވަނަ ބުރުގެ ދެ ގްރޫޕުން3ވަނައަށް ދޭ ދެ ޓީމުގެ ދެމެދުގައި ދެ މެޗުކުޅެ މޮޅުވާ ޓީމެއް އެހެން ކޮންފެޑެރޭޝަންގެ ޓީމާކާއި ވާދަކުރުމަށް ފުރުސަތު ލިބިގެންދާންއެވެ.\nކުރިން 2022ގައި ގަތަރުގައި ބާއްވާ ވޯލްޑްކަޕުގައި ޓީމުތަައް އިތުރު ކުރުމަށް ފީފާއިން ނިންމާފައި ވިޔަސް މިހާރު ވަނީ އެކަން ފަސްކޮށްފައެވެ. ވުމާއެކު ގަތަރުގައި ބާއްވާ ފީފާ ވޯލްޑްކަޕްގައި ކުޅޭނީ 32 ޓީމެވެ.\nއޭޝިއާގެ5ނޫނީ6ޓީމާއި،\nޔޫރަޕުގެ 13 ޓީމާއި\nއެފްރިކާގެ5ޓީމާއި\nދެކުނު އެމެރިކާގެ4ނޫނީ5ޓީމާއި\nއުތުރު އަދި މެދުތެރެ އެމެރިކާގެ3ނޫނީ4ޓީމާއި\nއޮޝެނިއާއިން0ނޫނީ 1 ޓީމެވެ.\nފިފާ ވޯލްޑްކަޕްގެ ޖާގަތައް ބެހިފައިވާ ގޮތް\nއިތުރު ލިޔުން2022 ފީފާ ވޯލްޑްކަޕް\nTags: 2022 ފީފާ ވޯލްޑްކަޕް


ވެެލެންސިއާ ބަލިކޮށް ނިއު ލީގުގެ އެއްވަނައަށް\nއެސްޓީއޯ މާލޭ ލީގުގައި ކްލަބް ވެލެެންސިއާގެ މައްޗަށް 0-2 ގެ ނަތީޖާއިން ކުރިހޯދައި ނިއު ރޭޑިއަންޓް ސްޕޯޓްސް ކްލަބް ލީގުގެ އެއްވަނައަށް ޖެހިލައިފިއެވެ.\nމި މެޗާއެކު މާލޭ ލީގުގެ ފުރަތަމަ ބުރުގެ މެޗުތައް ވަނީ ނިމިފައެވެ. ލީގުގެ އެއްވަނައިގައި ނިއު އޮތީ 16 ޕޮއިންޓް ލިބިގެންނެވެ. ދެވަނައިގައި މާޒިޔާ ސްޕޯޓްސް އެންޑް ރެކްރިއޭޝަން ކްލަބް އޮތީ 13 ޕޮއިންޓް ލިބިގެންނެވެ. ތިންވަނައިގައި އޮތް ޓީސީ ސްޕޯޓްސް ކްލަބަށް ވެސް 13 ޕޮއިންޓް ލިބިފައިވާއިރު، މާޒިޔާއަށް ކުރި ލިބެނީ ފައިދާ ލަނޑުގެ ތަފާތުންނެވެ. 12 ޕޮއިންޓާއެކު ހަތަރުވަނައިގައި އޮތީ ވިކްޓަރީ ސްޕޯޓްސް ކްލަބެވެ. ފަސްވަނައިގައި އީގަލްސް އޮތީ 11 ޕޮއިންޓާއެކުގައެވެ. ހަވަނައިގައި ކްލަބް ގްރީން ސްޓްރީޓްސް އޮތީ 8 ޕޮއިންޓާއެކުގައެވެ.6ޕޮއިންޓާއެކު ޔުނައިޓެޑް ވިކްޓަރީ ހަތްވަނައިގައި އޮތްއިރު އެންމެ ފުލުގައި ވެލެންސިއާ އޮތީ އެންމެ ޕޮއިންޓެއް ލިބިގެންނެވެ.\nގަލޮޅު ރަސްމީ ފުޓުބޯޅަ ދަނޑުގައި އިއްޔެ ހަވީރު ކުޅުނު މެޗުގެ ކުރީކޮޅު ނިއުއިން ވަނީ މެޗުގެ ލީޑު ނަގައިފައެވެ. މެޗުގެ5ވަނަ މިނެޓުގައި ނިއުއަށް މި ލަނޑު ކާމިޔާބުކޮށްދިނީ ޢަލީ ފާސިރު (ސެންޓޭ) ނަަގައިދިން ހުރަހެއްގައި ރިހާމް ޢަބްދުލްޣަނީ (ބޮބީ) އެވެ. އެއަށް ފަހުގައި ވެސް ނިއުއިން ފުލުފުލުގައި ވެލެންސިއާގެ ގޯލަށް ނުރައްކާކުރުމުގެ ނަތީޖާއެއްގެ ގޮތުން މެޗުގެ 20 ވަނަ މިނެޓުގައި ނިއުއިން މެޗުގެ ލީޑު ފުޅާކުރިއެވެ. ނިއުއަށް މި ލަނޑު ކާމިޔާބުކޮށްދިނީ ކެޕްޓަން ޢަލީ އަޝްފާޤު (ދަގަނޑޭ) އެވެ.\nމާލޭ ލީގުގެ ފުރަތަމަ ބުރުގެ މެޗުތައް ނިމިފައިވާއިރު، ދެވަނަ ބުރުގެ މެޗުތައް ފަށާނީ އަންނަ އާދީއްތަ ދުވަހުގައެވެ. އެ ދުވަހު ހަވީރު ބައްދަލުކުރާނީ ޓީސީއާއި އީގަލްސްއެވެ. އެ ދުވަހުގެ ރޭ ބައްދަލުކުރާނީ މާޒިޔާއާއި ވެލެންސިއާއެވެ.\nދިވެހި ފުޓުބޯޅަ ސީޒަންގެ އޮނިގަނޑަށް މި އަހަރު ގެނައި ބަދަލާއެކު، އެސްޓީއޯ މާލޭ ލީގުގެ ގަދަ ހަ ޓީމަށް ދިވެހި ޕްރެމިއާ ލީގުގައި ވާދަކުރުމުގެ ފުރުސަތު ލިބޭނެއެވެ. ދިވެހި ޕްރެމިއާ ލީގުގައި ވާދަކުރުމުގެ ފުރުސަތު ދެން ލިބިފައިވަނީ އެސްޓީއޯ މިނިވަން ޗެމްޕިއަންޝިޕް މުބާރާތުގެ ގަދަ ހަތަރު ޓީމަށެވެ. އެހެންވުމާއެކު ދިވެހި ޕްރެމިއާ ލީގުގައި މި އަހަރު ދިހަ ޓީމެއް ވާދަކުރާނެއެވެ.


Ithurah bond vikkan Majilieehun huhdha dheefi | Mihaaru\nއިތުރަށް ބޮންޑު ވިއްކަން މަޖިލީހުން ހުއްދަ ދީފި\nއެމްއެމްއޭގެ ގަވަރުނަރު އަލީ ހާޝިމް. އޭނާ އެދިވަޑައިިގެންނެވި ގޮތަށް އިތުރަށް ބޮންޑް ވިއްކަން މަޖިލީހުން މިއަދު ހުއްދަދިން\n31 އޯގަސްޓް 2020 - 20:05\nބޮންޑު ވިއްކައިގެން ފައިސާ ހޯދަން ދައުލަތުގެ ބަޖެޓްްގައި ކުރިން ކަނޑައަޅާފައިވާ ވަރަށް ވުރެ އިތުރަށް ބޮންޑު ވިއްކަން ރައްޔިތުންގެ މަޖިިލީހުން މިރޭ ހުއްދަދީފި އެވެ.\nދައުލަތުގެ ބަޖެޓުގައި ކުރިިން ހިމަނާފައި އޮތީ ރާއްޖޭން ބޭރަށް ބޮންޑު ވިއްކައިގެން 4.6 މިލިއަން ރުފިޔާ އަދި ރާއްޖޭގެ ފަރާތްތަކަށް ބޮންޑު ވިއްކައިގެން 930 މިލިޔަން ރުފިޔާ ހޯދުމަށެވެ. އެކަމަކު ބޮންޑު ވިއްކައިގެން އެ އަށް ވުރެ އިތުރަށް ފައިސާ ހޯދަން ހުއްދަ ދިނުން އެދި މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ގަވަރުނަރު އަލީ ހާޝިމް ވަނީ މަޖިލީހަށް ހުށަހަޅުއްވައިފަ އެވެ.\nގަވަރުނަރު ފޮނުއްވި ސިޓީގައި ވިދާޅުވީ، ބޮންޑު ވިއްކާއިރު އަމަލު ކުރަނީ އެ ވިއްކައިގެން ފައިނޭންސް ކުރުމަށް ބަޖެޓުގައި ހިމަނާފައިވާ ޖުމުލަ އަދަދަށް ވުރެ އިތުރު ނުވާނެ އަދަދު ބަލައިގެން ކަމަށެވެ. ނަމަވެސް ސްޓޭޓް ބޭންކް އޮފް އިންޑިއާ (އެސްބީއައި) އަށް ވިއްކުމަށް މިހާރު މަސައްކަތް ކުރާ ބޮންޑާ އެކު އެ އަދަދަށް ވުރެ ޖުމްލަ އަދަދު އިތުރު ވެދާނެ ކަމަށް ގަވަރުނަރު ވިދާޅުވި އެވެ.\nދައުލަތުގެ ބަޖެޓްގައި ހިމެނޭ ނެޓް ފައިނޭސިންގެ އަދަދު ހަ ބިލިއަން ރުފިޔާ އަށް އަރާއިރު، އެ އަދަދަށް ވުރެ އިތުރަށް ސަރުކާރުން އަހަރުގެ ތެރޭގައި ދަރަނި ނެގިދާނެ ކަމަށާއި ނަމަވެސް އަހަރު ނިމުމުގެ ކުރިން ނެޓް ފައިނޭންސް ހަ ބިލިއަނަށް ވުރެ ކުޑަ ކުރެވިއްޖެ ނަމަ ބަޖެޓާ އެއްގޮތަށް އަމަލު ކުރެވުނު ކަމަށް ބެލެވޭނެ ކަމަށް އެޓާނީ ޖެނެރަލް އޮފީހުން ފިނޭންސް މިނިސްޓްރީ އަށް ލަފާ ދީފައިވާ ކަމަށް ވެސް ގަވަރުނަރުގެ ސިޓީގައިވެ އެވެ.\nއެ ސިޓީއާ ގުޅޭ ގޮތުން ކިނބިދޫ ދާއިރާގެ މެމްބަރު، އަދި މާލިއްޔަތު ކޮމެޓީގެ މުގައްރިރު މުހައްމަދު ނާޝިޒު މިއަދު ހުށަހެޅުއްވީ ދައުލަތުގެ ބަޖެޓުގައި ހިމެނޭ ނެޓު ފައިނޭސިންގެ އަދަދު އަހަރު ނިމޭއިރު ހަ ބިލިއަން ރުފިޔާ އަށް ވުރެ އިތުރު ނުވާނެ ގޮތަށް އިތުރަށް ބޮންޑު ވިއްކުމުގެ ހުއްދަ ދިނުމަށެވެ. މަޖިލިހުގެ މިރޭގެ ޖަލްސާގައި އެގޮތަށް ފާސްކުރީ 65 މެމްބަރުންގެ ވޯޓުންނެވެ.\nފިނޭންސް މިނިސްޓްރީ ދިވެހި ސަރުކާރު ރައްޔިތުންގެ މަޖިލިސް އެމްއެމްއޭ ކްރެޑިޓް ފެސިލިޓީ ގަވަރުނަރު އަލީ ހާޝިމް ރާއްޖޭގެ އިގްތިސާދު އިގްތިސާދު\n28 ކޮމެންޓް, 35 ރިއެކްޝަންސް\nކަލޮޔާ ހުސްކޮށްފި. ގައުމަކާ ގައުމެއްނެތް\nރާްއްޖެގެ މިނިވަންކަން ގެއްލުވާލަން ތި އުޅެނީ.\nބޮޑުއަގުގަ މަގުމަތީގައި ޑޮލަރު ވިއްކާމީހުން ނުފެންނަނީތޯ.ކޮބައިތޯ ގާނޫނުދަމަހައްޓާމީހުން. މުސާރަ ކައިގެން ގޭގައިތިބެނީ މަސައްކަޓެއްނުކޮށް.މުސާރަ ހަލާލު ކޮށްބަލަ.\nނާސިރު ބޭނުމީ މިނިވަންކަން.\nކާބަފައިން ރައްޖެ މިނިވަން ކޮއްދިނީ ހާދަ ބުރަ މަސައްކަތެއް ކޮއްގެނޭ. މި ސަރުކާރު ޤައުމައް ހިޔާނައްތެރި ވަނީ\nރާއްޖޭގެ ހާލަތު މިދަނީ ގޯސްވަމުން ދިވެހިންނަ މިހާރު އެއްޗެ ވިންނޭނެ؟\nޤައުމު ވިއްކާލަނީ ކާކުތަ ޒިމްމާނަގާނީ. ރައްޖެ ދެކެ ލޯބިނުވާ ބަޔަކު ވެރިކަމައް އަރާ ޤައުމު ފުނޑާލަނީ\nމިހާލަތަ ޤައުމު ދާއިރު ދިވެހިން ބަލަން ތިބޭންވީތަ؟\nބަލަންތިބުން ނޫން ވަކި ކޮންކަމެއްކުރާނީ. މެކަމެއްކުރިޔަސް ދެން އަރަންތިބީ ވަކި ސަހަލުބައެއްނޫން. އެއީ އަދުރޭބެމެން، ސޭޓުބޭމެން ނޫނީ ޖާބެމެންކަހަލަ މީހެއް.\nސްޓޭޓް ބެންކް އޮފް އިންޑިއާ މެދުވެރިވެން ގައުމު އިންޑިއާއަށް ހިބައިންދޭންތިޔަ ތައްޔާރުވަނީ ރައްޔިތުން މިގައުމުގެ ހަގީގީ ރެފިއުޖީނަށް ހަދަން..ދުވަސްކޮޅަކުން ފެންނާނެ ސިޔާސީ މަގާމުތަކަށްވެސް އިންޑިއާ މިހުންލާތަން އަދި ސިވިލް ސާވިސް މަގާމުތަކަށްވެސް..މިހާރުވެސް ޓޫރިޒަމް ދާއިރާގެ 70% އިންޑިއާމީހުން\nޗައިނާއޭ ދަރަނިދަންތުރައޭ ކިޔަކިޔާތިބެ ތިއުޅެނީ ކުންފުނިތަކުގެ ދަރަނީގެ ދަންތުރައިގަ ޖެހެން. ޑެޓް ޓްރެޕޭ ތިޔާ.\nކަލޯމެން ފައިބައިގެންދާއިރު ކޮންމެ ދިވެއްސެއް ކުޑަކަކޫމައްޗަށް ތިރިވާވަރު ކުރަންވާނެ. ދިވެހިރާއްޖެ މިހިރަގެން ހިންގަނީ ލެޕަކާ ދޮޅުރިސޯޓްބައިން. ހަމަ ދޮވެލަނީ މިތިބަ. ކޮބާ ވޯޓްދިންމީހުން؟


Tokyo Olympics ah dhiya furathama2Atheletun covid ah positive vejje – adduLIVE\nޓޯކިއޯ އޮލިމްޕިކްސްއަށް ދިޔަ ފުރަތަމަ ދެ އެތްލީޓުން ކޮވިޑަށް ޕޮޒިޓިވް ވެއްޖެ\nJul 18, 2021, 16:21 ޝަބްނަމް ރަޝީދު\nޓޯކިއޯ އެތްލެޓިކްސްގައި ބައިވެރިވުމަށް ދިޔަ ފުރަތަމަ ދެ އެތްލީޓުން ކޮވިޑަށް ޕޮޒިޓިވް ވެއްޖެއެވެ.\nސައުތު އެފްރިކާގެ2ފުޓްބޯޅަ ކުޅުންތެރިންވަނީ އޮލިމްޕިކްސް ފެއްޓުމުގެ5ދުވަސް ކުރިން ޕޮޒިޓިވްވެ އެންމެ ފުރަތަމަ ޕޮޒިޓިވްވީ ދެ އެތުލީޓުންނަށް ވެފައެވެ. ހޮނިހިރު ދުވަހު ވީޑިއޯ އެނަލިސްޓެއް ކަމަށްވާ މާޝާ ވެސް ވަނީ ކޮވިޑަށް ޕޮޒިޓިވް ވެފައެވެ. އޭގެ ސަބަބުން އެ މީޑިއާ ގްރޫޕް ވަނީ ކަރަންޓީނަށް ލެވިފައެވެ. މީގެ އިތުރުން އެ ވިލެޖުން ބޭރުގައި ހުރި އެހެން އެތްލީޓަކު ވެސް ވަނީ އާދީއްދަ ދުވަހު ޕޮޒިޓިވް ވެފައެވެ. އެހެން ކަމުން އެތްލީޓުންގެ ތެރެއިން ޕޮޒިޓިވްވީ އަދަދު މިވަނީ 3ށް އަރާފައެވެ.\nއޮލިމްޕިކްސް އޯގަނައިޒަރުން ވަނީ މީޑިއާއަދި އޮލިމްޕިކްސްގެ ބައިވެރިންނާއި ކޮންޓްރެކްޓަރުން ހިމެނޭ ގޮތަށް 10 ކޮވިޑް ކޭސްވަނީ ފެނިފައެވެ. ޓޯކިއޯގައި ކޮވިޑްގެ ކޭސްތައް ވަނީ އިތުރުވާން ފަށާފައެވެ. އެ ގޮތުން4ދުވަހުގެ ތެރޭގައި 1000 އައު ކޭސް ވަނީ ރިޕޯޓްކުރެވިފައެވެ.\nޓޯކިއޯ އޮލިމްޕިކްސް 2020ގެ ތަރުޖަމާނު ބުނެފައިވާ ގޮތުގައި އެ ގައުމަށް މި ވަގުތު މި މުބާރާތުގައި ބައިވެރިވާން ދިޔުމަށް ހަމަޖެހިފައިވާ ހުރިހާ އެތްލީޓުން ވެސް ވަރަށް ބޮޑަށް ކަންބޮޑުވާނެ ކަމަށް އޭނާ ގަބޫލު ކުރެއެވެ. އަދި މުބާރާތް ނިމިގެން ދާއިރު ބޮޑު އައުޓްބްރޭކްއަކަށް ނުގޮސް ވޭތޯ ސިއްޚީ މާހިރުންގެ ލަފާގެ މަތިން އެމީހުން ދަނީ ވަރަށް ގިނަ މަސައްކަތްތަކެއް ކުރަމުންނެވެ. ޓީމުތައް ބަރާބަރަށް ޓެމްޕަރޭޗަރ ޗެކް ކުރުމާއި އެއްވެސް ކަހަލަ އަލާމާތެއް ފެނޭތޯ ކޮންމެ ދުވަހަކު ވެސް ޗެކް ކުރަމުންދާ ކަމަށް އޭނާ ވަނީ ބުނެފައެވެ.\nޖަޕާނުގެ އޮލިމްޕިކްސް މިނިސްޓަރު ތަމަޔޯ މަރުކަވާ ބުރާސްފަތި ދުވަހު ބުނެފައިވާ ގޮތުގައި ސަރުކާރުން ސްޓޭޓް އޮފް އިމަޖެންސީ އިއުލާން ކޮށްފައިވުމާއެކު، ސަރުކާރާއި އޮލިމްޕިކްސް ހިންގާ ފަރާތްތަކާއި މަޝްވަރާ ކުރުމަށްފަހު މި އަހަރު އޮލިމްޕިކްސް އިވެންޓްތައް ބެލުމަށް މީހުންނަށް ޖާގަ ނުދީ ކުރިޔަށް ގެންދިޔުމަށް ވަނީ ނިންމާފައެވެ.\nމި ނިންމުން ނިންމާފައިވަނީ މި ކަމާއިގުޅުން ހުރި ހުރިހާ ފަރާތްތަކާއި މަޝްވަރާ ކުރުމަށް ފަހު ކަމަށް މިނިސްޓަރު ވަނީ ބުނެފައެވެ. މިއީ ވަރަށް ދެރަވާ ކަމެއް ކަމަށާޢި މިއަހަރު އޮލިމްޕިކްސް ބެލުމަށް ވަނުމަށް ޓިކެޓް ގަނެފައިވާ ފަރާތްތަކުން މާފަށް އެދޭ ކަމަށް ތަމަޔޯ ވަނީ ބުނެފައެވެ.\nއޮލިމްޕިކްސް ބޭއްވުމަށް ހަމަޖެހިފައިވަނީ ޖުލައި 23 ވަނަ ދުވަހުން ފެށިގެން އޮގަސްޓް 8 ގެ ނިޔަލަށެވެ.\nޖަޕާނުގައި ސްޓޭޓް އޮފް އިމަޖެންސީ އިއުލާން ކޮށްފައިވަނީ ބުރާސްފަތި ދުވަހުން ފެށިގެން އޮގަސްޓް 22 ވަނަ ދުވަހުގެ ނިޔަލަށެވެ.\nޖަޕާނުގެ ޕްރައިމް މިނިސްޓަރު ޔޮޝިހިދޭ ސުގާ ބުނެފައިވާ ގޮތުގައި މުސްތަޤްބަލުގައި ޖަޕާނުގައި ކޮވިޑް އިތުރަށް ފެތުރިގެން ގައުމުގެ ހާލަތު ދަށަށް ދިޔަ ނުދީ ހިފެހެއްޓުމަށްޓަކާ މިއަދު ސްޓޭޓް އޮފް އިމަޖެންސީ އިއުލާން ކުރުން ކޮންމެހެން މުހިއްމު ކަމެއް ކަމުގައި އޭނާ ދެކެއެވެ.\nސިއްހީ ތަޖުރިބާކާރުން ބުނާ ގޮތުގައި އޮލިމްޕިކް ގޭމްސްތައް ބެލުމަށް އެއްވެސް ބަޔަކަށް ޖާގަ ނުދިނުމަކީ ކޮވިޓް ފެތުރުން ހުއްޓުމަށް އެޅޭނެ ފިޔަވަޅެކެވެ.


Beirut Govun: UK In Ves5Million Pound Ge Ehee Eh - Vaguthu\nލުބްނާންގެ ވެރިރަށް ބެއިރޫތްގެ ޕޯޓްގައި ހުރި ގުދަންތަކެއްގައި ހިނގި ބާރުގަދަ ގޮވުމާއި އެކީ ލިބުނު ގެއްލުންތަކުން އަރައިގަތުމަށް އިނގިރޭސިވިލާތުން5މިލިއަން ޕައުންޑުގެ އެހީއެއް ދިނުމަށް ނިންމައިފިއެވެ.\nއިނގިރޭސިވިލާތުގެ ފޮރިން ސެކްރެޓަރީ ޑޮމިނިކް ރާބް ވިދާޅުވީ، އެގައުމުން5މިލިއަން ޕައުންޑް (6.6 މިލިއަން އެމެރިކާ ޑޮލަރު) ގެ އެހީގެ ޕެކޭޖެއްގެ ފޯރުކޮށްދޭނެ ކަމަށެވެ. އެ ޕެކޭޖުގެ ތެރެއިން މީހުން ހޯދުމުގައި ހަރަކާތްތެރިވާ މީހުންނާއި، ސިއްހީ ތަޖުރިބާކާރުން ފޮނުވާނެ ކަމަށް އޭން ވިދާޅުވިއެވެ.\n"އަހަރުމެންގެ އެހީއަށް ލުބުނާނުގެ ރައްޔިތުން ބޭނުންވާ ވަގުތުގައި އަހަރުމެން ތިބޭނަން. އެގައުމަށް ބޭނުންވާ އެހީތެރިކަން ފޮރުކޮށްދޭނަން" ޑޮމިނިކް ވިދާޅުވިއެވެ.\nކޮވިޑް-19 ބަލިމަޑުކަން ކުރިމަތިވެފައިވާ މި ދަނޑިވަޅުގައި ކުރިމަތިލާން ޖެހުނު މި ހިތްދަތި ހާދިސާ އާއި ގުޅިގެން، ބައިނަލްއަޤުވާމީ އެހީއަށްވެސް ލުބުނާނުގެ ސަރުކާރުން ވަނީ އެދިފައެވެ. އިނގިރޭސިވިލާތުން ލުބުނާނަށް މިފަދަ އެހީތެރިކަމެއް ފޯރުކޮށްދިނުމަށް ނިންމާފައިވާއިރު، ދުނިޔޭގެ ބޮޑެތި އެހެން ގައުމުތަކުންވެސް އަންނަނީ މިދަނޑިވަޅުގައި އެގައުމުގެ ރައްޔިތުންނަށް ބޭނުންވާ އެހީތެރިކަން ފޯރުކޮށްދެމުންނެވެ. އޭގެ ތެރޭގައި ރަޝިއާ، ގަތަރު، އޮސްޓްރޭލިއާ އަދި ބްރެޒިލް ފަދަ ގައުމުތަށް ހިމެނެއެވެ.\nބެއިރޫތުގައި އިއްޔެ ގޮވި ގޮވުމާއި ގުޅިގެން އެޤައުމަށް އަރައި ނުގަނެވޭވަރުގެ ބޮޑެތި ގެއްލުން ލިބިފައި ވާއިރު، ގިނަ އަދަދެއްގެ އިމާރާތްތައް ފުނޑުފުނޑުވެ މަގުތަކާއި ގެތައް ވަނީ ސުންނާފަތިވެފައެވެ. ނޫސްތައް ބުނާގޮތުން މި ހާދިސާގައި އެ ސިޓީގެ ބޮޑު ބައެއް ވަނީ ބިމާއި ހަމަވެފައެވެ.


SunOnline: Nadheem ge maruge dhauvaa libey hatharu meehun ves dhauvaa ah inkaaru kohfi\nނަދީމުގެ މަރުގެ ދައުވާ ލިބޭ ހަތަރު މީހުން ވެސް ދައުވާއަށް އިންކާރު ކޮށްފި\nމުއާވިޔަތު އަންވަރު 09 Dec 2019, 17:30\nހއ. ތަކަންދޫ، އިބްރާހިމީހިޔާ، ނަދީމު އަބްދުއްރަހީމް (ނަޑޭ)،23: އޭނާގެ މަރުގެ މައްސަލައިގައި ދައުވާ އުފުލާފައިވާ ހަތަރު މީހުން ވެސް ވަނީ ދައުވާއަށް އިންކާރު ކޮށްފައި --- ފޮޓޯ/ ފޭސްބުކް\nޓާމިނަލް ކެފޭ ތެރޭގައި އިންދައި 2017 ވަނަ އަހަރުގެ ޖުލައި 27 ވަނަ ދުވަހުގެ ހަވީރު ވަޅިއެއް ބޮލަށް ހަރައި މަރާލި ހއ. ތަކަންދޫ އިބްރާހިމީހިޔާ ނަދީމް އަބްދުއްރަހީމްގެ މަރުގެ މައްސަލާގައި ދައުވާ އުފުލާފައިވާ ހަތަރު މީހުން ވެސް އެ ދައުވާއަށް އިންކާރު ކޮށްފި އެވެ.\nނަދީމުގެ މަރުގެ މައްސަލާގައި، ތޫނު އެއްޗަކުން ހަމަލަދީ މީހަކު މެރުމުގެ ދައުވާ އުފުލާފައި ވަނީ ގ. ޝާރާޒް، މުހައްމަދު މަފާޒު ހުސައިން ސަލީމްގެ މައްޗަށެވެ. އަދި ތޫނު އެއްޗެއް ބޭނުންކޮށްގެން ގަސްތުގައި މީހަކު މަރާލުމުގައި ބައިވެރިވި ކަމުގެ ދައުވާ އުފުލާފައި ވަނީ ރ. އިންނަމާދޫ ސަމަންތާ ހުސައިން ޝާމިން އާއި ގއ. ގެމަނަފުށި ހަވާސް، މުހައްމަދު ކަރަމް ސުހައިލްގެ އިތުރުން ލ. ގަން ވިދާތަރި އަލީ ނިފާޒުގެ މައްޗަށެވެ.\nއެ މައްސަލަ އެންމެ ފުރަތަމަ ބެއްލެވީ މުހުތާޒް ފަހުމީ އެވެ. ނަމަވެސް މިހާރު އެ މައްސަލަ ބައްލަވަނީ މި އަހަރުގެ ކުރީކޮޅު ސިވިލް ކޯޓުން އެކޯޓަށް ބަދަލުކުރެއްވި ގަޒީ ހުސައިން ފާއިޒް ރަޝީދު އެވެ.\nގާޒީ ބަދަލުވުމާ އެކު އެ މައްސަލަ އަލުން ވަނީ ފަށައިފަ އެވެ. އެހެންކަމުން ދައުލަތުގެ ވަކީލު މިއަދު ވަނީ ދައުވާ އިއްވާފަ އެވެ.\nދައުވާ އިއްވަމުން ދައުލަތުގެ ވަކީލް ވިދާޅުވީ، ޖުލައި 27 ވަނަ ދުވަހު ޓާމިނަލް ކެފޭގައި ނަދީމް އިންދައި، ތިން ސައިކަލެއްގައި ފަސް މީހަކު ޓާމިނަލް ކެފޭ ކައިރިއަށް ދިޔަ ކަމަށެވެ. އޭގެ ތެރެއިން ޓާމިނަލް ކެފޭތެރެއަށް ވެދެ ނަދީމަށް ހަމަލާ ދީފައިވަނީ މަފާޒު ކަމަށް ވެސް ދައުލަތުން ބުންޏެވެ. އެގޮތުން ނަދީމްގެ ވާތް ފަރާތު ކަންފަތާ ދިމާލުން މައްޗަށް ހަ އިންޗި ހުންނަވަރުގެ ވަޅިއަކުން ހަމަލާ ދިނުމުގެ ސަބަބުން އޭޑީކޭ ހޮސްޕިޓަލްގައި ފަރުވާދެމުން ދަނިކޮށް، ޖުލައި 29 ވަނަ ދުވަހުގެ ހަވީރު 5:12ގައި ނަދީމް މަރުވެފައިވާކަން ދައުލަތުން ފާހަގަ ކުރި އެވެ. މަފާޒްއާ އެކު ޓާމިނިލް ކެފޭތެރެއަށް ވަދެ އަދި އޭނާއެކު ނިކުމެގެން ގޮސްފައި ވަނީ އަލީ ނިފާޒް އެވެ.\nނަދީމަށް ހަމަލާ ދިނުމަށް ފަހު ތިން ސައިކަލްގައި ފަސް މީހުން ވެސް އެތަނުން ގޮސް ފިލާފައިވާކަން ދައުލަތުގެ ވަކީލް ފާހަގަ ކުރެއްވި އެވެ. ޓާމިނަލް ކެފޭއަށް ވަތް މަފާޒް އާއި ނިފާޒް އިނީ ދެ ސައިކަލެއްގެ ފަހަތުގަ އެވެ. ދެން ދައުވާ އުފުލާފައިވާ މުހައްމަދު ކަރަމް ސުހައިލްް އިނީ ސައިކަލްގައި ގިނިކަންޏާ އެވެ. މަފާޒް ނުވަތަ ނިފާޒް ގޮވައިގެން ދިޔަ ހުސައިން ޝާމިނަށް ދައުވާ އުފުލިއިރު ދެން ހުރީ 18 އަހަރުން ދަށުގެ ކުއްޖެވެ. އޭނާގެ މައްސަލަ ކުރިއަށް ދަނީ ޖުވަނައިލް ކޯޓުގަ އެވެ.\nހަތަރު މީހުން ވެސް ދައުވާއަށް އިންކާރު:\nދައުވާ އުފުލާފައިވާ ހަތަރު މީހުން ވެސް ދައުވާއަށް ވަނީ އިންކާރު ކޮށްފަ އެވެ. އެހެން ކަމުން ޝަރީއަތުން ވަނީ ހެކި ހުށަހެޅުމަށް ދިހަ ދުވަހުގެ މުއްދަތެއް ދީފަ އެވެ.\nދައުވާ އުފުލާފައިވާ ތިން މީހުންގެ ތެރެއިން މަފާޒަށް ކުށް ސާބިތުވެއްޖެ ނަމަ އަންނާނީ މަރުގެ ހުކުމެވެ. އަނެއް ތިން މީހުންގެ މައްޗަށް އެ ދައުވާ ސާބިތުވެއްޖެ ނަމަ އަންނާނީ 15 އަހަރާއި 25 އަހަރާ ދެމެދުގެ ޖަލު ހުކުމެކެވެ.\nހަތަރު މީހުންގެ މައްޗަށް އުފުލާފައިވާ ދައުވާ ސާބިތު ނުވެއްޖެ ހާލަތެއްގައި އެ މީހުންގެ މައްޗަށް ތޫނު އެއްޗެއް ގެންގުޅުމާއި ތޫނު އެއްޗަކުން މީހަކަށް ހަމަލާ ދިނުމުގެ ދައުވާ ކުރެވިދާނެ ކަން ދައުލަތުން ވަނީ ފަހަގަކޮށްފަ އެވެ.


China Ga Huri Nuclear Plant Eh Leak Vaa Kamah Bunaa Massala Eh! - Vaguthu\nޗައިނާގައި ހުރި ނިއުކްލިއާ ޕްލާންޓެއް ލީކްވާ ކަމަށް ބުނާ މައްސަލައެއް!\nޗައިނާގައި ހުރި ނިއުކްލިއާ ޕްލާންޓެއް ލީކްވެ ރޭޑިއޯއެކްޓިވް ގޭސް ބޭރުވަމުންދާ ކަމަށާއި އެކަމުގެ ސަބަބުން ބޮޑު ކާރިސާއެއް ކުރިމަތިވެދާނެ ކަމުގެ ބިރު އެބައޮތް ކަމަށް އެމެރިކާގެ އިންޓަލިޖެންސް ރިޕޯޓަކުން ބުނެފިއެވެ.\nއެމެރިކާގެ އިންޓަލިޖެންސް ރިޕޯޓުގައިވާ ގޮތުން ލީކް ވަނީ ޗައިނާގެ ދެކުނު ގުއަންޑޮންގް ޕްރޮވިންސްގައި ހުރި ޓައިޝަން ނިއުކްލިއާ ޕްލާންޓުންނެވެ. މި ޕްލާނުން ރޭޑިއޯއެކްޓިވް ގޭސް ލީކްވަމުން އަންނަތާ ދެ ހަފްތާއެއްހާ ދުވަސްވެފައިވާ ކަމަށް ރިޕޯޓުގައިވެއެވެ. އެ ނިއުކްލިއާ ޕްލާންޓަކީ ފްރާންސް ބައެއްގެ ބައިވެރިވުން ވެސް އޮވެގެން ޗައިނާގައި ހިންގަމުން އަންނަ ޕްލާންޓެއް ކަމަށްވެއެވެ.\nމި ރިޕޯޓުގައިވާ ގޮތުން އެމެރިކާގެ އެޖެންޓުން މީގެ ހަފްތާއެއް ކުރިން ވަނީ އެ ތަނުގެ ހާލަތު ބަލައި މޮނިޓަކޮށްފައެވެ. މިކަމުގެ ސަބަބުން ބޮޑު ކާރިސާއެއް ކުރިމަތިވުމުގެ ފުރުސަތު އޮތް ކަމަށާއި އެ ފެސިލިޓީ މިވަގުތު އޮތީ "ކްރައިސިސް ލެވެލް" އެއްގައި ނޫން ކަމަށް އެމީހުން ބުނެއެވެ.\nމިކަމާ ގުޅިގެން ފްރާންސްގެ ފާމުން ހޯމަ ދުވަހު ބުނެފައި ވަނީ އެ ތަނުގައި ހިނގަމުން އަންނަ ކަމެއް ރަނގަޅު ކުރުމުގެ މަސައްކަތް ކުރަމުންދާ ކަމަށެވެ. ފްރާންސްގެ އީޑީއެފް އިން ހާމަކުރާ ގޮތުގައި ނޯބަލް ގޭސް ފުދޭ ވަރަކަށް ގިނަވެފައިވާ ކަން ވަނީ ފާހަގަކުރެވިފައެވެ. ނޯބަލް ގޭސް ލީކްވުމަކީ ނިއުކްލިއާ ޕްލާންޓުން ކޮންމެވެސް އެއްޗެއް ލީކްވުމުން މެދުވެރިވާ ކަމެއް ގޮތުގައި ތަޖުރިބާކާރުން ފާހަގަކުރެއެވެ.\nނަމަވެސް ޗައިނާގެ ޖެނެރަލް ނިއުކްލިއާ ގްރޫޕުން ނެރުނު ބަޔާނެއްގައި ބުނީ ޓައިޝަން ނިއުކްލިއާ ޕަވަ ޕްލާންޓް ހުރީ އާންމުކޮށް ހުންނަ ހާލަތުގައި ކަމަށެވެ.\nޗައިނާގައި 47 ނިއުކްލިއާ ޕްލާންޓެއް ހުންނަ އިރު އެ ޕްލާންޓުތަކުގެ ކެޕޭސިޓީއަކީ 48.75 މިލިއަން ކިލޯވޮޓްސްއެވެ. އެ ނިއުކްލިއާ ޕްލާންޓުތައް ބޭނުންކޮށްގެން އެތައް ބިލިއަން ޑޮލަރު ވަނީ އިންވެސްޓްކޮށްފައެވެ.


Yameen ah kuri5million dollar ge joorimanaa faisaa hodhan AG inn court ah | Mihaaru\nޚަބަރު / މަނީ ލޯންޑްރިން\nޔާމީނަށް ކުރި ފަސް މިލިއަން ޑޮލަރުގެ ޖޫރިމަނާ ހޯދަން އޭޖީން ކޯޓަށް ދަނީ\nކުރީގެ ރައީސް ޔާމީން: އެމަނިކުފާނަށް ކުރި ފަސް މިލިއަން ޑޮލަރުގެ ޖޫރިމަނާ ހޯދަން އޭޖީން ވަނީ ކޯޓަށް ދާން ނިންމާފައި -- ފޮޓޯ/މިހާރު\n09 ޖުލައި 2020 - 12:20\nމަނީ ލޯންޑްރިންގެ ކުށުގައި ޔާމީން ފަސް އަހަރަށް ޖަލަށްލުމަށާއި ފަސް މިލިއަން ޑޮލަރު (77 މިލިއަން ރުފިޔާ) އިން ޖޫރިމަނާކޮށް، އެ ފައިސާ ހަ މަސް ތެރޭގައި މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ދައްކަން ކްރިމިނަލް ކޯޓުން މިދިޔަ އަހަރުގެ ނޮވެމްބަރު މަހު ވަނީ ހުކުމްކޮށްފަ އެވެ.\nއެޓާނީ ޖެނެރަލްގެ އޮފީހުގެ އޮފިޝަލަކު މިއަދު ވިދާޅުވީ، ހުކުމާ އެއްގޮތަށް ޔާމީން އެ ފައިސާ ދައްކަވާފައި ނުވާތީ އެ ހޯދަން ސިވިލް ކޯޓަށް މައްސަލަ ހުށަހަޅަން ނިންމާފައިވާ ކަމަށެވެ.\nޖޫރިމަނާ ފައިސާ ހޯދަން ދައުވާ ކުރަން އެޓާނީ ޖެނެރަލްގެ އޮފީހުން ނިންމިއިރު، އެއީ މަނީ ލޯންޑްރިންގެ ގާނޫނުގެ ދަށުން ފުރަތަމަ ފަހަރަށް އިއްވި ހުކުމެވެ. އެއީ ޖިނާއީ މައްސަލައެއްގައި ރާއްޖޭގައި މިހާތަނަށް މީހެއްގެ މައްޗަށް ކުރި އެންމެ ބޮޑު ޖޫރިމަނާ ވެސް މެ އެވެ.\nޔާމީނަށް އިއްވި ހުކުމުގެ އިސްތިއުނާފް ޝަރީއަތް ހައި ކޯޓުގައި މިހާރު ދަނީ ކުރިއަށެވެ. އެ މައްސަލަ ނިމެންދެން ކަފާލާތުގެ ދަށުން ޔާމީން މިނިވަން ކުރަން ހައި ކޯޓުގައި އެދުނަސް، އެ ކޯޓުން ނިންމާފައި އޮތީ ކަފާލާތު ނުދިނުމަށެވެ. އެހެންވެ، އެ މަނިކުފާނު މިހާރު ގެންދަވަނީ މާފުށީ ޖަލުގައި ހުކުމް ތަންފީޒު ކުރައްވަމުންނެވެ.\nޔާމީންގެ މައްޗަށް ދާދި ފަހުން ވެސް ދައުލަތުން ވަނީ މަނީ ލޯންޑްރިންގެ އިތުރު ދެ ދައުވާއެއް އުފުލައިފަ އެވެ. އެކަމަކު އެ މައްސަލަތަކުގެ ޝަރީއަތް ކްރިމިނަލް ކޯޓުން އަދި ނުފަށަ އެވެ.\nކްރިމިނަލް ކޯޓް އެޓާނީ ޖެނެރަލްގެ އޮފީސް ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން މަނީ ލޯންޑްރިން ކޮރަޕްޝަން\n39 ކޮމެންޓް, 85 ރިއެކްޝަންސް\nމީރާއަށް ތިޔަފައިސާ ބަލައިގަތުމުގެ ޤާނޫނީ ބާރުއެބައޮތްތަ. ކުރީދުވަހުނުން ސުޕްރީމްކޯޓުން ހުކުން ކުރީ މީރާގެ މެންޑޭޓަކީ ޓެކްސްއާއި ޓެކްސްއާގުޅޭ ފައިސާ ހޯދުންކަން. ވީމާ އެހެންއިދާރާތަކަށް ލިބެންޖެހޭފައިސާ މީރާއަށް ދައްކަން އެންގޭނެބާ.\nރައީސް ޔާމީން ވަނީ ކްރިމިނަލް ކޯޓުގެ އެ ހުކުމް ބާތިލްކުރުމަށް ހައިކޯޓަށްހުށައަޅުއްވާފައެވެ. އަދި ހައިކޯޓުން އެ މައްސަލަ ވަކިގޮތަކަށް ނިމެންދެން ހުކުމް ތަންފީޒުކުރުން ފަސްކުރުމުގެ އަމުރަކަށްވެސް އެދިވަޑައިގެންނެވިއެވެ.އެހެން ނަމަވެސް ހައިކޯޓުން ނިންމާފައިވަނީއެ މައްސަލައިގައި ހައިކޯޓުން ވަކިގޮތެއް ނިންމަންދެން އެހުކުމް ފަސްކުރަން އަންގަންޖެހޭފަދަ ސަބަބެއް ނެތް ކަމަށެވެ. މައުނައީ ޖޫރިމަނާކުރި ފައިސާދައްކާ ޚަލާސްކޮށް ނިންމަންވީ.\nޔާމީނު އަތުގަ ހާދަލާރިއެއްއޮންނާއޭދޯ! އޭގެފަހަތުން ދުވާމީހުން މުޅިންއުޅެނީ މާ ޔާނު ވެގެން.\nހ.ވޮޑަމުއްލާ ވިއްކާލައިގެންވެސް ތިޔަ ރުފިޔާ ހޯދަންޖެހޭ. ސިޔާސީ ގޮތުން5މިލިޔަން ޑޮލަރު ލިބުނީ ގޭ ބޮޑުއަށީގަ ތާސްކުޅެން އިންދަތޯ.\nޔާމީން އެބަބުނޭ5މިލިޔަން ޑޮލަރު ލުބިނީ ބޭރުގެ ފަރާތްތަކުގެ އަތުން ސިޔާސީ ބޭނުމަށްކަމަށް. އެހެންކަމަށް ވާނަމަ އެއީ ތެދު ހަޤީޤަތެއް ތޯ ފުރަތަމަ ބަލަންޖެހެނީ. އޭގެ ފަހުގައި އިތުރު ފިޔަވަޅެއް އަޅަން ޖެހޭނީ.\nޔާމީނު އެކައުންޓަށް އަދީބު ޖަމާކުރީ 1 މިލިއަން ޑޮލަރު5މިލިއަން ޑޮލަރެއް ނޫން...މައުލޫމާތު ނުހޯދާ ކޮމެންޓް ލިއުމަކީ ދެރަކަމެއް...ޔާމީނު އެކައުންޓަށް އަދީބު ޖަމާކުރި 1 މިލިއަން ޑޮލަރު ހުރީ ޔާމީނު އަތް ނުލާ ބަހައްޓާފައި ..އަދީބު ޔާމީނު ގައިރީ ބުނީ އެއީ ކެމްޕޭނުފައިސާކަމަށް...ދެންވެސް މައުލޫމާތު ސާފު ކުރުމަށް ފަހު ކޮމެންޓް ކުރައްވާ.\nސުވާލަކީ މައްސަލާގައި ހިމެނޭ ކްރިމިނަލް ބަޔަށް އަދި ފައިނަލް ޙުކުމް ( ސްޕްރިމް ކޯޓުން ) ނުކުރަނީސް ސިވިލް ބައިގެ އިބްތިދާއީީ ޙުކުމް ތަންފީޒު ކުރަން ޖެހޭނެތޯ؟\nއަދީބު ޔާމިނު އެކައުންޓަށްލީ 1 މިލިއަން ޑޮލަރު އެއީ ޔާމީނު މަޅިއަކަށް ފައްތަން ރޭވި ރޭވުމެއް..މަނީ ލޯންޑްރިންގެ ކުށުގައި ޔާމީން ފަސް އަހަރަށް ޖަލަށްލުމަށާއި ފަސް މިލިއަން ޑޮލަރު އިން ޖޫރިމަނާކޮށް، މީ ޖޯޖެއް އަދީބު އަދި ޒިޔަތު ހުރީ މިނިވަން ކޮން.\nމަސްލަ އަދި ނިމުނީކީނުން މިހާ އަވަހަށް ތެޅިގަތީ ލާރި ފަހަތުން. ކީކޭ ބުނާނީ.\nމައްސަލަ ނިމިފަ ހުކުމް އިއްވާފައޮތީ. މިހާރު ކުރިއަށްދަނީ އިސްތިއުނާފް. އެއީ ވަކިއެއްޗެއް.\nޖ. ފައިސާ ދައްކަން ހުކުމެއް ކޮށްފައޮތީމަ. ރައީސް ޔާމީން މައްޗަށް ކޮށްފައިވާ ކްރިމިނަލް ކޯޓުގެ އެ ހުކުމް ބާތިލްކުރުމަށް ހައިކޯޓަށްހުށައަޅުއްވި. އަދި ހައިކޯޓުން އެ މައްސަލަ ވަކިގޮތަކަށް ނިމެންދެން ހުކުމް ތަންފީޒުކުރުން ފަސްކުރުމުގެ އަމުރަކަށްވެސް އެދިވަޑައިގެންނެވިއެވެ.އެހެން ނަމަވެސް ހައިކޯޓުން ނިންމާފައިވަނީއެ މައްސަލައިގައި ހައިކޯޓުން ވަކިގޮތެއް ނިންމަންދެން އެހުކުމް ފަސްކުރަން އަންގަންޖެހޭފަދަ ސަބަބެއް ނެތް ކަމަށެވެ. މައުނައީ ފައިސާދައްކާޝޯ.\nއިސްތިއުނާފުގެ މަރްޙަލާގައި އޮއްވާ ދަޢުވާއެއް ނުކުރެވޭނެ އަދި އިޖްރާއީ ގޮތުން އެފަދަ ދަޢުވާއެއް ކުރިއަކަށްވެސް ނުގެންދެވޭނެ\nކޮން ޤާނޫނެއްގަ ތިހެން އޮތީ؟ ކޯޓު ތަކުން ނިންމާ ނިންމުންތަކަށް ތަބާ ވާން ޖެހޭނެ. އަދި ތަބާ ނުވެ އުޅެވޭނީ މަތި މަރުޙަލާ ކޯޓަކުން އެ ޙުކުމް ތަންފީޛުކުރުން ފަސްކުރުމުގެ އަމުރެއް ނެރެދީފިއްޔާ. މި މައްސަލާގައި ހައި ކޯޓުން ބުނީ ނެތޯ ފަސްކުރެވޭކަށް. އެހެންވީމަ، ރައީސް ޔަމީންވިޔަސް ދައްކަން ޖެހޭނެ އެ ފައިސާ. ........ދ\nބަޑައްޖެހުނީމަ މީހުންގެ މުދާ ފޭރެން ސަރުކާރުން މަސައްކަތްކުރާނީ\nމީހުންގެ މުދަލޭ. އެހެންތަ؟\nޔާމިނު މާލޭން 3000-4000 އަކަފޫޓުގެ ބިމެއް ގަނެ 25 ބުރީގެ އިމާރާތެއް އަޅާ ނިންމާލީ ކޮންތާކުން ހޯދި ފައިސާ އަކުން.\nވާނުވާ ނޭގިގެން ތިއުޅެނީ ވެރިކަ މަށް އައު މުގެ ކުރިން ވެސް ރ.ޔާ މީންގެ އަ މިއްލަފުޅު ގެދޮރު ހުއްޓޭ. ޝަރީޢަތް މެދުވެރިކޮށް2ގޯތި ބަދަލުކުރީ ދޭންޖެހުނު ބަދަލު ދެއްވާފަ. ވެރިކަ މަށް2އަހަރުވާއިރު ވެސް ވީ ވައްދު ކަނޑުގަ އެޅި ރޮނގެކޭ އެއްވަރު. ކަލޭ މެންނަށް އެއްވެސް ކަ މެއްކޮށް ނުދެވުމ މަކީ ރ.ޔާ މީންގެ މައްސަލައެއްތަ؟


Fuvahmula City gai, beyrugaa ulhey vaguthu Mask elhuma ilthimaazu kohffi - AO News\nފުވައްމުލައް ސިޓީ ފޮޓޯ:އޭއޯ ނިއުސް\nފުވައްމުލައް ސިޓީގައި، ޒަރޫރީ ބޭނުން ތަކުގައި ގެއިން ބޭރުގައި އުޅޭ ވަގުތުތަކުގައި މާސްކު އަޅައިގެން އުޅުމަށް ފުވައްމުލައް ސިޓީ ކައުންސިލުން އިލްތިމާސްކޮށްފިއެވެ،\nފުވައްމުލައް ސިޓީ ކައުންސިލުން ކުރި އިއުލާނުގައި ބުނެފައިވަނީ ދިވެހިރާއްޖޭގައި ކޮވިޑް 19 ފެތުރުން ކޮންޓްރޯލްކޮށް އާންމު ރައްޔިތުންގެ ރައްކާތެރިކަމައްޓަކައި މީހުން ދިރިއުޅޭ ހުރިހާ ރަށެއްގައިވެސް ގެއިން ބޭރުގައި އުޅޭއިރު މާސްކު އެޅުމަށާއި ހެލްތު ޕްރޮޓެކްޝަން އޭޖެންސީގެ ނަންބަރ 3/2021 އެންގުމުގެ ދަށުން އަޅާފައިވާ ފިޔަވަޅުތަކައް އެންމެހާ ރައްޔިތުން އަމަލު ކުރުމަށް ރައީސުލްޖުމްހޫރިއްޔާގެ އޮފީހުން އެދިވަޑައިގެން ފައިވާކަމަށެވެ.\nމިއެންގުންތަކަކީ އެންމެހައި ރައްޔިތުންގެ ސަލާމަތާއި ރައްކާތެރި ކަމަށްޓަކައި އަންގާ އެންގުންތަކެއްކަން ފާހަގަކޮށް ސިޓީ ކައުންސިލުން ވަނީ މިއެންގުންތަކާއި ޚިލާފުވާ ފަރާތްތަކާއި މެދު މޯލްޑިވުސް ޕޮލިސް ސާވިސް އިން ފިޔަވަޅު އަޅަމުން ގެންދާނެކަމަށް ބުނެފައެވެ.\nރާއްޖޭގައި ކޮވީޑް19 ފެތުރޭ މިންވަރު އިތުރުވުމާއި ގުޅިގެން މުޅި ރާއްޖޭގައިވެސް ކޮވިޑް19 އާއި ގުޅިގެން އަޅާފައިވާ ފިޔަވަޅުތައް ވަނީ ވަރަށް ބޮޑަށް ހަރުކަށިކޮށްފައެވެ. މި ގޮތުން މާލެއިން އަތޮޅުތަަކަށް ދަތުރުކުރާ ފަރާތްތަކުން ޕީސީއާރް ޓެސްޓު ހެދުމަށް ވަނީ މަޖުބޫރުކޮށްފައެވެ. އަދި މާލެ ސަރަހައްދުގައި ފަންސާސް މީހުންނަށް ވުރެ ގިނައިން އެއްވުން މަނާކޮށްފައިވާއިރު އަތޮޅުތެރޭގައިވެސް ވަނީ ފިޔަވަޅުތައް އިތުރަށް ހަރުދަނާކޮށްފައެވެ.\nކޮވިޑް ރާއްޖޭގެ ހާލަތުފުވައްމުލައް ސިޓީ


އިބްރާ، އިންތިއަށް: ހަޔާތްކުޑަވާން ވެއްޖެނަމަ މޭލެއް ކައިރިއަށް ވެސް ނާދެވޭނެ! - DhiDaily\nއިބްރާ، އިންތިއަށް: ހަޔާތްކުޑަވާން ވެއްޖެނަމަ މޭލެއް ކައިރިއަށް ވެސް ނާދެވޭނެ!\n”ހަޔާތްކުޑަވާން ވެއްޖެނަމަ އިންތިމެންނަށް އަދި އެއް މޭލު ކައިރިއަށް ވެސް ނާދެވޭނެ“ ކަމަށް ވިދާޅުވެ، އެމްޑީޕީގެ ފުރަތަމަ ރައީސް އަދި މަންދު ކޮލެޖުގެ ޗެއަރމަން އިބްރާހިމް އިސްމާޢީލް(އިބްރާ)، ރައްޔިތުން މަޖިލީހުގެ މާފަންނު އުތުރު ދާއިރާގެ މެންބަރު އަދި ޖުޑިޝަރީ ކޮމިޓީގެ މުޤައްރިރު އިމްތިޔާޒު ފަހުމީ(އިންތި) އަށް ބަހުގެ ހޫނު ހަމަލާތަކެއް އަމާޒު ކުރައްވައިފިއެވެ.\nރައީސް އޮފީހުން ރޭ ބޭއްވި ނޫސްވެރިންގެ ބައްދަލުވުމުގައި، އެ އޮފީހުގެ ލީގަލް ކައުންސެލް ޓު ދަ ޕްރެޒިޑެންޓް އަޙްމަދު ވަނީ ހުސްވި އަހަރުގެ ފެބްރުއަރީ މަހުގައި މަދަނީ އިޖުރާއަތުގެ ބިލެއް މަޖިލީހަށް ހުށަހެޅުނު ކަމަށާއި، ނަމަވެސް އެ ބިލު އޮތީ އަދިވެސް މަޖިލީހުގެ ކޮމިޓީއެއްގައި ކަމަށް ވިދާޅުވެފައެވެ. އަދި އެ ބިލު އެހައި ގިނަ ދުވަހު ޤާނޫނަކަށްނުވެ މަޑުޖެހިފައި އޮތުމަކީ، ސަރުކާރުންވެފައިވާ އެއްބަސްވުންތައް ބާޠިލުކުރުމުން ލިބޭ ގެއްލުމަށް ބަދަލުދިނުމުގެ މައްސަލަތަކުގައި އިންސާފު ލިބިދިނުމުގައި ސަރުކާރަށް އޮތް ހުރަހެއްކަމަށް ވަނީ ވިދާޅުވެފައެވެ.\nއެކަމާ ގުޅިގެން މަޖިލީހުގެ ޖުޑިޝަރީ ކޮމިޓީން މިއަދު މެންދުރު ކުރީގައި ބޭއްވި ނޫސްވެރިންގެ ބައްދަލު ވާހަކަދައްކަވަމުން އިންތި ވިދާޅުވީ ރައީސް އޮފީހުން ބޭއްވި ނޫސްވެރިންގެ ބައްދަލުވުމުގައި ވާހަކަދެއްކެވި ލީގަލް ކައުންސެލް ޓު ދަ ޕްރެޒިޑެންޓް އަޙްމަދަކީ އިބްރާގެ ޅިޔަނެއް ކަމަށާއި، އެ ބައްދަލުވުމަކީ އިބްރާގެ ޓްވީޓުތަކުގެ ތަފްސީލު ދެއްވުމަށް ބޭއްވި ބައްދަލުވުމެއް ކަމަށެވެ.\n”ޙައްޤު ހޯދުމަކީ މަ ވަރަށް ފަރިތަކަމެއް. ބިރު އެއީ ދަންނަ އެއްޗެއް ނޫން. ހަޔާތްކުޑަ ވާން ވެއްޖެނަމަ އިންތިމެންނަށް އަދި އެއް މޭލު ކައިރިއަށް ވެސް ނާދެވޭނެ.“ އިންތިގެ ވާހަކަތަކާއި ގުޅިގެން އިބްރާ ޓްވީޓުކުރައްވައި ވިދާޅުވިއެވެ.\nއިބްރާ ވިދާޅުވީ އޭނާ ބަސް ބުނުމުގެ ޙައްޤު ހޯދިއިރު، އިންތި އިނީ ސިއެސްޓާއެއްގައި ނިދިފައި ކަމަށާއި, ކާޅުވަސް އޭރު ނުކެނޑޭ ކަމަށެވެ.\n”ބުލީއަކާއެކު މާ ގިނައިން އުޅުމަކީ ބުލީ ކުރަން ދަސްވާކަމެއް. އެކަމަކު ބުނަން. ތިޔަކަަހަލަ 10 ވަރަކަށް ބުލީ ކިހިލިޖަހައިގެން އަދި އުޅެލާނަން. އެމްޕީންގެ އިމްތިޔާޒު އޮންނާނީ ޖަލްސާއާއި ކޮމިޓީގަ. އެއީ ހަތް ދުވަސް ވާ ދުވަހު ކިޔާ ނަމުން ލިބޭ އެއްޗެއް ނޫން. ޤާނޫނު އަސާސީ ބަލައިލާ.“ އިބްރާ ވިދާޅުވިއެވެ.